Roadha Ah Hure Anbimeehaa Aai Gaigoalhive Bosdhee Hedhumakee Konkahala Kameh? - Vaguthu\nރޯދައަށް ހުރެ އަނބިމީހާ އާއި ގައިގޯޅިވެ ބޮސްދީ ހެދުމަކީ ކޮންކަހަލަ ކަމެއް؟\nރޯދައަށް ހުންނަ ފިރިހެނާއަށް އޭނާގެ އަނބިމީހާގެ ފަރާތުން ހިތްހަމަޖެހުމާއި، ގައިގޯޅިވުން ހުއްދަވެގެންވެއެވެ. ނަމަވެސް ޖިމާޢު ވުމެއްނެތި އަދި މަނި ފައިބައިގެން ނުދާ ގޮތުގައެވެ.\nޢިލްމުގެ އަހުލުވެރިން ތިޔަ މައްސަލަ ޛިކުރުކޮށްފައިވަނީ، ފިރިމީހާއަށް ރޯދައަށް ހުރެ އޭނާގެ އަނބިމީހާގެ ކިބައިން އަރާމާއި އުފާ ހޯދުން ހުއްދަވެގެންވާ މިންގަނޑަކީ ކޮބައިކަމުގެ މައްޗަށެވެ.\nމި މައުޟޫގައި ވަރަށް ވެސް ޞަރީޙަ ބަސްފުޅު ސުންނަތުން ބަޔާންވެގެންވެއެވެ. އޭގެ ތެރޭގައި البخاري (1927) އަދި مسلم (1106) ނަބިއްޔާގެ އަނބިކަނބަލުން عَائِشَةَ -رضي الله عنها- ގެ އަރިހުން ރިވާކޮށްފައިވެއެވެ.\nكَانَ النَّبِيُّ صَلَّى اللَّهُ عَلَيْهِ وَسَلَّمَ يُقَبِّلُ وَيُبَاشِرُ وَهُوَ صَائِمٌ وَكَانَ أَمْلَكَكُمْ لأرَبِهِ\nމާނައަކީ: "ނަބިއްޔާ ﷺ ރޯދައަށް ހުންނަވާ ތިމަންކަމަނާއާ ގައިގޯޅިވެ (يُبَاشِرُ ) އަދި ބޮސްދެއްވާ (يُقَبِّلُ) އުޅުއްވަތެވެ. އަދި ނަބިއްޔާއަކީ ތިޔަބައިމީހުންކުރެ އެމީހެއްގެ ޙާޖަތުގެ މައްޗަށް (ޝަހުވަތުގެ މައްޗަށް) އެންމެ ބޮޑަށް ބާރުފޯރުވޭ ފަރާތެއް ކަމުގައި ވެއެވެ”\nހަދީޘްގައިވާަފްޒު يُبَاشِرُގެ މާނަ އަކީ، ގައިގޯޅިވުން ފަދަ، އެކަކު އަނެކަކުގެ ހަށިގަނޑުގައި ބީހުން ފަދަ ކަންކަމެވެ. އަދި يُقَبِّلُ އަކީ ޚާއްޞަކޮށް ބޮސްދިނުމަށް ބޭނުން ކުރާ ލަފްޒެކެވެ. ވުމާއެކު، ރޯދަވެރިޔާއަށް އޭނާގެ އަނބިމީހާއާ ގައިގޯޅިވުމާއި، ބޮސްދީ އުފާ ހޯދުން ހުއްދަ ވެގެންވެއެވެ.\nالعلاَّمَة ابن باز -رحمه الله- ވިދާޅުވެފައިވެއެވެ. “ރޯދައަށް ހުރެ އޭނާގެ އަނބިމީހާއަށް ބޮސްދިން ކަމުގައި ވިޔަސް އޭނާގެ ރޯދަ ޞައްޙަވާނެއެވެ. އަދި ހަމައެފަދައިން އަނބިމީހާ ހަށިގަނޑުގައި ބީހުމާއި، އަނބިމީހާ އެކުގައި ނިދުންފަދަ ކަންކަމަކީ އޭނާގެ ރޯދައަށް އަޘަރު ކުރުވާނެ ކަމެއް ނޫނެވެ. އެއީ عَائِشَةَ -رضي الله عنها- ގެ އަރިހުން ޘާބިތުވެގެންވާ ފަދައިންނެވެ.\nكان النبي ﷺ يقبل وهو صائم ويباشر وهو صائم ، މާނައީ: ނަބިއްޔާ ﷺ ރޯދައަށް ހުންނަވާ ތިމަންކަމަނާއާ ގައިގޯޅިވެ އަދި ބޮސްދެއްވާ ހައްދަވައެވެ”.\nއެހެނަސް މިތަނުގައި ވިސްނުމަށް ގެނެސްގަތުމަށް މުހިންމު ނުކުތާއެއްވެއެވެ. العلامَة ابن العُثَيمِين -رحمه الله- ވިދާޅުވެފައިވެއެވެ.\n“ވާޖިބު ރޯދައެއް ހިފައިގެން ހުންނަ މީހާ، އޭނާގެ (ޝަހުވަތްތެރިކަން ފުދިގެން) މަނިފައިބައިގެން ދިޔުމުގެ ސަބަބެއް ކަމުގައި ވެދިއުމަށް އަނބިމީހާއާ ގައިގޯޅިވެގެން ނުވާނެއެވެ. މީސްތަކުން އެބައިމީހުން (ޝަހުވަތް ފުދިގެން ދިޔުމުގައި) މަނި ފައިބައިގެން ދިޔުމުގައި އެކި އަވަސްމިންވެއެވެ. ބައެއް މީހުން ވަރަށް ގިނައިރުން ލަސްކޮށްވެއެވެ. އަދި އޭނާގެ ނަފްސުގެ މައްޗަށް އޭނާ ކޮންޓްރޯލް ކޮށްލުން ވަރަށް ފުރިހަމަ ގޮތުގައިވެއެވެ. ނަބިއްޔާ ﷺ ގެ އަނބިކަނބަލުން عَائِشَةَ رضي الله عنها ވިދާޅުވެފައިވާ ފަދައިންނެވެ. “ނަބިއްޔާއަކީ ތިޔަބައިމީހުންކުރެ އެމީހެއްގެ ޙާޖަތުގެ މައްޗަށް (ޝަހުވަތުގެ މައްޗަށް) އެންމެ ބޮޑަށް ބާރުފޯރުވޭ ފަރާތެއް ކަމުގައި ވެއެވެ”.\nއަދި މީސްތަކުންގެ ތެރޭގައި އޭނާގެ ނަފްސު ހިފަހައްޓައި ނުލެވޭ ޙާލަތުގައިވެ، އަވަހަށް (ޝަހުވަތްފުދި) މަނިފައިބައިގެން ދިއުމުގައިވާ ފަރާތްތައް ވެއެވެ. ފަހެ، މިފަދަ މީހާ އޭނާގެ އަނބިމީހާއެކުގައި ގައިގޯޅިވުމުގެ މައްޗަށް އިންޒާރު ލިބިގަންނަން ޖެހޭނެއެވެ. އެގޮތުން ވާޖިބު ރޯދައަށް ހުރުމުގައި، ބޮސް ދިނުމާއި އަދި އެނޫންވެސް ގޮތްގޮތަށް ގައިގޯޅި ވުމެވެ. ފަހެ، އޭނާގެ ނަފްސުގެ މައްޗަށް އޭނާއަށް ކޮންޓްރޯލް ކުރެވޭ ފަދަ ޙާލުގައިވާ މީހާއަށް ފަރުޟު (ވާޖިބު) ރޯދައިގައި ހުރި ކަމުގައިވީ ނަމަވެސް އަނބިމީހާއާ ގައިގޯޅިވުމާއި ބޮސް ދިނުމުގައި މައްސަލައެއް ނެތެވެ. އެހެނަސް ޖިމާޢުވުމުން އެއްކިބާވާން ޖެހޭނެއެވެ.\nފަހެ، ރަމަޟާން މަހުގައި (ދުވާލުގައި) ޖިމާޢު ވެއްޖެ މީހާގެ މައްޗަށް5ޙުކުމެއް ލާޒިމް ކުރުވައެވެ.\nއެއީ ފާފަވެރިވުމެވެ. އެދުވަހުގެ ރޯދަ ފަސާދަވާނެއެވެ. އެދުވަހުގެ ބާކީ އޮތް ވަގުތުގައި ރޯދައަށް ހުރުމެވެ. (އޭނާއަށް ކެއުމާއި ބުއިން ހުއްދަ އެއް ނުވާނެއެވެ.) ސަބަބަކީ އޭނާ ރޯދަ ފަސާދަކޮށްފައިވަނީ ޝަރުޢީ ގޮތުން ހުއްދަވެގެންވާ ޢުޛުރެއްގައި ނޫނެވެ.\nއެ ދުވަހުގެ ރޯދަ ޤަޟާ ކުރުން ވާޖިބުވުން ބޮޑުވެގެންވާ ކައްފާރާ އޭނާގެ މައްޗަށް ލާޒިމްވެގެންވުމެވެ. އެއީ، އަޅަކު މިނިވަންކުރުން، (އެކަމަށް ކުޅަދާނަވެގެން ނުވާނަމަ) ވިދިވިދިގެން ދެ މަސްދުވަހު ރޯދައަށް ހުރުމެވެ. އަދި އެކަމަށް ކުޅަދާނަވެގެން ނުވާނަމަ ފަސްދޮޅަސް މިސްކީހުންނަށް ކާން ދިނުމެވެ.\nالإمام العلاَّمَة الأَلبَانِي -رحمه الله- ވިދާޅުވެފައިވެއެވެ. ނަބިއްޔާ ﷺ ގެ އަނބިކަނބަލުން عَائِشَة رضي الله عنها ގެ ބަސްފުޅު “ނަބިއްޔާ ﷺ ރޯދައަށް ހުންނަވައި ތިމަން ކަމަނާއަށް ބޮސްދެއްވައެވެ. އަދި ތިމަން ކަމަނާ ވެސް ރޯދައަށް ހުންނަވަނި ކޮށެވެ. މި ރިވާޔަތުން ދަލީލުކުރެވެނީ، ފިރިމީހާ ރޯދައަށް ހުރެ އަނބިމީހާއަށް ބޮސްދިނުން ހުއްދަވެގެންވާ ކަމެވެ. އަދި މިކަމުގައި އެމީހެއްގެ ޙާލަތަށް ރިޢާޔަތް ކުރުން ހުއްޓެވެ. އެއީ، ޒުވާނެއް ކަމުގައިވެ، އަނބިމީހާއާ ޖިމާޢުވެ އޭނާގެ ރޯދަ ފަސާދަވެދާނެކަމުގެ މައްޗަށް ބިރުއޮވެއްޖެހިނދު، އަނބިމީހާއަށް މިފަދައިން ބޮސްދިނުމުން އޭނާ އެކަހެރިވެ މަނާވެގެންނަންޖެހޭނެއެވެ. މިފަދައިން ނަބިއްޔާ ﷺ ގެ އަނބިކަނބަލުން رضي الله عنها އިޝާރާތް ކުރައްވާ ވިދާޅުވެފައިވެއެވެ. “و أيكم يملك إربه” ، މާނައީ: އެމީހެއްގެ ޝަހުވަތުގެ މައްޗަށް ތިޔަބައިމީހުންކުރެ ބާރުފޯރުވޭ ފަރާތެއްގެ ގޮތުގައިވަނީ ކާކު ހެއްޔެވެ؟”\nއެހެންކަމުން، މައްސަލައިގެ ޚުލާޞާއަކީ، ރޯދައަށް ހުރެ އޭނާގެ ޝަހުވަތް ހިފެހެއްޓި އަދި ކޮންޓްރޯލް ކުރެވޭ ފަރާތެއް ކަމުގައިވެއްޖެހިނދު އޭނާގެ އަނބިމީހާއާއި ގައިގޯޅިވެ ބޮސްދީ ހެދުން މައްސަލައެއް ނެތެވެ.\nއެހެނަސް ޝަހުވަތް ތިމާއަށް ކޮންޓްރޯލްނުވެ، އަވަހަށް މަނިފައިބާ، މީހާ އަނބިމީހާއާ ގައިގޯޅިވުމުގެ މައްޗަށް ސަމާލުވުމެވެ. އަދި އެއްވެސް ގޮތަކަށް މަނި ފައިބައިފިހިނދު އޭނާގެ ރޯދަ ފަސާދަވާނެ ކަމެވެ.\nނޯޓު: މިލިޔުމަކީ އަލްއުސްތާޒް އަބޫ އަނަސް މުހައްމަދު ހަސަަންގެ ބްލޮގްގައި ޝާއިއުކޮށްފައިވާ ދީނީ ލިޔުމެކެވެ.\nއޭޕްރީލް 16, 2021 16:54\nތާތުން ތާކު ނުޖެހޭ ވާހަކަ ތީ. ގުރުއާނުގަ އެއޮތީ ވަރަށް ސާފުކޮއް ބަޔާން ކޮއްފަ.\nއޭޕްރީލް 16, 2021 19:17\nމި ދުވަސް ކޮޅު ކުރަން ވީ ކަމަކީ ގިނަ ގިނަ އިން އަޅު ކަން ކުރެވޭތޯ\nއޭޕްރީލް 16, 2021 21:22\nބަލަ އަނބިމީހާ ނުވަތަ ފިރިމީހާ ހިތްހަމަ ޖައްސައިދިނުމަކީވެސް އަޅުކަމެކޭ\nއޭޕްރީލް 16, 2021 21:05\nجَزَاكَ ٱللَّٰهُ خَيْرًا ޝޭޙް!\nﷲ ޝޭޙް އަށް ބަރަކާތްލައްވައި ސާބިތުކަން ދެއްވާދޭވެ!\nމި ލިއުމުގައިވާ ފޮޓޯ އަކީ ސަލަފީ މަންހަޖާއި ފުށޫ އަރާ ފޮޓޯއެއް. ހިޒްބީންގެ ސްޓައިލް މީގެއިން ފެނިގެންދަނީ!


Heenukuraahaa Loabivamey - EP54 - One Online\n"އަހަރެން އެހާ ފަސޭހައިން ގިވްއަޕް އެއް ނުކުރާނަން. އަނާރް ހާސިލްކުރާނަން" ހިތާހިތުން އަބާން ބުނެލިއެވެ.\nމެންދުރުގެ ކެއްކުން ތައްޔާރުކުރަން އަނާރާއެކު ބަދިގެ ތެރޭގައި އުޅުނު ޝުހޭލް ބަލައިލީ ފުރިޖް މަތީގައި އޮތް އޭނާގެ ފޯނު ރިންގްވާން ފެށި އަޑަށެވެ. އޭނާ ވަޅި ބާއްވާފައި ބަލައިލިއިރު އަރާފައި އިނީ ނުދަންނަ ނަބްރަކެވެ. ދެއަތް ފޮހެލާފައި ފޯނު ހިފައިގެން ސިޓިންރޫމުން ނިކުމެވޭ ބެލްކަންޏަށް ނިކުތީ އެއީ މުހިންމު ކޯލަކަށް ވެދާނެތީއެވެ. ފޯނު ނަގާފައި ކަންފަތުގައި ޖެހުމާއެކު އެކޮޅުން ސަލާމް ގޮވައިލި އަޑު އިވުނެވެ. ފިރިހެން އަޑެކެވެ. އެހެންނަމަވެސް ކާކު ކަމެއް ނޭނގުނެވެ.\nބިނާނަށް ގާތުން ދޭން އިން އަނާރަށް ޝުހޭލް ބަލައިލީ ފާޑަކަށެވެ. އެއަށްފަހު އޭނާ ސަމަލުކަންދިނީ ފޯނުން ދައްކަމުންދިޔަ ވާހަކަތަކަށެވެ. މާގިނަ ވާހަކަތަކެއް ނުދައްކާ އޭނާ ފޯނު ބާއްވާފައި އަނާރާ ގާތަށް އަންނަމުން ދިޔައެވެ. އެކޮޅުން ދެއްކި ވާހަކަ އަނާރާ ހިއްސާކުރަން ހިތަށް އަރާފައިވެސް މަޑުޖެހިލިއެވެ. އަނާރް ރިއެކްޓް ކުރާނެގޮތެއް ނޭނގޭތީއެވެ.\n"ކާކު ގުޅީ؟" ޝުހޭލް އައިސް ހުއްޓުމާއެކު އަނާރް އެހިއެވެ.\n"މިރޭ ތަންކޮޅެއް ލަސްވާނެ ގެއަށް އާދެވޭލެއް. މީހަކާ ބައްދަލުކޮށްލަންޖެހޭ. އަނާރް ކައިގެން ނިދާނީ އިނގޭ" އަނާރް ކުރި ސުވާލުގެ ޖަވާބުގެ ބަދަލުގައި ޝުހޭލް ދެއްކީ އެހެން ވާހަކައެކެވެ. އެކަން އަނާރަށް ފާހަގަވިޔަސް ކާކުގެ ފޯނު ކޯލެއްތޯ ދެވަނަ ފަހަރަށް ނާހައެވެ.\n"ދަމުން އަހަރެމެން މާމަގެއަށް ޑޮރޮޕް ކޮށްލަދޭންވީނުން" އަނާރް ބުނެލިއެވެ.\n"ތައްޔާރުވެގެން ހުރޭ" ޝުހޭލް ބުނެލިއެވެ. އެއަށްފަހު އޭނާ އަވަސްވެލީ ކުރަން ހުރި މަސައްކަތްތައް ކުރުމަށެވެ.\n"އަހަރެން ވާހަކައެއް އަހާލަންތަ؟" އުނދުން ކައިރީގައި ހުރި ޝުހޭލް އެހިއެވެ. އަނާރް ބަލައިލާފައި ބޯޖަހައިލިއެވެ.\n"އަރޫ އަބަދު ތިގޮތަށް ގޭތެރޭގަ ހުންނަންތަ ވިސްނަނީ. ނޫނީ ކިޔެވި އެއްޗެއްގެ ބޭނުންކުރަން ނުވިސްނަންތަ؟" ޝުހޭލް އެހިއެވެ. އަނާރް ވިސްނައިލިއެވެ. ޑޮކްޓަރަކަށްވުމަކީ އޭނާ ދެކުނު ހުވަފެނެކެވެ. އެތައް ބައެއްގެ އުންމީދާ ގުޅުފައިވާ ކަމެކެވެ. އޭނާގެ މަރުހޫމް މަންމަ އޭނާ ދުނިޔެއަށް ނާންނާނީސް ކުރި އުންމީދެކެވެ. ވަޒީފާއަށް ދާން ބޭނުމެވެ. ނަމަވެސް މިވަގުތު ހާލަތު އޭނާއަށް މަޖުބޫރު ކުރަނީ އެހެން ގޮތެކެވެ. ދުނިޔޭގައިވާ ހުރިހާ އެއްޗަކަށް ވުރެ ބޮޑަށް އޭނާއަށް ދަރިފުޅު މުހިންމެވެ.\n"ދާނަން އަދި. އިންޝާﷲ. މިނޫން ގޮތަކަށް ހާލަތު ބަދަލުވިއްޔާ ޔަގީނުންވެސް ޝުހޭލާއެކު ހޮސްޕިޓަލު ތެރެއިން އަހަރެން ފެންނާނެ" ޔަގީންކަމާއެކު އަނާރް ބުނެލިއެވެ.\nކޯޓުން ނިކުތް ނަސީމް އަބާންގެ ގައިގައި ބައްދައިލިއެވެ. ބުރަކަށީގައި ފިރުމައިލިއެވެ. ދަރިފުޅާ މެދު ފަހްރުވެރިވަމޭ ބުނެލިއެވެ. ދެބަފައިން ތިބީ ޖަސްޓިސް ބިލްޑިން ބޭރުގައެވެ. ވަގުތަކީ މެންދުރުގެ އެންމެ ހޫނުގަދަ ވަގުތެވެ.\n"ބައްޕަ ވަރަށް އުފާވެއްޖެ މި މައްސަލަ ދަރިފުޅު ކާމިޔާބު ކުރީމަ. ޔަގީން ނޫސްތަކުގެ ފަލަ ސުރުހީގަ އޮންނާނީ މިވާހަކަތައް" އަބާނާއެކު ސައިކަލް ފަހަތަށް އަރަމުން ނަސީމް ބުނެލިއެވެ.\n"ކިތަން މީހުން ބުނީ މިކަން ދާނީ ފަނު ފުލުންނޭ. ދަރިފުޅު ސާބިތުކޮށްދީފި ތިއީ ނިކަން ފިސާރި ވަކީލެއްކަން. ސާބަހޭ ދަރިފުޅާ" ދުއްވަމުން ދިޔައިރުވެސް ނަސީމް ހުއްޓާނުލާ ވާހަކަދައްކަމުން ދިޔައެވެ. އެހެންނަމަވެސް ލިބުނު ކާމިޔާބަކުން އަބާންގެ ހިތަށް ލިބުނު ހަމަޖެހުމެއް ނެތެވެ. އެއަށްވުރެ ބޮޑަށް އޭނާގެ ހިތް ވަނީ މާޔޫސްވެފައެވެ. ދަރިފުޅާ ލޯބިވެރިޔާ އޭނާއަށް ލިބޭނެކަމުގެ އެއްވެސް އުންމީދެއް ނެތެވެ. ފަހު ވަގުތާ ޖެހެންދެން މަސައްކަތްކުރަން އޭނާ ބޭނުންވިއެވެ. އަނާރް ލިބެންޖެހޭނީ އޭނާ އަށެވެ.\n"ކީއްކުރަން މިތަނަށް؟" ކާނިވާ ސަރަހައްދަށް ސައިކަަލް މަޑުކުރާށޭ ނަސީމް ބުނުމުން އަބާން އެހިއެވެ.\n"އާދެބަލަ. ސެލެބްރޭޓް ކުރަންވާނެއްނު. އެބައިނޭ ސައިފްވެސް އެތެރޭގަ" ސައިކަލުން ފައިބާފައި ނަސީމް ބުނެލިއެވެ. އަބާނަށް ހީލެވުނެވެ. އޭނާގެ ސަބަބުން ބައްޕަ އުފާފާވަރުގެ ކަމެއް ކުރެވުނު ކަމުގެ ހިތްހަމަޖެހުން އެވަގުތު ލިބިއްޖެއެވެ. ދުވަހަކުވެސް ނަސީމް އެހާ އުފަލުން ހުރިތަނެއް އޭނާ ނުދެކެއެވެ.\n"ސައިފް ބުންޏޭ ވާހަކައެއްދައްކަން ބޭނުންވާ ވާހަކަ" އެެތެރެއަށް ވަދެގެން ދަމުން ނަސީމް ބުނެލިއެވެ.\n"މަންމަ ކައްކާފަ ހުންނާނެ. މަންމަ މައްސަލައެއް ނުޖައްސާނެތަ؟" އަބާން އެހިއެވެ.\n"ބައްޕަ ތިކަން ހަމަޖައްސާނަން" ނަސީމް ބުނެލިއެވެ.\nޝުހޭލާ އަނާރް ތިބީ ސޯފާގައެވެ. ޓީވީން އަންނަމުންދިޔަ ޕްރޮގްރާމަކަށް ދެމީހުން ގެއްލިފައި ތިބިއިރު ޝުހޭލް އޮތީ އަނާރްގެ އުނގުގައި ބޯއަޅައިގެންނެވެ. ޝުހޭލްގެ ބޮލުގެ އިސްތަށިތަކާ މަޑުމަޑުން ކުޅޭން އިން އަނާރްގެ ނަޒަރު ތިރީގައި ސަކަރާތުގައި އިން ބިނާނަށް އިރުކޮޅަކާ ހުއްޓެއެވެ.\n"ކީއްވެ ކުޑަކޮށް ކެއީ؟ ނުބައީތަ؟" އަނާރް އެހިއެވެ.\n"ދުވަހަކުވެސް ބައްދަލުވެފައި ނެތް މީހަކު ކުއްލިއަކަށް ބައްދަލުކުރަން ބޭނުންވެގެން ބުނީމަ. އެކަމާ ވިސްނަން ހަދައިގެން ނުކެވުނީ" ޝުހޭލް ބުނެލިއެވެ. އަނާރަށް ބަލައިލާފައިވެސް އޭނާގެ ނަޒަރު ދެވަނަ ސިކުންތުގައި ހުއްޓުނީ ހުޅުވާފައި ހުރި ޓީވީއަށެވެ.\n"ކާކު؟ އަނާރް އެހިއެވެ.\n"އެންމެ ރަނގަޅު. އަހަރެން ވާހަކައެއް އެހިއްޔާ ތެދަށް ޖަވާބުދޭނަންތަ؟" ޝުހޭލް އެހިއެވެ. އެއީ ކާކުކަން އަނާރް ކައިރީގައި އޭނާ ބުނަން ބޭނުންނުވާ ކަހަލައެވެ.\n"އަހަރެން ދުވަހަކުވެސް ޝުހޭލްއަށް ދޮގެއް ނަހަދަން" އަނާރް ބުނެލިއެވެ.\n"އެހެންވިއްޔާ ބުނެބަލަ. މި ދިރިއުޅުން އުޅެން އަނާރަށް ފަސޭހަތަ؟" ޝުހޭލް އެހިއެވެ.\n"އަހަރެން ނޫޅެން ޝުހޭލާއެކު ދިރިއުޅެން އުނދަގުވެގެނެއް" އަނާރް ބުނެލިއެވެ.\n"އަހަރެންނަށް ކީއްވެތަ ހީވަނީ އަހަރެންގެ އަތުން އަނާރް ދޫވެގެންދާން އުޅޭހެން" ޝުހޭލް ބުނެލިއެވެ.\nއެ ސުވާލަށް ދޭނެ ޖަވާބެއް އަނާރަށް ނޭނގުނެވެ. ޝުހޭލާ ވަކިވެގެން ދިރިއުޅުުމުގެ ހިޔާލެއް އޭނާ ނުކުރެއެވެ. އެ ދިރިއުޅުމަކީ ހެއްދެވި ފަރާތުން އޭނާއަށް ދެއްވި ދިރިއުޅުމެކެެވެ. ޝުހޭލާއެކު އޭނާ ހުންނަނީ އުފަލުންނެވެ. ވީއިރު އެކަހަލަ ވިސްނުން ޝުހޭލް އެވިސްނަނީ ކީއްވެގެން ހެއްޔެވެ؟\n"އަހަރެން ނޫޅެން ދާކަށް. އަހަރެން ބޭނުންވަނީ އަހަރެންގެ ފިރިމީހާއާއެކު ދިރިއުޅެން" މަޑުމަޑުން އަނާރް ބުނެލިއެވެ. އޭނާއަށް އެ ޖުމްލަ ބުނެވުނީ އިރުކޮޅެއް ވަންދެން ހިމޭނުން އިނދެފައެވެ.\n"އަހަރެންނާ އެކު އުޅެން ބޭނުންވަނީ ކީއްވެ؟ އަރޫ އަހަރެންދެކެ ލޯތްބެއް ނުވަމެއްނު" ޝުހޭލް އެހިއެވެ. އަނާރް ޖަވާބެއް ނުދިނެވެ. އިސްޖަހައިލެވުނީ ޝުހޭލް ބަލަން އިންދައެވެ.\n"އެބަ އަންނަން ކޮޓަރިއަށް ވަދެލާފަ" ޝުހޭލް ހިނގައިގަތެވެ.\nއަމިއްލަ ނަފްސު ކުއްވެރިކުރެވި އަނާރަށް ޝުހޭލް ދިޔަ ދިމާލަށް ބަލަހައްޓައިގެން އިނދެވުނެވެ. އޭނާއަށް ޖަވާބެއް ނުދެވުނީ ކީއްވެގެން ހެއްޔެވެ؟ އަމިއްލަ ހިތާ އަނާރް ޝަކުވާ ކޮށްލިއެވެ. ޝުހޭލް އެދިޔައީ ވަރަށް ހިތުގައި ޖެހިގެންނޭ އަނާރްގެ ހިތް ބުނެލިއެވެ.\n"ދުވަހަކުވެސް އަހަރެންނަށް ރަނގަޅުކަމެއް ނުވާނެ" އަމިއްލަ ނަފްސަށް އަނާރް އަޑުލިއެވެ. އެހާ ރަނގަޅު ފިރިއެއް ލިބިފައި ހުރިއިރުވެސް ދުވަހަކުވެސް އޭނާއަށް ފިރިމީހާދެކެ ލޯބިވާ ވާހަކަ ބުނެވިފައި ނެތެވެ. ފިރިމީހާގެ އިހުސާސްތަކަށް ގަދަރުނުކުރެވެނީ ކީއްވެގެން ހެއްޔެވެ؟ ފިރިމީހާދެކެ ލޯބިނުވެވޭއިރު އަހަރެން ލޯބިވަނީ ކާކުދެކެ ހެއްޔެވެ؟ އަނާރް އަމިއްލަ ހިތާ ސުވާލު ކުރިއެވެ.\n"ނޫން.. އަހަރެން އަބާންދެކެ ލޯތްބެއްނުވޭ. ނުވޭ. އަބާން ބޭނުމެއްވެސް ނުވޭ" މަޑުމަޑުން އަނާރް ބުނެލިއެވެ.\nފާހާނާއިން ނިކުތް ގޮތަށް އަނާރް ގޮސް ހުއްޓުނީ ލޯގަނޑު ކުރިމަތީގައެވެ. އަމިއްލަ ސޫރައަށް ބަލައިލާފައި ނިދަން ލައިގެން ހުރި އަތްކުރު ޓީޝާޓްކޮޅަށް ދަމައިލިއެވެ. އޭނާގެ މޫނުމަތިން ނުތަނަވަސްކަމެއް ހުދު އޭނާއަށްވެސް ފެނިއްޖެއެވެ. ގަދަކަމުން ތުންފަތަށް ހިނިތުންވުމެއް ވެރިކުރުވީ އޭނާ ހިތްހަމަޖެހިފައިވާކަން އަމިއްލަ ނަފްސަށް އަންގައިދިނުމުގެ ގޮތުންނެވެ. ޑްރެސިން ޓޭބަލް މަތީގައި އޮތް ފޯނަށް އޭނާގެ ނަޒަރު ހުއްޓުނީ އެއަށް މެސެޖެއް އައި އަޑު އިވުމުންނެވެ.\n"ލަސްވާނެ. އަރޫ ނިދާ އިނގޭ. –ޝުހޭލް-" ދެތިިންފަހަރު އަނާރް އެ މެސެޖް ކިޔާލިއެވެ. އެހެންފަހަރުތަަކުގައި ޝުހޭލްގެ ފަރާތުން ލިބޭ މެސެޖްތަކާ މިފަހަރު ލިބުނު މެސެޖް ތަފާތުކަން އަނާރަށް ފާހަގަވިއެވެ. ޝުހޭލްގެ މެސެޖެއްވިއްޔާ އަބަދުވެސް ލޯބިވާ ވާހަކަ ބުނެލާނެއެވެ. އަނާރަށް ތުންފަތުގައި ދަތްއަޅައިލެވުނެވެ. އެހެން ރޭތަކަށް ވުރެ ޝުހޭލް ގުޅާފައި ވާހަކަދެއްކި މިންވަރުވެސް މަދުކަން އަނާރަށް ފާހަގަވިއެވެ. ފޯނު ހިފައިގެން ގޮސް އޭނާއަށް އިށީނދެވުނީ އެނދުގައެވެ. އޭނާ ވިސްނާލިއެވެ. އޭނާ ކުއްވެރި ކުރީ އޭނާގެ އަމިއްލަ ނަފްސެވެ. ޝުހޭލް އާ މެދު ކަންތައް ކުރެވެނީ ރަނގަޅަކަށް ނޫންކަން އޭނާއަށް އިހުސާސްވިއެވެ.\nވިސްނުންތަކެއްގައި ގެނބެން ފެށުމުން އޭނާގެ ބޮލުގައި ރިހުމެއް އުފެދިއްޖެއެވެ. ޝުހޭލް ކަންތައްތަކާ ހަވީރު އުމެއިރާ އާ ބައްދަލުކުރަން އެގެއަށް ދިޔަތަނާ އެގޭތެރޭގައި އުމެއިރާގެ ރަހްމަތްތެރިޔަކު އޭނާ އާ ގުޅިގެން ދެކެވުނު ވާހަކަތައް ހަނދާންވުމުން ބޮލަށް ބަރުވާން ފަށައިފިއެވެ. އެހުރިހާ ކަމަކަށް ވުރެ ވެސް ބޮޑަށް އޭނާގެ ހިތަށް އުނދަގުވަމުން ދަނީ ޝުހޭލްގެ ދުރުކަން ހަނދާންވުމުންނެވެ. އިސާހިތަކު އަނާރްގެ ދެލޯ ކަރުނުން ފުރިއްޖެއެވެ. ދެތުންފަތް ފިއްތާ ބާރުކޮށްގެން ވީ ކަމެއް ނެތެވެ. ހުރިހާ އިހުސާސެއް އެއްފަހަރާ ބޭރުވެއްޖެއެވެ. އުމެއިރާގެ ގޭގައި ދެކެވުނު ވާހަކަތައް އޭނާގެ ކަންފަތް ކައިރީގައި މީހަކު ކިޔާހެން ހީވެއްޖެއެވެ. އޭނާގެ ހިޔާލީ ލޯގަނޑަށް އެމަންޒަރުތައް ސިފަވާން ނެގީ މަދު ސިކުންތުކޮޅެކެވެ.\nކާރު އެގޭ ކައިރިއަށް މަޑުކޮށްލުމާއެކު އަނާރާއެކު ޝުހޭލް ވެސް ފޭބިއެވެ. އަނާރް ގެއަށް ވަނުމުގެ ކުރިން ބިނާން އުރާލާފައި ލޯބި ކުރިއެވެ. އަނާރްގެ މޫނުގައި ފިރުމާލިއެވެ. ގެއަށް ދާންވީމައި ގުޅާށޭ ބުނެފައި އަނާރް ގޭތެރެއަށް ވަންނަންދެން މަޑުކުރިއެވެ.\nއަނާރު އެތެރެއަށް ވަންއިރު އުމެއިރާ ސޯފާގައި އިނެވެ. ކައިރީގައި އިން ދެބައި އުމުރު އަންހެން މީހާ އަނާރަށް ހިނިތުންވުމެއް ދިނެވެ. އަނާރް ފެނުމާއެކު އުމެއިރާ ހިނިތުންވެލިއެވެ. ތެދުވެގެން ގޮސް ބިނާން އުރާލައިގެން އިށީނެވެ.\n"މާމާ ކިހިނެއްތަ؟" އުމެއިރާ ކައިރީގައި އިށީނދެފައި އަނާރް އެހިއެވެ.\n"އަލްހަމްދުﷲ. ވަރަށް ރަނގަޅު" ހިނިތުންވުމަކާއެކު އުމެއިރާ ބުނެލިއެވެ.\n"މާމާ، ކޮބާ ޝެޒް؟" އަނާރް އެހިއެވެ. މާމަގެ ހާލު ބަލައިލާފައި އޭނާ ބޭނުންވީ އެތަނުން ތެދުވާށެވެ. ކައިރީގައި އިން އަންހެންމީހާ ބަލާހެން ހީވާތީ އޭނާއަށް އުނދަގުވަމުން ދިޔައެވެ. ތެދުވަން އުޅުނު ވަގުތު އުމެއިރާގެ ވާހަކަތަކުން އޭނާ އެތަނުގައި އިންނަން މަޖުބޫރު ވިއެވެ. މާމަގެ އެކުވެރިޔާއަށް ފުރަގަސްދީފައި ދާން ބޭނުން ނުވިއެވެ.\n"ހަލީމާއަށް އިނގޭތަ؟ މިއީ އަހަރެންގެ ހަގު މަންޖެ. ފެނިފަ ދޯ ހުރީ" އުމެއިރާ ބުނެލިއެވެ.\n"އާނ. އެކޮއިގެ ވާހަކަތައް އުމޭ ކިޔައިދިނޭ. ކޮބާތަ މިސޮރުގެ ބައްޕަ؟ ހާދަ ނުލަފާ ސޮރެކޭ ދޯ އެއީ. ކަނބުލޯ، ދެންވެސް ވިސްނައިގެން އުޅެއްޗޭ" ހަލީމާ ވާހަކަދެއްކިއެވެ. ހިނިތުންވުމެއް ތުންފަތަށް ވެރިކުރުވައިގެން އިނަސް ހަލީމާގެ ވާހަކަތަކުން އަނާރްގެ ނަފްސަށް އުނދަގޫތަކެއް ވެއްޖެއެވެ.\n"އަހަރެންގެ ދަރިފުޅު މިހާރު އިނދެގެން އުޅެނީ ހަމަ ޖަވާހިރުކޮޅަކާ. މިސޮރު ދެކެ ނުލާހިކު ލޯބިވޭ" އުމެއިރާ ބުނެލިއެވެ. އަނާރްގެ ތުންފަތަށް ހިނިތުންވުމެއް ވެރިވިއެވެ.\n"ދަރިފުޅު ކުޑައިރު ލޯބިވާނެ. ބޮޑުވެ އޭނައަށް އެހެން ދަރިއަކު ލިބޭ ހިސާބުން ތި ލޯތްބެއް ފެންނާކަށް ނޯންނާނެ. އަމިއްލަ ދަރި ވާނީ ދަރިއަށް. ދޮން ދަރި ވާނީ ދޮންދަރިއަށް. މިއީ ގިނަ ފަހަރަށް ވާގޮތް. އެސޮރު އެހެންވާނެއެކޭ ނޫން" ހަލީމާ ވަހަކަދެއްކިއެވެ. އަނާރްގެ މޫނުމަތި މިލައިގެން ދިޔައެވެ. އެވާހަކަތައް ޤަބޫލުކުރަން އޭނާ ބޭނުމެއްނުވިއެވެ. އަޑުއަހަން އިނަސް އެހުރިހާ ވާހަކަތަކާ އޭނާގެ ހިތް ދެކޮޅު ހަދަމުން ދިޔައެވެ. މީހަކު ދައްކާ ވާހަކައަކުން ޝުހޭލްއަށް އޭނާ ކުރާ އިތުބާރަށް ކުޑަވެސް ލޮޅުމެއް އަރަން އޭނާ ބޭނުމެއްނުވިއެވެ.\n"ހުރިހާ ފަހަރަކު އެއްގޮތަކަށް އެއްވެސް ކަމެއް ނުވާނެއްނު. އަހަރެންގެ ދަނބި ދަރިފުޅަކީ ތިކަހަލަ މީހެއް ކަމުގައި ނުވެވެސްދާނެއްނު" އުމެއިރާ ވާހަކަދެއްކިއެވެ. އުމެއިރާގެ ވާހަކަތަކުން އަނެއްކާވެސް އަނާރަށް ހިތްހަމަޖެހުމެއް ލިބުނެވެ. ހިތްމަރުވެފައިވާ މީހަކަށް އަނެއް މީހާގެ ވާހަކަތަކުން ހިތްހަމަޖެހުން ގެނުވާ ގޮތަށް އުމެއިރާގެ ކޮންމެ ވާހަކައެއް އަނާރަށް ދިރުން ގެނުވަމުން ދިޔައެވެ.\n"އުމޭ ތިބުނީ ރަނގަޅު ވާހަކައެއް. މިހާރު ކޮބާތަ މިސޮރުގެ އަސްލު ބައްޕަ؟" ހަލީމާ އެހިއެވެ. އަނާރް އެއްޗެއް ބުނަން ބޭނުމެއްނުވިއެވެ. އެވާހަކަތައް ދައްކަން އަނާރް ބޭނުންނުވާކަން އުމެއިރާއަށް އިނގުނެވެ. އެހެންވިޔަސް ބޮޑާ އަންހެނެއްހެން ކިތަންމެ އިރެއްވިޔަސް އަނާރް އެތަނުން ތެދުވެގެން ނުދާނެކަން އުމެއިރާއަށް އިނގެއެވެ.\n"މިސޮރުގެ ބައްޕަ މިއީ އޭނަގެ ދަރިއެކޭ ބުނީމަ ފުރަތަމަ އިންކާރުކުރީ. މިހާރު އަނާރްގެ ފަހަތުން ނުނެއްޓިގެން އެއުޅެނީ. އެހެންނޫނަސް މިސޮރަށް މިސޮރުގެ އަސްލު ބައްޕައަށް ވުރެ ރަނގަޅުވާނީ މިހާރު މިސޮރު ބައްޕަ ކިޔާ މީހާ" އުމެއިރާ ވާހަކަދެއްކިއެވެ.\n"އާނ އެކަމަކު ތިސޮރުގެ ބައްޕަ މިހާރު އެކަން ބޫލުކުރާގޮތަށް ހުރިއްޔާ އެސޮރަށް އެންމެ ބޭނުންވާނީ އެސޮރުގެ ބައްޕަ. ކޮންމެ މީހެއް ކައިރީގަ އެހިޔަސް ބުނާނީ މިހެން. އަހަރެން ފާޑުކިޔަނީއެއްނޫން. އުމޭ އަކީ އަހަރެންގެ ވަރަށް ގާތްއެކުވެރިޔަކަށް ވާތީ އަހަރެން ބޭނުން އުމޭގެ ދަރިންނަށްވެސް ރަނގަޅު ގޮތް ވާން" ހަލީމާ ވާހަކަދެއްކިއެވެ. އަނާރް އެތަނުން ތެދުވަން ބޭނުންވެފައި އިންދާ ޝެޒާ ކޮޓަރިން ނިކުތްކަން ނަސީބެވެ. އަނާރް އެތަނުން ގެންދިޔައީ ޝެޒާއެވެ. ކޮޓަރި ތެރޭގައި ދެބެން އެކަނިވުމާއެކު ޝެޒާގެ ގައިގައި އަނާރަށް ބައްދައިގަނެވިއްޖެއެވެ. އޭނާއަށް އިހުސާސްތައް ބޭރުވާން ފެށިއެވެ. އަބާން ބޭނުންނުވާ ވާހަކަ ތަކުރާރުކޮށް ބުނަން ފެށިއެވެ.\nވިސްނުންތަކުން އަނާރަށް އަރައިގަނެވުނީ ބިނާން ރޯލި އަޑަށެވެ. ދެލޯ ކައިރި ފޮހެލާފައި ބިނާނަށް ބަލައިލިރު އަނެއްކާވެސް ފުން ނިދީގެ ތެރެއަށް އެކުއްޖާ ފީނައިގަނެފިއެވެ. އަމިއްލަ ނަފްސު ހަމަޔަކަށް އަޅުވާލާފައި އަނާރް ފުން ނޭވައެއް ބޭރުކޮށްލިއެވެ. ފޯނު ނަގާފައި ގަޑި ބަލައިލިއިރު ބާރަގަޑި ބައިވާން ކައިރިވެއްޖެއެވެ. އަދިވެސް ޝުހޭލްގެ ހިލަމެއް ނުވާތީ އަނާރް ކަންބޮޑުވިއެވެ. ގުޅަން އުޅެފައިވެސް ޝުހޭލް ލަސްވާނެކަމަށް ބުނެފައި އޮތުމުން އޭނާ ހަމަޖެހިލިއެވެ. އެނދުގައި އިށީނދެ ހެޑްބޯޑުގައި ލެގިލިއެވެ. އަނެއްކާވެސް ވިސްނުންތަކާ ފިކުރުތައް ހަފަރާތުން އޭނާ ވަށާލައިފިއެވެ.\nއޭގެ އެއްގަޑިއިރު ފަހެވެ. ދޮރުހުޅުވާލާފައި ވަން ޝުހޭލްގެ މޫނުމަތީގައި އެއްވެސް ދިރުމެއް ނެތެވެ. މީގެ އިރުތަކެއް ކުރިން އޭނާ އާ ބައްދަލުކުރި މީހާ އޭނާ ކުރަމުން އައި އުންމީދުތައް ވެއްޔާ މޮޑެލައިފިއެވެ. އޭނާގެ މުޅި ހިތް މަރާލައިފިއެވެ. ކުރިމަގަށްޓަކައި ދިއްލާލި ބައްތީގެ ހުޅުކޮޅު ނިއްވާލައިފިއެވެ. ލަސްލަހުން ހިނގާފައި ގޮސް އޭނާ ކޮޓަރި ދޮރުމައްޗށް އެރިއެވެ. ދޮރު ނުހުޅުވެނީސް އޭނާއަށް އަނާރްގެ ރުއިމުގެ އަޑު އިވިއްޖެއެވެ. މޭގައި ފިރުމާލެވުނީ އަނާރް ރުއިމުގައި ވި އަސަރުން އޭނާގެ ހިތަށް ތަދުވީ ވަރުންނެވެ. އޭނާއަށް ސިއްރުން އަނާރް ހިތާމަތަކެއް ކުރާކަން އަދި ކިރިޔާ އޭނާއަށް އިނގުނީއެވެ. ހީވީ ހިތް ވިރިގެން ފައިބަންފެށީ ހެންނެވެ. އަނާރް ހުއްޓުވަން ދާނެހާ ހިތްވަރެއް މިއަދު އޭނާގެ ނެތެވެ. އެއަށްވުރެ ބޮޑަށް އޭނާގެ ހިތަށް ވަނީ ޝިފާ ބޭނުންވެފައެވެ. ހިތް ޒަހަމްވެފައި ވާއިރު އަމިއްލަ ނަފްސުވެސް ވަނީ ބަަލިކަށި ވެފައެވެ. ހިތަށް ކުރަމުންދިޔަ އަސަރުތަކާއެކު އޭނާގެ ދެފައިގައި ވެސް ތުރުތުރުލާން ފެށިއެވެ. ހުރި ދިމާލުން ތިރީގައި އޭނާއަށް އިށީނދެވުނީ ދެފައިގައި ކޮޅަށް ހުންނާނެހާ ބާރު ނެތިގެންނެވެ. މުޅި ދުނިޔެވެސް އޭނާއަށް ކެހި ދީފިއޭ ހީވެއްޖެއެވެ. ނުރޯން ހުއްޓަސް ފަހު ވަގުުތު އޭނާގެ ދެލޮލުން ކަރުނަ ނީރާލައިފިއެވެ. ދުނިޔެއިން އެންމެ ބޭނުންވި އަންހެންކުއްޖާ އަންބަކަށް ވެފައި ވެސް ގެއްލެނީ ހެއްޔެވެ؟ ޝުހޭލަށް ހީވީ ކޮށި ވަޅިޔަކުން ހިތުގައި ޅިޔަ އަޅުވާލިހެންނެވެ.


Maabandu anhenunnah Pfizer vaccine dheny\nމާބަނޑު އަންހެނުންނަށް ފައިޒަރ ވެކްސިން ދެނީ\nކޮވިޑް19 އިން ރައްކާތެރިވުމަށް ރާއްޖޭގައި މާބަނޑު މީހުންނަށް ފައިޒަރ ވެކްސިން ދޭން ނިންމާފައިވާ ކަމަށް އިމިއުނިޒޭޝަންގެ ޓެކްނިކަލް އެޑްވައިޒަރީ ގްރޫޕުގެ ޗެއާމަން ކުޑަކުދިންގެ ޚާއްސަ ޑޮކްޓަރު ޑރ. އަޙުމަދު ފައިސަލް ވިދާޅުވެއްޖެއެވެ.\nޑރ.ފައިސަލް މިހެން ވިދާޅުވީ، އައިޖީއެމްއެޗުގެ ޑައިޓީޝަން އާޝިއާ އަބްދުއްރަހީމް ކުރެއްވި ޓްވީޓަކާ ގުޅިގެން އެއަށް ރައްދުދެއްވަމުންނެވެ.\nއާޝިއާ ވިދާޅުވީ މާބަނޑުމީހުންނަށް ވެކްސިން ނުޖެހުމަކީ އިތުރަށް ބިރު ގަންނަން ޖެހޭ ކަމެއް ކަމަށެވެ. މީގެ އިތުރުން އާޝިއާ ބުނީ އޭނާ އިނީ ބަލިވެ ކަމަށާއި މިހާލަތުގައި ކުޑަ ދެކުދިން ގޮވައިގެން އުޅޭއިރު އެކުދިން ވެސް ބައްޔަށް ހުށަހެޅިދާނެކަމުގެ ބިރު އެބައޮތް ކަމަށެވެ.\nޑޜ.ފައިސަލް މިހެން ވިދާޅުވެފައިވާއިރު، ކޮވިޑް ޖެހިގެން ރާއްޖޭގައި މާބަނޑު މީހުންވަނީ އެޑްމިޓް ކުރެވި ފަރުވާދެމުންނެވެ.\nރާއްޖޭގައި ފައިޒަރ ވެކްސިން ދެނީ އެޕޮއިންޓްމެންޓް އުސޫލުން ކަމަށްވާއިރު، ރާއްޖެއަށް މިހާތަނަށް ލިބިފައިވަނީ ކޮވެކްސް ފެސިލިޓީގެ ދަށުން ފައިޒަރ ވެކްސިންގެ 5،800 ޑޯޒެވެ.\n13 އަހަރުގެ ކުއްޖާ މަރާލި މައްސަލައިގައި ފެނިގެންދަނީ މުޅި މުޖްތަމަޢުގެ ބޮޑު ފެއިލިއާއެއް: ފިރުޝާން08 minutes ago\nމަރާލާފައި އޮއްވާ ފެނުނު ކުއްޖާގެ މައްސަލައާއި ގުޅިގެން މަޖިލީހަށް ކުއްލި މައްސަލައެއް011 minutes ago


BML in Gaaf Alif Atholhu Madharusaagai saafu boafen libey goi hadhaifi - vNews.mv\nބީއެމްއެލްއިން ގއ.އަތޮޅު މަދަރުސާގައި ސާފު ބޯފެން ލިބޭ ގޮތް ހަދައިފި\nޒިދުނާ ވަޙީދު 11 April 2021, 18:10\nބެންކް އޮފް މޯލްޑިވްސް(ބީއެމްއެލް) އިން ގއ.އަތޮޅު މަދަރުސާގައި ސާފު ބޯފެން ލިބޭ ނިޒާމެއް ގާއިމުކޮށްފިއެވެ.\nބީއެމްއެލް ކޮމިއުނިޓީ ފަންޑުގެ ދަށުން ގާއިމުކޮށްފައިވާ މި ނިޒާމަކީ ގއ. ކޮލަމާފުށީގެ އަތޮޅު މަދަރުސާގެ ދަރިވަރުންނާއި މުވައްޒަފުން ބުއިމަށް ބޭނުންކުރާ ފެނަކީ ރައްކާތެރި ފެން ކަމުގައި ހެދުމަށްޓަކައި ގާއިމުކޮށްފައިވާ ނިޒާމެކެވެ. މިމަސައްކަތުގެ ތެރެއިން ބީއެމްއެލްއިން ވަނީ އެރަށު ސްކޫލްގައި އާރު.އޯ މެޝިނެއް ބަހައްޓާފައެވެ.\nމި ޕްރޮޖެކްޓްގެ އަމާޒަކީ ސްކޫލުގެ ދަރިވަރުންނާއި މުވައްޒަފުން ބުއިމަށް ރައްކާތެރި ފެން ފޯރުކޮށްދިނުމާއި އެއްފަހަރާ ބޭނުންކޮށްފައި އުކާލެވޭ ޕްލާސްޓިކް މަދުކުރުން ކަމަށް ބީއެމްއެލްއިން ބުނެއެވެ. އަދި މިމަސައްކަތުގެ ތެރެއިން2އާރު.އޯ މެޝިނެއް ބަހައްޓާފައިވާނެކަމަށާއި، މިދެމެޝިނުން އުފައްދާ ފެން ރައްކާކުރެވޭނެގޮތަށާއި، ސްކޫލުގެ ދަރިވަރުންނާއި މުވައްޒަފުންނަށް ފަސޭހައިން ބޯން ލިބޭނެހެން3ވޯޓަރ ޑިސްޕެންސަރެއްވެސް ބެހެއްޓިފައިވާނެކަމަށް ބީއެމްއެލް އިން ވަނީ ބުނެފައެވެ.\nކޮމިއުނީ ފަންޑުގެ ދަށުން ބީއެމްއެލްގެ ޕްރޮޕޯސަލް ކާމިޔާބު ކުރި ކޮލަމާ ޖަމިއްޔާގެ ފަރާތުން ވާހަކަ ދައްކަމުން ޝާމާ ތައްޚާން ބުނީ، ބީއެމްއެލްގެ މި ޕްރޮޖެކްޓާއިއެކު އެ ރަށު ސްކޫލުގައި ކިޔަވަމުންދާ 114 ދަރިވަރުންނަށާއި،ސްކޫލް މުވައްޒަފުންގެ އިތުރުން ސްކޫލަށް ޒިޔާރަތް ކުރާ ފަރާތްތަކަށް ރައްކާތެރި ބޯފެން ލިބުމަށް ފަސޭހަވާނެކަމަށެވެ.\nމީގެ ކުރިން މިފަދަ ހިދުމަތެއް ގާއިމު ނުވެހުރުމުގެ ސަބަބުން ދިމާވި ދަތިތަކުގެ ވާހަކަ ދައްކަމުން ޝާމާ ބުނީ މީގެ ކުރިން މި އެރަށު ސްކޫލްގައި ބޭނުންކުރީ ޑީސަލިނޭޝަން ފެންކަމުން މިފެނުގެ ރައްކާތެރި ކަމާމެދު ރައްޔިތުންގެ ހިތުގައި ޔަގީން ކަމެއް ނޯންނަކަމަށެވެ. އަދި މިކަމުގެ ސަބަބުން ދިރާސީ އަހަރެއްގެ ތެރޭގައި 16،500 ވުރެއް ގިނަ ޕްލާސްޓިކް ފުޅި އުކާލެވޭކަމަށްވެސް ޝާމާ ވަނީ ބުނެފައެވެ.\nމި ޕްރޮޖެކްޓް ގެ ސަބަބުން މި ރަށު ސްކޫލުގައި ކިޔަވަމުންދާ 114 ދަރިވަރުންނާއި މުވައްޒަފުންގެ އިތުރުން ސްކޫލަށް ޒިޔާރަތް ކުރާ ފަރާތްތަކަށް ރައްކާތެރި ބޯފެން ފަސޭހަކާމާއެކީ ލިބޭނެ. ސްކޫލުގައި މިހާރު ބޭނުންކުރާ ފެނަކީ ޑީސަލިނޭޝަން ފެން ކަމުން މިފެނުގެ ރައްކާތެރި ކަމާމެދު ރައްޔިތުންގެ ހިތުގައި ޔަގީން ކަމެއް ނޯވޭ. އެހެން ކަމުން މި ބޭނުން ކުރަނީ އެއްފަހަރާ ބޭނުންކޮށްފައި އުކާލެވޭ ޕްލާސްޓިކް ފުޅި. އަދި މިކަމުގެ ސަބަބުން ދިރާސީ އަހަރެއްގެ ތެރޭގައި ގާތްގަޑަކަށް 16،500 ޕްލާސްޓިކް ފުޅި އުކާލެވޭ. އުންމީދަކީ މި ޕްރޮޖެކްޓްގެ ސަބަބުން ރަށުގެ ރައްޔިތުންގެ މިކަމާ ދޭތެރޭ ދެކޭ ގޮތް ބަދަލުވެ ތިމާވެށި ރައްކާތެރިކުރުމަށް އެހީތެރިވެގެން ދިޔުން\nމި ޕްރޮޖެކްޓް، ދެމެހެއްޓެނެވި ކާމިޔާބު ޕްރޮޖެކްޓެއްގެ ގޮތުގައި ހިންގުމަށްޓަކައި އެ ޖަމިއްޔާގެ ފަރާތުން ބަހައްޓާފައިވާ ޕްލާންޓާއި ފިލްޓަރ އަދި ޑިސްޕެންސަރުތަކަށް ބޭނުންވާނެ މެއިންޓެނަންސްގެ މަސައްކަތް ކުރުމަށްޓަކައި ކުރަންޖެހޭ މަސައްކަތްތަކާއިވެސް ހަވާލުވެފައިވާކަމަށް އެޖަމިއްޔާއިން ވަނީ ބުނެފައެވެ.\nބީއެމްއެލްއިން ކުރިއަށްގެންދާ އަހަރެންގެ ބޭންކް ކޮމިއުނިޓީ ފަންޑުގެ މި ޕްރޮޕޯސަލްތަކަކީ ހިލޭ ސާބަހަށް ކުރާ މަސައްކަތްތަކާއި ތައުލީމުގެ އިތުރުން ކުޅިވަރުގެ ހަރަކާތްތަކާއި ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހެޅޭ ޕްރޮޕޯސަލްތަކެކެވެ.


Raees Kamah Erumakee Naakaamiyaabee Eh- Trump - Vaguthu\nރައީސްކަމަށް އެރުމަކީ ނާކާމިޔާބީއެއް - ޓްރަމްޕް\nރައީސްކަމަށް އެރުމަކީ ލިބުނު ނާކާމިޔާބީއެއްގެ ގޮތުގައި، އެމެރިކާގެ ރައީސް ޑޮނަލްޑް ޓްރަމްޕް ބުނެފިއެވެ. ރައީސްކަމަށް އެރުމަށްފަހު، އެމަޤާމާ ގުޅޭގޮތުން ކުރިން އޭނާ ނުދައްކާ އެތައް ވާހަކައެއް ދައްކާފައިވާއިރު، މިކަން ނާކާމިޔާބީއަކަށްވީ ކީއްވެގެންކަންވެސް ބުނެފައިވެއެވެ.\nޓްރަމްޕް ބުނި ގޮތުގައި ރައީސްކަމަށް އިންތިޚާބުވެ، އެމަޤާމަށް އޭނާއަށް އާދެވުމުން ކުރިން ހިންގަމުން އައި ވިޔަފާރިއަށްވަނީ އެތައް ގެއްލުމެއް ލިބިފައެވެ. އެގޮތުން، ސީދާ އޭނާގެ އަތުންވެސް، އެތައް ފައިސާއެއް ގެއްލުނުކަމަށް ބުނެފައިވެއެވެ. އަދި މިހާ ގިނަ ފައިސާ ގެއްލުމަކީ ހަމައެކަނި ފައިސާ ގެއްލުން ނޫންކަމަށާއި އެއީ ނާކާމިޔާބެއްކަމަށް ބުނެފައިވެއެވެ.\nގިނަ ޤައުމުތަކުގައި ހެދިފައިވާ ޤާނޫނުތައް ފަދައިން، އެމެރިކާގެ ޤާނޫނުތައްވެސް ރައީސްކަމުގައި ހުންނަ މީހަކު، ވިޔަފާރީގެ ބައެއް ކަންކަމުގައި އުޅުން މަނާކުރެއެވެ. އެހެންކަމުން، އަމިއްލަ ވިޔަފާރީގެ ބައެއް ކަންކަން ދޫކޮށްލަން އޭނާއަށް މަޖުބޫރުވިއެވެ.\n"ފޯބްސް" މަޖައްލާ އިން ހާމަކޮށްފައިވާ ގޮތުގައި ޓްރަމްޕް ރައީސްކަމަށް ހަވާލުވުމުން، އޭނާގެ މިލްކިއްޔާތުގައި ހުރި ފައިސާ އެތައް ތަނެއް މަދުވިއެވެ. އެގޮތުން، މިލްކިއްޔާތުގައި ހުރި 4.5 ބިލިއަން ޑޮލަރު، 3.1 ބިލިއަން ޑޮލަރަށް ދައްވިކަމަށް ބުނެފައިވެއެވެ.\n"ނިއު ޔޯކް ޓައިމްސް" އަށް ދިން ބަސްދީގަތުމެއްގައި ޓްރަމްޕް މިކަންކަން ހާމަކޮށްފައިވާއިރު، އޭނާގެ ރިއަލް އެސްޓޭޓް ވިޔަފާރިންވެސް، އޭނާއަށް އެންމެ އެދެވޭ މަންފާއެއް ނުކުރާކަމަށް ބުންޏެވެ. އެގޮތުން، އެމެރިކާގެ ފެޑެރަލް މުވައްޒަފުންނަށް، އެއްވެސް ޤައުމަކުން، ނުވަތަ ޤައުމެއްގެ ރަސްކަލަކު ނުވަތަ އަމީރަކު ދޭ ހަދިޔާގައި ހިފުމަކީ މަނާކަމެއްކަމަށްވާއިރު އެކަމުންވެސް އެތައް ގެއްލުމެއް ލިބިފައިވާކަމަށް ޓްރަމްޕް ބުންޏެވެ.\nމި ނޫނަސް އެތައް ކަމެއް ޓްރަމްޕް ހާމަކޮށްފައިވެއެވެ.\nއުތުރު ކޮރެއާއަށް ދިޔަ އެމެރިކާގެ ފުރަތަމަ ރައީސަކަށް ޓްރަމްޕް\nފެބުރުއަރީ 2, 2019 21:21\nއިބޫއެކޭ އެއްގޮތް ދޯ ހަމަ؟ ހަދާނެ ގޮތެއް ނެނގިފަ މިހުންނަނީ މީނަވެސް.


Meghan aa vahtharu meehaku fenijje\nއަކެއިޝާ އާއި މެގަން---\nމެގަން އާ ވައްތަރު މީހަކު ފެނިއްޖެ\n31 ޖެނުއަރީ 2020 - 16:02:33\nޕްރިންސް ހެރީގެ އަނބިކަނބަލުން، މެގަން މާކަލް އާ ވައްތަރު މީހަކު ފެނިއްޖެ އެވެ.\nމެގަން އާ ވައްތަރު ކަމަށް ބުނަނީ އަކެއިޝާ ލޭންޑް ނަމަކަށް ކިޔާ އެ އަންހެނެކެވެ. ސޯޝަލް މީޑިއާގައި އަކެއިޝާ ހިއްސާކޮށްފައިވާ ފޮޓޯތައް ގިނަ ބައެއްގެ ސަމާލުކަން ލިބިފައިވާއިރު ގިނަ ބަޔަކު ވަނީ މެގަން އާ ވައްތަރު ކަމަށް ބުނެފަ އެވެ.\nއެކަމާ ގުޅިގެން އަކެއިޝާ ބުނީ އޭނާގެ އެ ފޮޓޯއަށް ވަރަށް ގިނަ ކޮމެންޓު އަންނަ ކަމަށެވެ. އަދި އޭނާ އާއި މެގަން އާ ވައްތަރު ކަމަށް ބުނާތީ ވަރަށް އުފާވާކަމަށް ވެސް އަކެއިޝާ ވަނީ ބުނެފައެވެ.\nA post shared by Greyson Regina Land (@greyson_land) on Dec 25, 2019 at 12:05pm PST\nޕްރިންސް ހެރީ އާއި މޭގަން މާކަލް ކައިވެނި ބައްލަވައިގަތީ 2018 ވަނަ އަހަރުގެ މެއި 19 ގަ އެވެ. އަދި ދެ ކަނބަލުންނަށް މިދިޔަ އަހަރުގެ ތެރޭގައި ވަނީ ދަރިކަލަކު ލިބިވަޑައިގެންފަ އެވެ. މިއަހަރުގެ ތެރޭގައި ޕްރިންސް ހެރީ އާއި މެގަން ވަނީ ޝާހީ އާއިލާގެ ޒިންމާތަކާ އެކަހެރިވަޑައިގަނެފަ އެވެ.


Mbappe PSG gai madukuran nimmai, ekan Real ah angaifi! - One Online\nއެމްބާޕޭ ޕީއެސްޖީ ޖާޒީގައި --- ފޮޓޯ/ އޭޕީ\nފްރާންސްގެ ތަރި ކިލިއަން އެމްބާޕޭ ކުރިއަށް އޮތް ސީޒަނުގައިވެސް ޕީއެސްޖީގައި މަޑުކުރަން ނިންމައި، އެކަން ރެއާލް މެޑްރިޑަށް އަންގާފައިވާކަން އިތުބާރު ހުރި ފަރާތްތަކުން ޔަގީން ކޮށްދީފިއެވެ.\nރެއާލް މެޑްރިޑަށް ދާނެ ކަމަށް ބެލެވެމުންދިޔަ އެމްބާޕޭ ޕީއެސްޖީގައި މަޑުކުރަން ނިންމި ކަމަށް އިތުބާރު ނޫސްވެރިޔާ ފަބްރީޒިއޯ ރޮމާނޯ ވަނީ ޔަގީންކޮށްދީފައެވެ. ފަބްރީޒިއޯ ރިޕޯޓު ކޮށްފައިވާ ގޮތުގައި އެމްބާޕޭ މަޑުކުރަން ނިންމައި، އެކަން މިހާރު ވަނީ ރެއާލްގެ ރައީސް ފިލޮރެންޓީނޯ ޕެރޭޒްއަށް ރަސްމީކޮށް އަންގައިފައެވެ.\nމި ސީޒަނުގެ ނިޔަލަށް ޕީއެސްޖީއާއެކު އެމްބާޕޭ ހަދާފައިވާ އެއްބަސްވުން ހަމަވާން އޮތް އިރު، ބެލެވިފައި އޮތީ އޭނާ ރެއާލްއަށް ބަދަލުވާނެ ކަމަށެވެ. ހާއްސަކޮށް އެންމެފަހުން ނިމިދިޔަ ޓްރާންސްފާ ސީޒަނުގައިވެސް އެންބާޕޭ އަމިއްލައަށް ބޭނުންވެ، ރެއާލްއަށް ދާން ޕީއެސްޖީ ކިބައިން އެދިފައިވުމުން އެކަމަށް ގިނަ ބަޔަކު ދިޔައީ އިންތިޒާރުވެސް ކުރަމުންނެވެ. މީގެ ދެ ދުވަސްކުރިންވެސް ގިނަ ބަޔަކު ބެލީ އެމްބާޕޭ ރެއާލްއަށް ދާން ނިންމާފައިވާ ކަމަށެވެ.\nއެމްބާޕޭގެ ޓްރާންސްފާގެ ވާހަކަ މީޑިއާގައި ވަރަށް ބޮޑަށް އިތުރު ވެފައިވާ އިރު، މިވަގުތު އޭނާގެ ޓްރާންސްފާ މެނޭޖު ކުރަމުން ދަނީ އާއިލާއިންނެވެ. އެއީ އެޖެންޓް މިނޯ ރައިއޯލާ ދާދިފަހުން މަރުވުމާ ގުޅިގެންނެވެ. އިއްޔެގެ ވަގުތެއްގައި އެމްބާޕޭގެ ޓްރާންސްފާއާ ގުޅިގެން އޭނާގެ މަންމަ ބުނީ ރެއާލްއާއި ޕީއެސްޖީގެ ހުށަހެޅުންތައް ދާދި އެއްގޮތް ކަމަށާއި ގޮތް ނިންމާނީ އެމްބާޕޭ ކަމަށެވެ.\nހަބަރުތައް ބުނެފައިވާ ގޮތުގައި ޕީއެސްޖީން އެމްބާޕޭއަށް ސޮއިކުރުމަށް އެދި ބޮޑެތި އަދަދުތަކެއް ހުށަހަޅާފައިވެއެވެ. އެގޮތުން އާ އެއްބަސްވުމުގައި ސޮއިކުރުމާ އެކު 200 މިލިއަން ޕައުންޑުގެ ސައިނިން ބޯނަސްއެއް ދޭ ގޮތަށް ހުށަހަޅާފައިވާ ކަމަށްވެސް ނޫސްތަކުން ބުނެފައިވެއެވެ. އޭގެ އިތުރުން ޕީއެސްޖީއާއެކު އަލަށް ހެދޭ އެއްބަސްވުމުގައި އެމްބާޕޭއަށް ކްލަބުގެ އެތެރޭގެ ބައެއް ޓެކްނިކަލް ކަންކަމަށް ބާރު ފޯރުވޭނެ މާއްދާތަކެއް ހިމަނާފައިވާ ކަމަށްވެސް ބައެއް ރިޕޯޓުތައް ބުނެފައިވެއެވެ.\nފްރާންސަށް އަނެއްކާވެސް ޕޮއިންޓެއް، ތިން މެޗުން މޮޅެއް ނުހޯދި މާޔޫސްކަން\nއެމްބާޕޭ ޓްރާންސްފާ: ޔޫއެފާއިން ކަންކުރަންވި ގޮތް ރެއާލްއަކަށްވެސް ނޭނގޭނެ!


Hajar al-Aswad belehttun - vaki ailaa akah khaasa massakatheh!\nހަޖަރުލް އަސްވަދު ބެލެހެއްޓުން ވަކި އާއިލާއަކަށް ޚާޢްސަ މަސައްކަތެއް!\nހިލަ ބެލެހެއްޓުމުގެ ތެރޭގައި ހިލަ ސާފުކުރުމާއި ހިލައިގައި ހުވަނދުލުން ހިމެނޭ\nކ. މާލެ | 13 އޯގަސްޓް 2017 | އާދީއްތަ 18:02 | 6,979\nހަޖަރުލްއަސްވަދު މަރާމާތުކޮށް ބެލެހެއްޓުމުގެ މަސައްކަތުގެ ތެރެއިން - ޔޫޓިއުބް\nކައުބާގައި ބެހެއްޓިފައިވާ ހަޖަރުލްއަސްވަދަކީ ކަޅު ކުލައިގެ ހިލައެކެވެ. ހިލަ ބޭރުން ސިފަވަނީ ކުކުޅުބިސް ބުރަށެވެ. ހިލައިގެ ބޭރުގައި ވަނީ ރިހި ފްރޭމެއް ހަރުކޮށްފައެވެ. އެ ފްރޭމްގައި މީހެއްގެ ބޮލުގެ ބޮޑުމިނަށް އިންނަ އަނގައެއް އިނދެއެވެ. މީހުންނަށް ހިލަފެންނަނީ މި ފްރޭމްގެ ތެރޭންނެވެ.\nކޮންމެ އަހަރަކު ކައުބާ އަށް ޒިޔާރަތް ކުރާ އެތައް މިލިއަން މުސްލިމުން ގާތުން ނުވިއްޔާ ކިތަންމެ ދުރުން ނަމަވެސް ދުށުމަށް ޝައުވެރިވާ މި ޚާއްސަ ޚާއްސަ ހިލަ ބެލެހެއްޓުމަކީ ވަކި އާއިލާއަކާ ގުޅިފައިވާ ކަމެކެވެ. ހހިލަ ރީތިކޮށް ފުރިހަމަކޮށް ބެލެހެއްޓުމަކީ އެ އާއިލާގެ ދަރިފަސްކޮޅަށް ދެމިގެން އަންނަ ޚާއްސަ މަސައްކަތެކެވެ.\nހިލަ ބެލެހެއްޓުމުގެ މަސައްކަތް ޒަމާންތަކަށް ކުރަމުން އަންނަނީ ސައުދީގެ ޝެއިޚް މުހައްމަދު މަހްމޫދު ބަދްރުގެ އާއިލާއިންނެވެ. އެއީ މީގެ ސަތޭކަ އަހަރަށް ވުރެ ކުރިން ސުރެ އެކަން ހަމަޖެހިފައި އޮންނަ ގޮތެވެ. ޝެއިޚް ބަދްރު އެ މަސައްކަތް ކުރަމުން އައި ގޮތް އޭނާގެ ގާތުން ދަސްކޮށްގެން މަސައްކަތް މިހާރު ކުރަމުންދަނީ އޭނާގެ ދަރިންނާއި ދަރިންގެ ދަރިންނެވެ. މިހާރު ހަޖަރުލްއަސްވަދު ބެލެހެއްޓުމުގެ މަސައްކަތާ އިސްކޮށް ހަވާލުވެ ހުރީ ޝެއިޚް މަހުމޫދުގެ ދަރިއެއް ކަމުގައި ފައިސަލްއެވެ. ފައިސަލް އާއެކު މަސައްކަތުގައި އޭނާގެ ދަރިންވެސް ބައިވެރިވެއެވެ. ފައިސަލް އަލް އަރަބިއްޔާ ޓީވީއަށް ކިޔައިދިން ގޮތުގައި އެމީހުންގެ މައިގަނޑު މަސައްކަތަކީ، ގަވައިދުން ހަޖަރުލްއަސްވަދު ބެލެހެއްޓުމެވެ. ހިލައިގެ އެއްވެސް ތަނަކަށް އެއްވެސް ކަމެއް ވެއްޖެނަމަ ފައިސަލް އާއި އޭނާގެ ކުދިންގެ ލޮލުގައި އެކަމެއް އަޅައި ނުގަނެ ކައްސާލައިގެން ނުދާނެއެވެ.\nހަޖަރުލް އަސްވަދު ބެލެހެއްޓުމުގެ މަސައްކަތް ކުރާ ގޮތް ފައިސަލް އަލް އަރަބިއްޔާއަށް ކިޔައިދެނީ\nހަޖަރުލްއަސްވަދު ބެލެހެއްޓުމުގެ މަސައްކަތްކުގެ ތެރޭގައި ހިލައިން ނެއްޓޭ އެތިއެތިކޮޅު ނަގާ ސާފުކުރުމާއި އާއި ދުވަސް ވުމުން ނެއްޓެމުންދާ އެތިއެތިކޮޅު ވަކިކޮށް ނަގާ ކުލަ ރީތި ކުރުމަށްފަހު އޭތިކޮޅު އަލުން ހަރުކުރުމާއި، ހިލަ ފޮހުމާއި، ބޭރުގައިވާ ރިހި ކަވަރު ފޮހެ ސާފު ކުރުމާއި، ހިލައިން ތަންކޮޅެއް ނެއްޓިއްޖެނަމަ އެތަނެއް އަވަހަށް މަރާމާތު ކުރުމާއި، ހިލައިގައި މީރުވަސް ދުވާ ހުވަނދުލުން ހިމެނެއެވެ.\nފައިސަލް ކިޔައިދިން ގޮތުގައި މީހުން ހީކުރާ ގޮތާ ޚިލާފަށް ހަޖްރުސް އަސްވަދަކީ އެއްކޮށް އޮތް އެއް ހިލައެއް ނޫނެވެ. ހަޖަރުއަސްވަދުގެ މެދުގައި ހަތްހިލަ ވެއެވެ. އެ ހަތް ހިލަ ހުންނަނީ އެކަތިގަނޑެއްގެ ގޮތައް ތަތްކޮށްފައެވެ.\nހަޖަރުއަސްވަދުގެ މެދުގައި ވަނީ ހަތްހިލަ\nއެނާ ކިޔައިދިން ގޮތުގައި ހަޖަރުލް އަސްވަދު މަރާމާތު ކުރުމަށް ހޭދަވާ ވަގުތަކީ، ލިބިފައިވާ ގެއްލުމެއްގެ ނިސްބަތުން ހޭދަވާ ވަގުތެކެވެ. ބައެއް ފަހަރު ބައިގަޑީއިރު ނުވަތަ ގަޑިއެއްގެ އިރު ނުވަތަ ދެ ގަޑީއިރުވެސް އެކަމަށް ހޭދަވެދާނެއެވެ. އަހަރެއްގެ ތެރޭގައި ތިން ފަހަރު ނުވަތަ ފަސްފަހަރުވެސް މަރާމާތުގެ މަސައްކަތް ކުރަންޖެހިދާނެއެވެ. އޭނާ ބުނީ އަހަރަކު އެވްރެޖްކޮށް ތިން ފަހަރު ހަޖަރުލް އަސްވަދު މަރާމާތުގެ މަސައްކަތް ކުރާކަމަށެވެ.


SunOnline: Raajje molhah kulhunu namaves molhu libuny Malaysia ah\nރާއްޖެ މޮޅަށް ކުޅުނު ނަމަވެސް މޮޅު ލިބުނީ މެލޭޝިޔާއަށް\nޢަބްދުﷲ އައިމަން 06 Nov 2019, 12:19\nގައުމީ ފުޓުބޯޅަ ޓީމުން މި އަހަރުގެ އައިއޯއަިޖީގައި ކުޅުނު މެޗެއްގެ ތެރެއިން --- އެމްއޯސީ ފައިލް ފޮޓޯ\nވޯލްޑް ކަޕް ކޮލިފައިން އަދި އޭޝިއަން ކަޕްގެ ކޮލިފައިންގައި ފިލިޕީންސް އާއި ގުއާމްއާ ދެކޮޅަށް ކުޅޭ މެޗަށް ދިވެހި ޓީމް ތައްޔާރުވަމަށް މެލޭޝިޔާގައި ކުރަމުން އަންނަ ކޭމްގައި، ރޭ ކުޅުނު ރަހުމަތްތެރިކަމުގެ މެޗަކުން މެލޭޝިޔާ އަތުން ރާއްޖެ ހަނިގޮތަކަށް ބަލިވެއްޖެ އެވެ.\nމެލޭޝިޔާގައި ކުރަމުން އަންނަ ތަމްރިންތަކުގެ ތެރެއިން އެޤައުމުގެ ޤައުމީ ޓީމާ އެކު ކުޅުނު މެޗުން ރޭ ރާއްޖެ ބަލިވީ 2-1ގެ ނަތީޖާއަކުންނެވެ. އެ މެޗުން ބަލިވި ނަމަވެސް މެޗުގައި ގިނަ ހަމަލާތައް އުފައްދާ މޮޅަށް ކުޅުނީ ދިވެހި ޓީމެވެ. ދިމާވި މައްސަލައަކީ ގޯލު ނުޖެހުމެވެ. މެލޭޝިޔާއިން އުފެއްދި މަދު ހަމަލާތަކުން އެ ޓީމަށް ގޯލު ޖެހުނު ނަމަވެސް މެޗު އެކީއެކަށް ކޮންޓްރޯލް ކުރީ ދިވެހި ޓީމެވެ.\nމެޗު ފެށިގެން މެލޭޝިޔާއިން ލީޑު ނެގި އިރު ރާއްޖެއަށް ނަތީޖާ ހަމަހަމަކޮށްދިނީ އީގަލްސްގެ ފޯވާޑް އަހުމަދު ރިޒުވާން (ރިޒޭ) އެވެ. މެލޭޝިޔާއިން މެޗުގައި ލީޑު ނެގީ ޕެނަލްޓީއަކުންނެވެ. ރާއްޖެއަށް އެ މެޗުގައި ހުސް ގިނަ ފުރުސަތުތަކެއް ލިބުނެވެ. އެގޮތުން ރޭގެ މެޗުގައި ރާއްޖޭގެ ހަމްޒާ މުހައްމަދު (ހަމްޕް) ފޮނުވާލި ބޯޅަ އަމާޒުވީ ގޯލްގެ ހުރަސް ދަނޑިއަށެވެ. އިބްރާހިމް މަހްދީ ހުސައިން (ހަބޭސް އިއްބެ) ފޮނުވާލި ބޯޅަ މެލޭޝިއާގެ ކީޕަރު ސޭވް ކުރީ އެވެ. އަދި އަސަދުﷲ އަބްދުﷲ އަށް ލިބުނު ހުސް ފުރުސަތު ވެސް ދިޔައީ ބޭނުން ނުކުރެވި އެވެ.\nމި މެޗަށް ފަހު ޤައުމީ ޓީމްގެ ކޯޗު ޕީޓަރު ސެގާޓް ބުނީ މެޗުގައި ގިނަ ހަމަލާ އުފައްދައި މުޅި މެޗު ކޮންޓްރޯލްކުރީ ވެސް ދިވެހި ޓީމުންކަމަށާއި މޮޅުވުން ހައްގީވެސް ދިވެހި ޓީމްކަމަށެވެ. ހުސް ފުރުސަތުތަކެއް ދިވެހި ޓީމުން ތަނަވަސްކުރި އިރު، ރާއްޖެއަށް އިތުރު ގޯލްތަކެއް ނުޖެހުނީ މެލޭޝިޔާގެ ކީޕަރުވެސް މޮޅުވުމުންކަމަށް ވެސް އޭނާ ބުންޏެވެ.\n"ވަރަށް އުފާވެރި ގޮތަކަށް މެޗުގެ ކަންތައްތައް ދިޔައީ. ޓީމުގެ ފަރާތުން ޕޮސިޓިވް ގިނަ ކަންކަން ފެނުން. ފަންސަވީސް ކުޅުންތެރިން ވެސް މެޗުގައި ކުޅުނު. އަނެއްކޮޅުން އަހަރުމެން މެޗު ކޮންޓްރޯލްކުރީ، ގިނަ ހަމަލާ އުފެއްދީވެސް. މެލޭޝިޔާ އަތުން ދިވެހި ޓީމް މޮޅުވުން ހައްގު. ވަރަށް މޮޅަށް ކުޅެފި އެންމެންވެސް، ހާއްސަކޮށް ޒުވާން ކުދިން ދެއްކި ހިތްވަރު ފާހަގަކޮށްލަން."\nކޯޗު ސެގާޓް ބުނީ މި މެޗުގެ ނަތީޖާއާއިމެދު ނުވިސްނާކަމަށާއި ބޭނުންވީ މިވަރުގެ ޓީމަކާއި ދެކޮޅަށް ރާއްޖޭގެ ޒުވާން ކުޅުންތެރިން ނެރެ އެ ކުޅުންތެރިންނަށް ހިތްވަރުދޭންކަމަށެވެ. އޭނާ ބުނީ ބޭނުންވި ކަންތައް ވަރަށް ރަނގަޅަށް ހާސިލްކުރެވިއްޖެކަމަށާއި، މެޗުގައި ސީނިއާ ކުޅުންތެރިންނަށް ވުރެ ޒުވާން ކުޅުންތެރިން މޮޅަށް ކުޅުނުކަމަށެވެ.\nމި މަހުގެ ނުވަ ވަނަ ދުވަހުގެ ނިޔަލަށް ރާއްޖެއިން މެލޭޝިއާގައި ޓްރެއިނިން ކޭމްޕްގައި ތަމްރީން ހަދާނެ އެވެ. ކޮލިފިކޭޝަންގައި އަންނަ ބުރާސްފަތި ދުވަހު ގައުމީ ޓީމު ނުކުންނާނީ ފިލިޕީންސާ ދެކޮޅަށެވެ. ދެ ވަނަ މެޗުގައި މި މަހު 19 ވަނަ ދުވަހު ނުކުންނާނީ ގުއާމްއާ ދެކޮޅަށެވެ. ފުރަތަމަ މެޗުގައި ރާއްޖެއިން ވަނީ ގުއާމްގައި މޮޅުވެފަ އެވެ.


SunOnline: Susan ge hayaathun siyaasee, filmee ''charukeys''\nމާހިލް މުހައްމަދު 25 Sep 2020, 08:47\nއުފަންވެ، އުޅެ ބޮޑުވީ ސިޔާސީ އާއިލާއެއްގެ ތެރެއަށެވެ. ސްކޫލު ދައުރުގައި މަޖާ ނަގައި އުޅުމަށްފަހު ދެން ކުރިއަށް ހިނގައިގަތީ ސިޔާސީ ހަރަކާތްތަކާއި ކެމްޕޭނުތަކާ ދިމާލަށެވެ. ނަވާރަސަތޭކަ ނުވަދިހަ ނުވަވަނަ އަހަރު އޭރުގެ ނޫސްވެރިޔާ އަދި އެކްޓިވިސްޓް ގ. ކެނެރީގޭ މުހައްމަދު ނަޝީދު (އަންނި) ރައްޔިތުންގެ މަޖިލީހުގެ މާލޭ މެމްބަރުކަމުގެ ގޮނޑިއަށް އިންތިހާބުކުރުމަށް ހިންގި ކެމްޕޭނުގެ ޕީއާރު ފިސާރި ގަދަޔަށް ހިންގީ މީނާ އިސްވެ ހުރެގެންނެވެ.\n"ކާމިޔާބުކޮށްފައި [އަންނި] ގޮނޑިއަށްވެސް ލެވުނު. ހަޔާތުގަވެސް ފުރަތަމަ ކެމްޕޭނު އެއީ. ކާމިޔާބު ކެމްޕޭނެއް،" ސޫޒަން އިބްރާހިމްފުޅު (ސޫންތަ) އޭނާގެ ޕޮލިޓިކަލް މަސައްކަތުގެ ވާހަކަ ކިޔައިދޭން ފެއްޓީ މިހެންނެވެ.\nރާއްޖޭގައި ސިޔާސީ ޕާޓީ އުފެއްދުމާއި ހިންގުމަށް ފުރުސަތު ނެތް ޒަމާނުގައި މޯލްޑިވިއަން ޑިމޮކްރެޓިކް ޕާޓީ ރާއްޖެއިން ބޭރުގައި ވުޖޫދުކޮށް، އެޕާޓީގެ ބިންގާ ގާއިމުކުރުމަށް އިންތިހާބުކުރި ވަލީ ކޮމިޓީއަށް ސޫޒަންވެސް ހޮވި، ޕާޓީގެ ފައުންޑޭޝަން ރަނގަޅަށް ގާއިމުކޮށްވެސް ނިންމާލައިފި އެވެ.\nއެމްޑީޕީގެ ތެރޭގައި އެންމެންވެސް އިހުތިރާމްކޮށް ގަދަރުކުރާ، މިވަގުތު އެ ޕާޓީގެ އިސްތިއުނާފު ފަނޑިޔާރުންގެ މަޖިލީހުގެ ފަނޑިޔާރު ސޫޒަންއަކީ އެންމެންގެ "ސޫންތަ"އެވެ. ސަކަ މިޒާޖެއް ގެންގުޅޭ ސޫޒަންގެ، ހަޔާތުގައިވެސް އޭނާ އަކީ އިންޓަވިއުދީ މީޑިއާގެ އެޓެންޝަންގައި ހުރި މީހެއް ނޫނެވެ. އޭނާ އެކްސްކްލޫސިވް އިންޓަވިއުއެއް ދީފައި މިވަނީ "ސަން"އަށެވެ. ސޫންތަގެ ވާހަކަތައް ޝާއިއުކުރުމަށް މިއަދަށްވުރެ ވަކި މުނާސަބު ދުވަހެއްވެސް ނެތެވެ.\nސޫޒަން އޭނާގެ ކަޒިން، އެންސްޕާ ޑެޕިއުޓީ ސީއީއޯ ރުގިއްޔާ މުހައްމަދާއެކު މިއުޒިކް ކުޅެނީ --\nނޫސްވެރިކަމާއި ލިޔުންތެރިކަމާއި ލަވަކިޔުމާއި މިއުޒިކް ކުޅުމާއި އެކި ކަހަލަ ފަންނުތަކަށް ލޯބިކުރާ، މިނިވަން ރޭޑިއޯގެ މަޝްހޫރު "ކަލް ދޯ ބަޖޭ" ޝޯގެ ޕްރޮޑިއުސަރު/ޕްރެޒެންޓަރު މިވަނީ އާ ކަމެއް ކޮށްފަ އެވެ-- ފިލުމެއް ކުޅުނީ އެވެ. "ބައިސްކޯފު"އިން މިއަދު ނެރޭ ވެބްސީރީޒް "ގަމިނި"ގެ މުހިންމު ރޯލަކުން ސޫންތަ ފެންނާނެ އެވެ.\n"ދެން އުމުރުގަ ވީހާ ދުވަހެއް ވަންދެން ޕާޓީގެ ސިޔާސީ މަސައްކަތުގައި އަޅުގަނޑުމެން ދާނީ ކުރިއަށް. މިހާރު މި ނުކުތް ފިލްމީ ދާއިރާއަކީ މުޅިން ތަފާތު ކަމެއް. ސިޔާސީ ގޮތުން ކުރި ކަމެއް ނޫން. މިއީ މުޅިން މީހާގެ ހުނަރަށްޓަކައި، އާޓް އަށްޓަކައި، އެވެއާނަސްއަށްޓަކައި އާނއެކޭ ބުނެގެން ނެގި ޗެލެންޖެއް،" ސޫންތަ ބުންޏެވެ.\nމަޖާ ނަގަމުން ދިން އިންޓަވިއުގެ ތެރެއިން ސޫންތަ ހިއްސާކުރި ބައެއް ވާހަކަތަކަކީ އަޑުއަހާލަން ފަސޭހަ ވާހަކަތަކެއް ނޫނެވެ. ސިޔާސީ އިސްލާހަށް މަސައްކަތްކުރި އެކްޓިވިސްޓެއްގެ ގޮތުގައި 2000 ގެ އަހަރުތަކުގައި ސޫންތަ ކުރި ތަޖުރިބާތަކަކީ ވޭނީ ކަންކަމެވެ. އެ ވާހަކަތަކަކީ ވަރަށް "ހާޑްކޯ" ވާހަކަތަކެއް ކަމަށް ސޫންތަ ބުންޏެއެވެ. އެ ވޭންތަކާއި ތަދު އުމުރުދުވަހަށް ހަނދާނާއި ޖިސްމުގައި ދެމިހުންނާނެ ކަމަށް އޭނާ ބުންޏެވެ.\nއެމްޑީޕީގެ ފުރަތަމަ ކޮންފަރަންސްގެ ބައިވެރިންގެ ފޮޓޯއެއް ---\n"މާދަމާ ނޫންކަމެއް ނޭނގޭ ގޭގައި އޮއްވާ [ޖަލަށް] ގެންދާނީ. އެހެން [އޭރު] ހަދަނީވެސް. މީގެ ތެރޭ[ގައި ހިމެނެނީ] ވަރަށް ބޮޑެތި ވާހަކަ އިނގޭ. ޓެރަރިޒަމްގެ ދައުވާ މުޅިން އައިސް ހުރީ. އޭގެ މާނައަކީ ކޮންމެ ފަހަރަކު އަހަރެން ޖަލަށް ދާ އިރު ވިސްނަން ޖެހޭނީ އެއީ 25 އަހަރުގެ ހުކުމެކޭ. އެ ސިކުނޑީގައި، ހިތުގައި ބައިންދައިގެން ކުރާ ހުރިހާ ކަމެއް ކުރަން ޖެހެނީ،" ސޫންތަ ބުންޏެވެ.\nކުރާ ކުށަކީ އޭރު އޮތް ނިޒާމުން ޖާގަ ނުލިބޭ ހަރަކާތްތަކެއް ހިންގުމެވެ. ސަރުކާރަށް ފާޑު ކިޔައި، ނޫހުގައި ލިޔެ ވެބްސައިޓުތައް ހިންގައި ލިޔުން ޝާއިއުކުރުމެވެ. އިދިކޮޅު ސިޔާސީ ހަރަކާތް ހިންގުމެވެ. އަސާސީ ހައްގުތަކާ މިނިވަންކަން ހޯދުމަށް ގޮވާލުމެވެ.\n"ޖަލުގަ މިސާލަކަށް މަސް ދުވަހު އަހަރެން ބާއްވައިލީ ލޯޔަރެއް ނުދީ، ކީއްހޭ ޖަލުގަ ތި ކުރަނީ އަހާލަން ނައި މީހަކު. ގާތްގަނޑަކަށް ނިޒާމުން ގެއްލުވާލަން ދިމާކޮށްފައި ތިބެނީ އޭރު. އެ ލެވެލްގެ ބިރުވެރިކަމެއްގެ ތެރޭގައި އަހަރެމެން ލިޔަނީވެސް. ލިޔެގެން ގެންގޮސްފައި އެބަހުރި. ލިޔެގެން ސުވާލުކުރޭ. އެކަމަކު ދެން ކީއްތާ ކުރާނީ، ލިޔަންތާ ޖެހޭނީ. އެޔެއް ނުހުއްޓުވޭނެ އެއްނު. އާޓިކަލްތައް ލިޔުނީމާ ބިރުދައްކަން ގެންދަނީ. އެކަމަކު އަނބުރާ އައިސް އެޔަށްވުރެ ރަނގަޅަށް، މޮޅަށް އެކަން ކުރަނީ. ކުރީމަ ވާ ގޮތަކީ އަމިއްލައަށްވެސް ބިރު ފިލައިގެންދޭ،" އެތައް ފަހަރަކު ޖަލުގައި ބަންދުކުރި ނަމަވެސް ބިރު ފަހަނައަޅައި ދިއުމުގެ ހިތްވަރު ނެރޭ ގޮތް ސޫންތަ ކިޔައިދިނެވެ.\n2012 ވަނަ އަހަރު އެމްޑީޕީގެ ވެރިކަން ވެއްޓުމަށްފަހު މާލޭގައި ބޭއްވި މުޒާހަރާއެއްގައި ސޫޒަން އަދި ރައްޔިތުންގެ މަޖިލީހުގެ މެމްބަރު އިމްތިޔާޒް ފަހުމީ (އިންތި) ---\n"ކުރާ ކޮންމެ ކަމެއްގައިވެސް ވަރަށް ބޮޑަށް ހައްދުފަހަނަ އަޅައިގެން ގޮސްގެން ނޫނީ ބިރުވެރިކަމެއް ނުފިލާ. އެ މަޖުބޫރުކަން އައިސްގެން ހުރިހާކަމެއްވެސް ހަޔާތުގައި ކުރެވިފަ ހުރީ. އަސްލު އަމިއްލަ ދިރިއުޅުމެއް އުޅޭކަށް ފުރުސަތެއް ނުލިބުނު، އަބަދުވެސް ކޮންމެވެސް ކަންތައްގަނޑެއްގައި ތާ އުޅެވުނީ،"\nސޫންތައާއި އެމްޑީޕީއިން 2000 ގެ އަހަރުތަކުގައި ކުރި މަސައްކަތުން ރާއްޖެއަށް ބޮޑެތި އިސްލާހުތަކެއް ގެންނަން އޭރުގެ ސަރުކާރަށް މަޖުބޫރުވި އެވެ. އަދި އެންމެ ފަހުން ޑިމޮކްރަސީވެސް ގާއިމުވުމާއެކު ސޫންތަ ކުރީގައި ކުރި "ހާޑްކޯ" މަސައްކަތްތައް ދޫކޮށްލީ އެވެ. ނޫސްތަކަށް ލިޔުންވެސް އެހިސާބުން ނިމުނީ އެވެ. އެކަން ދެން ކުރާނީ ސިޔާސީ އާ ބަދަލުތަކަށް ހޭނެމުން އަންނަ އާ، ޒުވާން ޖީލުތަކުން ކަމަށް އޭނާ ނިންމި އެވެ.\nސިޔާސީ ކަންކަމާ ހަމަ އެއްހަމައެއްގައި ފަންނުތަކުގެ ތެރޭގައި ފީނަމުން އައި ސޫންތަ ކެމެރާގެ ކުރިމަތިން އެކްޓުކުރަން ފުރުސަތު ލައްވާލީ އެކުވެރި މޫމިން ފުއާދާއި އާއިލާގެ އެކުވެރި މުހައްމަދު ޒުހުރީ (ޒުހުރީބެ)އާ ހެދި އެވެ. -- ސޫޒަންއަށް ޕްލޮޓު ވަރަށް ކަމުދާނެ ކަމާއި އޭނާއަށް އެއާ އެއްގޮތަށް ޕަފޯމް ކުރެވޭނެކަމުގެ އިތުބާރު އެބައޮތްކަމަށް މޫމިން ފުއާދު ވިދާޅުވުމުން ސޫންތަ އެއްބަސްވީ އެވެ.\n"ގަމިނި"ގެ ޝޫޓިންގްގެ ތެރޭގައި ސޫޒަން ---\n"މޫމިން ފުއާދު ވަރަށް ބޮޑު ޔަގީންކަން ދެއްވި އަޅުގަނޑު ރިގްރެޓް ނުކުރާނެކަމަށް މި މަސައްކަތާ މެދު. މަޖާކޮށް އުފަލުގައި މިކަން ކޮށްލައި ނިންމާލެވޭނެކަން އަދި ޓެލެންޓު ދައްކާލެވޭނެކަން ހިތްހަމަޖެހޭވަރަށް. އަޅުގަނޑު ހަމަ ވަރަށް ބޮޑު އިތުބާރާއެކު ވަގުތުން އާނއެކޭވެސް ބުނީ،" ކެމެރާ ކުރިމަތީގައި "ޗަރުކޭސް ކުޅެން" މެދުވެރިވި ވާހަކަ ސޫންތަ ކިޔައިދިނެެވެ.\nމި ފިލްމުގެ ޕްލޮޓު ސޫންތައަށް ކަމުދާނެކަމަށް މޫމިން ފުއާދު ވިދާޅުވީ، އެއީ ސޫންތަ ކުރަމުން އައި އިސްލާހީ މަސައްކަތްތަކާ ގުޅުމެއް އޮތުމުންނެވެ.\n"ގަމިނި"އަކީ ބާރުގަދަ، ނުފޫޒުގަދަ މީހުންނާ ނިކަމެތި ރައްޔިތުންގެ ކުރިމަތިލުމެކެވެ. ސޫންތަ ވިދާޅުވީ އެއީ ބާރުގަދަ މީހުން ބާރުގެ ބޭނުންކުރާ ނޭއްގާނީ ގޮތްތަކާއި އެކަމުގެ ސަބަބުން އިޖުތިމާއީ ފޭރާން ވީދި ރައްޔިތުން ނިކަމެތިވާ ގޮތުގެ ވާހަކަ ކަމަށެވެ.\n"އިމޯޝަނަލްވެސް ވާނެ، އެންމެންނާ ރިލޭޓުކުރެވޭނެ. ބަލާފައި އެނގޭނެ 'އަހަރެންވެސް ދަންނަންކަން މިހެން ވެފަ ހުރި މީހެއް'. ނޫނީ ތިމާއަށްވެސް މިހެން ވެފަ ވާކަން،" ސޫންތަ ބުންޏެވެ.\nއަހަރު ދުވަހުގެ މަސައްކަތާއެކު"ގަމިނި"ގެ ޝޫޓިންގް ނިމުނެވެ. މިރޭ އޮތީ ޕްރިމިއާ އެވެ. ކުރި މަރާނުލުމަށްޓަކައި ޕްލޮޓުގެ ވާހަކަ އެހިސާބުން ނިންމާލީ އެވެ.\nއެކަމަކު މިއީ މަޝްހޫރުވާން ސޫޒަން "ކުޅުނު ފިލުމެއް" ނޫނެވެ. މިއީ ކުރީގައި ކުރި އިސްލާހީ މަސައްކަތުން މަޝްހޫރުކަން ހޯދައި ނިމިފައި ހުރި، އެންމެންގެ ސޫންތަ އެވެ. "ގަމިނި"ގައި އެކްޓުކުރީ ހަމަ ފިލްމީ ދާއިރާގެ ފަންނުވެރިކަމަށްޓަކަ އެވެ. ފިލްމުގެ ޕްލޮޓުންވެސް ދެނީ ކުރެވުނު ސިޔާސީ މަސައްކަތުންވެސް ދޭން ބޭނުންވާ މެސެޖެވެ.\nސޫޒަން އިބްރާހިމްފުޅު "ސަން"އަށް އިންޓަވިއުދެނީ -- ސަން ފޮޓޯ\nސޫންތަ ބުނާ ގޮތުގައި މީގެ ކުރިން ކޮށްފައިވާ ސިޔާސީ މަސައްކަތަކީވެސް "ވަރަށް ބައިވަރު ޗަރުކޭހެ"ވެ. މި ޗަރުކޭސްތަކުގެ ނަތީޖާވެސް ހަމަ ރަނގަޅެވެ. ސިޔާސީ ބިރުވެރިކަން އޮތް ޒަމާނެއްގައި މޯލްޑިވިއަން ޑިމޮކްރެޓިކް ޕާޓީން އަލަށް ރާއްޖެއަށް ތައާރަފުކުރަން ހިފާލި ފަލްސަފާ ގަބޫލުކުރަން ދެކޮޅު ހަދައި ދިވެހި ރައްޔިތުން ޕާޓީ ބަލައިނުގަތް ދުވަސްތަކެއްވެސް ތާރީހުގެ ތެރޭގައިވެ އެވެ.\n"[އެކަމަކު] ބަލައިގަންނަ ވަރު ކުރެވިއްޖެ. އަޅުގަނޑުމެން މި މަސައްކަތުން، މިއަދުވެސް އަޅުގަނޑު ހައިރާންވޭ ނުކުމެލާފަ މި ޕާޓީގައި 80،000 މީހުން ތިބެއޭ ބުނަން. އޭރުގަ ނެތް، 35 މީހުންވެސް ހަމަނުވޭ،" ސޫންތަ ބުންޏެވެ.\nއެމްޑީޕީގެ ބާނީންގެ ތެރޭގައި ހިމެނޭ ހިތްވަރުގަދަ އިސްލާހީ އެކްޓިވިސްޓު، ކުރީގެ ރައީސް މުހައްމަދު ނަޝީދުގެ ވެރިކަމުގައި މަތި އުތުރު ޕްރޮވިންސުގެ ޕްރޮޖެކްޓް ޑިރެކްޓަރެއްގެ ގޮތުގައި ސަރުކާރުގައި މަސައްކަތް ކުރެއްވި އެވެ. އޭނާ އުޅުއްވީ، އެ ޕްރޮވިންސްގެ ތަރައްގީގެ މަޝްރޫއުތައް ހިންގުމުގަ އެވެ.\nމަތިއުތުރު ޕްރޮވިންސް އޮފީހުގައި ސޫޒަން މަސައްކަތްކުރެއްވި ދުވަސްވަރު ރައީސް މުހައްމަދު ނަޝީދުއާ އެކުގައި ---\nއެކަމަކު ސިޔާސީ މަގާމެއް ހޯދާކަށް ސޫޒަން އިބްރާހިމްފުޅު ބޭނުމެއް ނުވެ އެވެ. ހިދުމަތް ކުރަންވީ ދާއިރާއެއް ކަނޑަނާޅާ އޮވެ މަސައްކަތްކޮށްގެން މާ ބޮޑެތި ނަތީޖާ ނެރެވެންޏާ އެގޮތް ސޫޒަންއަށް މާ ރަނގަޅެވެ. އެކަން ކުރާކަށް ވަކި މަގާމެއް އޭނާ ބޭނުމެއް ނުވާނެ އެވެ.\nއިސްލާހީ މަސައްކަތްތަކާއި "ފިލްމީ ޗަރުކޭސް"ތަކުގެ ވާހަކައަށްފަހު އިތުރު ދެ ވާހަކައެއް ސޫންތަ އެބަ ކިޔައިދެ އެވެ. އެއީ، "ގަމިނި"ގެ ޝޫޓިންގެ ތެރެއިން ސޫޒަން ވަނީ ހަޔާތުގެ ބައިވެރިއަކު ހޯދައި، މި އަހަރު ނިމުމުގެ ކުރިން ދެމީހުން އެކުގައި ހަޔާތެއް ފަށަން ތައްޔާރުވެފަ އެވެ.\nދެވަނަ ވާހަކައަކީ އިސްލާހީ މަސައްކަތްތަކާއި ސިޔާސީ އެކްޓިވިޒަމްގައި ކުރެވިފައިވާ މަސައްކަތްތަކާއި ތަޖުރިބާތައް ކޮންމެވެސް ދުވަހަކުން ޝާއިއުކުރުމަށްޓަކައި ސޫންތަ ގެންދަނީ އެ ވާހަކަތައް އޭނާގެ ޑައިރީގައި ލިޔަމުންނެވެ.\n"ތާރީހުގެ ތެރެއަށް، ބަޔަކު އަމިއްލައަށް ވިސްނައިގެން އެތަން މިތަނުން ހޯދައިގެން ވާނުވާ ނޭނގިގެން އުޅުމަށްވުރެ އަޅުގަނޑުމެން [އެ ތަޖުރިބާ] ކުރި މީހުން އެ އެއްޗެހި [ލިޔުމުގެ ސިފައިގައި] ކިޔައިދީފިއްޔާ މާ ރަނގަޅުވާނެ،" ސޫންތަ ބުންޏެވެ.


Dr. Mahathir ge haalukolhu rangalhu: Aailaa - vNews.mv\nޑރ. މަހާތީރު މުހަންމަދުގެ ހާލުކޮޅު ރަނގަޅު: އާއިލާ\nސައިފް އަޒްހަރު 23 January 2022, 14:43\nމެލޭޝިޔާގެ ކުރީގެ ބޮޑުވަޒީރު ޑރ. މަހާތީރު މުހަންމަދުގެ ހާލުކޮޅު ރަނގަޅު ކަމަށް، މަހާތީރުގެ ދަރިކަނބަލުން ވިދާޅުވެއްޖެއެވެ.\nއުމުރުފުޅުން 96 އަހަރުގެ މަހާތީރު މުހަންމަދު އެޑްމިޓްކޮށްފައި އޮތީ ކުއާލަލަމްޕޫރުގެ ނޭޝަނަލް ހާރޓް އިންސްޓިޓިއުޓްގައެވެ.\nމިއީ، މިމަހުގެ ތެރޭގައި ޑރ. މަހާތީރު އެ ހޮސްޕިޓަލުގައި އެޑްމިޓްކުރެވުނު ތިންވަނަ ފަހަރެވެ.\nމަހާތީރު މުހަންމަދުގެ ދަރިކަނބަލުން މަރީނާ މަހާތީރު ނެރުއްވި ބަޔާނެއްގައި ވިދާޅުވެފައިވަނީ، މިމަހުގެ ކުރީކޮޅު ކުރިއަށް ގެންދެވުނު އިލެކްޓިވް މެޑިކަލް ޕްރިސީޖާއަށްފަހު އަނެއްކާވެސް އެޑްމިޓްކޮށް ބައްޕާފުޅަށް ވޭތުވެދިޔަ ދެދުވަސްވަންދެން ފަރުވާދެވިފައިވާ ކަމަށެވެ. އެއީ، ފޮލޯއަޕް ފަރުވާ ކަމަށްވެސް ވިދާޅުވެފައި ވެއެވެ.\n"ބައްޕާފުޅުގެ ހާލުކޮޅު މިވަގުތު ސްޓޭބަލް. ފަރުވާއަށް ރަނގަޅަށް ރެސްޕޮންޑްކުރޭ"\nމަރީނާ މަހާތީރުގެ ބަޔާނުގައި، މަހާތީރަށް އަވަސް ޝިފާއަކާއި ހެޔޮ ސިއްހަތެއް ދެއްވުންއެދި ﷲއަށް ދުޢާ ދަންނަވައި ދިނުމަށް މަހާތީރުގެ އަނބިކަނބަލުން ސިއްތި ހަސްމާއާއި، އާއިލާގެ ފަރާތުން އާންމުންގެ ކިބައިން އެދޭކަމަށް ބުނެފައި ވެއެވެ.\nމަހާތީރުގެ ހާލުކޮޅު އިތުރަށް ގޯސްވެ ހޮސްޕިޓަލްގެ ކޮރޯނަރީ ކެއަރ ޔުނިޓްގައި އެޑްމިޓްކުރި ޚަބަރާއެކު މީޑިއާވަނީ ހޮސްޕިޓަލް ދޮށަށް ޖަމާވެފައެވެ.\nރިޕޯޓްތައް ބުނާގޮތުގައި، މެލޭޝިޔާގެ މިހާރުގެ ބޮޑުވަޒީރު އިސްމާއިލް ސަބްރީ ޔައުގޫބުވެސްވަނީ، ހޮސްޕިޓަލަށް ވަޑައިގެން މަހާތީރުގެ ހާލުކޮޅު ބައްލަވާފައެވެ.\nޑރ. މަހާތީރު މުހަންމަދަށް ވޭތުވެދިޔަ އަހަރުތަކުގައި ހިތްޕުޅުގެ ވަރަށް ގިނަ މައްސަލަތައް ކުރިމަތިވެވަޑައި ގެންފައި ވެއެވެ. އެތައް ހާޓް އެޓޭކެއްވެސް ޖެހިވަޑައި ގެންނެވިއެވެ. އަދި ފަހުން ބައިޕާސް ސާޖަރީއެއްވެސް ހައްދަވާފައި ވެއެވެ.\nހިތްޕުޅުގެ އާލާސްކަންފުޅު ބޮޑުވެ މިދިޔަ ޑިސެމްބަރުމަހުވެސް ޗެކަޕެއް ހެއްދެވުމަށް މަހާތީރު، ނޭޝަނަލް ހާރޓް އިންސްޓިޓިއުޓްގައި އެތައް ދުވަހަކު އޮންނެވިއެވެ.\nޑރ. މަހާތީރު މުހަންމަދުއަކީ މެލޭޝިޔާ މިހާތަނަށް ދުށް އެންމެ ވަރުގަދަ އަދި އެންމެ ނުފޫޒުގަދަ ސިޔާސީ ލީޑަރެވެ.\nއޭނާވަނީ ދެފަހަރެއްގެ މަތިން 24 އަހަރު މެލޭޝިޔާގެ ބޮޑުވަޒީރުކަން ކުރައްވާފައެވެ.\n1981 އިން 2003 އަށް ބޮޑުވަޒީރުކަން ކުރެއްވުމަށްފަހު، އުމުރުފުޅުން 92 އަހަރުގައި 2018 ވަނަ އަހަރުވެސް ޑރ. މަހާތީރުވަނީ މެލޭޝިޔާގެ ބޮޑުވަޒީރުކަމަށް ވަޑައިގެންފައެވެ.


މަރުހޫމް ޔޫސުފުކަލޭފާނުގެ އަނބިކަބަލުން ނިޔާވެއްޖެ\n3 އޭޕްރީލް 2017\nއާމިނަތު މުހައްމަދު (އައިމިނާފުޅު)\nބ. އަތޮޅުގެ ހާއްސަކޮށް އޭދަފުށީގެ ތަރައްޤީގެ ބައްޕަކަމުގައި ހިމެނޭ އޭދަފުށީ ރޯޝަނީގޭ އަލްމަރުހޫމު ޔޫސުފް ކަލޭފާނުގެ ހުވަފަތް އަނބިކަބަލުން ކަމަށްވާ އާމިނަތު މުހައްމަދު (އާމިނާފުޅު) ރޭ ފަތިހު ނިޔާވެއްޖެ އެވެ.\nއާމިނާފުޅު ނިޔާވީ ގިނަ ދުވަސްތަކަކު ބަލިވެއުޅުއްވުމަށްފަހު ރޭ ފަތިހު މާލޭގަ އެވެ.\nއޭނާގެ ޖަނާޒާ ބޭއްވުމަށް ހަމަޖެހިފައި ވަނީ މިއަދުގެ އަސުރު ނަމާދަށްފަހު ހުޅުމާލޭ ވަގުތީ މިސްކިތުގަ އެވެ.\nއުމުރުފުޅުން 94 އަހަރުގައި އާމިނާފުޅު ނިޔާވިއިރު 8 ބޭފުޅަކު ދުނިޔޭގައި އެބަ ތިއްބެވި އެވެ. އެއީ ހަ އަންހެން ބޭފުޅަކާއި ތިން ފިރިހެން ބޭފުޅެކެވެ.\nޔޫސުފު ކަލޭފާނުގެ ބޭފުޅުންނަކީ ރާއްޖޭގައި އެކި ފަންނުތަކުން ފާހަގަކޮށްލެވޭ ބޭފުޅުންނެވެ.\nއަލްމަރުހޫމް ޔޫސުފް ކަލޭފާނަކީ ރާއްޖެތެރެއިން ހޮވާލެވޭ އަގުހުރި ޝަހުޝިއްޔަތެކެވެ. ބ. އަތޮޅުގެ އަތޮޅުވެރިކަމުގެ މަޤާމް ނިޔާވުމާ ހަމައަށް ފުރުއްވި ހީވާގި އަތޮޅުވެރިއެކެވެ. އަމީނީ ދައުރުގައި ރާއްޖެތެރޭގެ ލިސްޓުން ފުރަތަމަ ގުނާލެވޭ “ފެހިއަތޮޅުވެރިޔާ” އެވެ. ނުވަތަ އޭދަފުށީ ފެހިކަތީބު ކަލޭފާނެވެ.\nމިހާރު އޭދަފުށީ މޫނުމަތިން ފެންނަން ހުރި މިސްކިތަކީ ޔޫސުފް ކަލޭފާނު ހަނދާނުގައި އޭނާގެ ދޮށީ ދަރިކަލުން ބިނާ ކުރައްވާފައިވާ މިސްކިތެކެވެ.\nއަލްމަރުޙޫމާ އާމިނާފުޅުގެ ފުރާނައަށް މާތްﷲ ރަޙުމަތްލައްވައި، ސުވަރުގޭގެ ދާއިމީ ނިޢުމަތް ދެއްވުން އެދި ދުޢާކުރަމެވެ. އާއިލާގެ މެމްބަރުންނަށް އީޓީގެ ފަރާތުން، އިޚްލާޞްތެރިކަމާއެކު ތައުޒިޔާ ރައްދުކުރަމެވެ.


Islaam dheenugai main bafain dhehvaa vaifaa gadhar އިސްލާމްދީނުގައި މައިންބަފައިންނަށް ދެވިފައިވާ ޤަދަރު – Ilm Islaam dheenugai main bafain dhehvaa vaifaa gadhar\nއެއްދުވަހަކު، ސަލަފުންގެ މަޝްހޫރު ޢިލްމުވެރިއެއްކަމުގައިވާ ޙައިވާ ބިން ޝުރައިޙު ދަރިވަރުންނަށް ކިޔަވައިދެއްވުމަށްޓަކާ މިސްކިތުގައި ހުންނަވަނިކޮށް މަންމަ ގޮވާލެއްވިއެވެ. އަދި ވިދާޅުވިއެވެ. “ދަރިފުޅާ، ކުކުޅުތަކަށް ކާންދޭން އާދޭ!” އަޅުގަނޑުމެންނަމަ މިފަދަ ޙާލަތެއްގައި ކަންތައް ކުރާނީ ކިހިނެއްތޯއެވެ؟ ދަރިވަރުންނަށް ކިޔަވާދެއްވުމަށްޓަކާ މިސްކިތުގައިހުންނަވަނިކޮށް މަންމަ މިގޮވާލައްވަނީ އާދައިގެ ކުޑަކުޑަ ކަމަކުއެވެ. ކުކުޅުތަކަށް ކާންދޭން ދިއުމަށެވެ. އާދެ، އަޅުގަނޑުމެންގެ ތެރެއިން މަދު މީހަކު ފިޔަވައި، އެހެން ހުރިހާ އެންމެން ކަހަލަގޮތަކަށް އެވަގުތު މަންމައަށް ޖަވާބުދޭނީ ‘ފަހުން އެބަދަމެވެ’ ނުވަތަ ‘އިރުކޮޅަކުން އެބަދަމެވެ’ މިފަދަ ގޮތަކަށްކަމާމެދު ޝައްކެއްނެތެވެ. އެކަމަކު ސަލަފުންގެ މިމަޝްހޫރު ޢިލްމުވެރިޔާ ކަންތައް ކުރެއްވީ އެހެންނެއްނޫނެވެ. އެކަލޭގެފާނު އަވަސްވެލެއްވީ މަންމަގެ ގޮވާލެއްވުމަށް އިޖާބަ ދެއްވުމަށެވެ. ކީއްވެތޯއެވެ؟ މަންމައަކީ ކިހާވަރެއްގެ ފަރާތެއްކަން އެކަލޭގެފާނަށް އެނގިލައްވާތީއެވެ. ދީނުގައި މަންމައަށް ދެވިފައިވާ ޤަދަރުއެނގިލައްވާތީއެވެ.\nއެހެންކަމުން އަޅުގަނޑުމެންގެ ސަލަފުންވަނީ މައިންބަފައިންނަށް ހެޔޮކޮށްހިއްތެވުމުގައި ލާމަޘީލު ނަމޫނާތަކެއް ދައްކަވާފައެވެ. ޒައިނުލް ޢާބިދީން ރަޙިމަހުﷲއަކީ މިކަމުގައި މަޝްހޫރުވެވަޑައިގެންފައިވާ ބޭކަލެކެވެ. އެއްދުވަހަކު އެކަލޭގެފާނާއިސުވާލުކުރެވުނެވެ. ކަލޭގެފާނު، މަންމައަށް ވަރަށް ކަމޭއްހިއްތަވައެވެ. ނަމަވެސް މަންމައާއި އެއްސުފުރާއެއްގައި ކެއިންބައްލަވާތަނެއް ނުފެނެއެވެ. އެހިނދު އެކަލޭގެފާނު ވިދާޅުވިއެވެ. “މަންމަ ނަންގަވަން ބޭނުންވެލައްވާ ކާއެތިކޮޅެއް، އަޅުގަނޑަށް މަންމައަށްވުރެ ކުރިން ނެގި މަންމަގެ ހިތުގައި ޖެއްސިދާނެކަމަށް އަޅުގަނޑު ބިރުގަނެއެވެ.” ސުބުޙާނަﷲ… ކޮންފަދަ މިޘާލެއްތޯއެވެ! މިއަދު އަޅުގަނޑުމެންގެ ތެރެއިން ގިނަމީހުން، މައިންބަފައިންގެ ހިތުގައި ނުޖައްސާދުވަހަކަށް އިރުއަރައި ނުއޮއްސެއެވެ. اللَّهُ الْمُسْتَعَانُ\nދެތިންސަތޭކަ ރުފިޔާ މައިންބަފައިންނަށް ދެވުނީމާ، އެދެމީހުންގެ ޙައްޤު އަދާކުރެވިއްޖެޔޭ އަޅުގަނޑުމެންގެތެރެއިންގިނަމީހުންނަށް ހީވާކަހަލައެވެ. އެއްފަހަރަކު ޔަމަނުގެ އަހުލުވެރިއަކު، އޭނާގެ ބުރަކަށިމަތީ މަންމަ އުފުއްލައިގެން ޙައްޖަށްދިޔައެވެ. އަދި ބުރަކަށިމަތީ އުފުއްލައިގެން މަންމަގެ ޠަވާފުކުރުވިއެވެ. އެއަށްފަހު އިބްނު ޢުމަރު ރަޟިޔަﷲ ޢަންހުމާއަށް މިވާހަކަތަށް ބަޔާންކޮށް، އެކަލޭގެފާނުގެ އަރިހުން ސުވާލުކުރިއެވެ. ‘އަޅުގަނޑަށް މަންމަގެޙައްޤުއަދާކުރެވިއްޖެތޯއެވެ؟’ އިބްނު ޢުމަރު ރަޟިޔަﷲ ޢަންހުމާ ޖަވާބުގައި ވިދާޅުވިއެވެ. لَا وَلَا بِزَفْرَةٍ وَاحِدَةٍ “ނޫނެކެވެ. އަދި ތިބާއަށް، މަންމަ އުފުލި ވޭންތަކުގެތެރެއިން އެންމެވޭނެއްގެ ޙައްޤުވެސް އަދާނުކުރެވެއެވެ.” ﷲ އަކްބަރް… މަންމައަށް އިސްލާމްދީނުގައި ދެވިފައިވާ ދަރަޖައެއްގެ މަތިވެރިކަމާއެވެ!\nއެއްދުވަހަކު ރަސޫލުﷲ ޞައްލަﷲ ޢަލައިހިވަސައްލަމަގެ އަރިހުން މީހަކު ސުވާލުކުރިއެވެ. مَنْ أَحَقُّ بِحُسْنِ صَحَابَتِيْ؟”އަޅުގަނޑު އެންމެ ހެޔޮކޮށް ހިތަންވީ (ޢާއިލާގެމީހުންގެ ތެރެއިން) ކާކަށްތޯއެވެ؟” އެކަލޭގެފާނު ޙަދީޘްކުރެއްވިއެވެ. أُمُّكَ”ތިބާގެ މަންމައަށެވެ.” އޭނާ މިގޮތަށް ތިންފަހަރު ސުވާލުކުރުމުންވެސް އެކަލޭގެފާނު ދެއްވީ މިޖަވާބެވެ. ހަތަރުވަނަފަހަރު އޭނާثُمَّ مَنْ؟ “ދެން ކާކަށްތޯއެވެ؟” ސުވާލުކުރުމުން އެކަލޭގެފާނު ޙަދީޘްކުރެއްވިއެވެ. أَبُوْكَ “ތިބާގެ ބައްޕައަށެވެ.” (متفق عليه)\nއުވައިސުލް ޤަރްނީ ރަޙިމަހުﷲއަށް މުޚަޟްރަމު ބޭކަލުންގެ ތެރެއިން ލިބިލެއްވި ދަރަޖަ ލިބިލެއްވީވެސް މަންމައަށް ހެޔޮކޮށްހިއްތެވުމުގެ ސަބަބުންނެވެ. އެކަލޭގެފާނަކީ ރަސޫލުﷲ ޞައްލަﷲ ޢަލައިހިވަސައްލަމަގެ ދުވަސްވަރުވެސް އުޅުއްވި ބޭކަލެކެވެ. ނަމަވެސް ރަސޫލުﷲ ޞައްލަﷲ ޢަލައިހިވަސައްލަމައާއި ބައްދަލުކުރައްވަވައި، އެކަލޭގެފާނުގެ ޞަޙާބީއަކަށްވެވަޑައިނުގެންނެވުނީ މަންމައަށް ޚިދުމަތްކުރެއްވުމުގެގޮތުން މަދީނާއަށް ވަޑައިނުގެން މަޑުކުރެއްވީމައެވެ. الله އަކްބަރް… އެކަލޭގެފާނު، ޞަޙާބީއަކަށްވެލެއްވުމުގެ މާތްޝަރަފު ދޫކުރެއްވީ މަންމައަށްޓަކައެވެ. އެހެންކަމުން ﷲތަޢާލާ އެކަލޭގެފާނު މާތްކުރައްވަވައި، އެކަލޭގެފާނު ދުޢާއެއްކުރައްވައިފިނަމަ، އެދުޢާއެއް ވަގުތުން އިޖާބަކުރައްވައެވެ.


ދޭތެރެ ދޭތެރެއިން ކަނު އަނދިރި ކަމަށް: ފުވައްމުލަކުގެ ކަރަންޓްގެ ޚިދުމަތަށް އޮތީ ކޮން އިތުބާރެއް؟މިކަލް ނޫސް\nފެނަކަ-ފުވައްމުލަކުގެ މުވައްޒަފުން ކަރަންޓަށް ދިމާވެފައިވާ މައްސަލަ ހައްލުކުރުމަށް މަސައްކަތް ކުރަނީ ފޮޓޯ: ފެނަކަ-ފުވައްމުލައް\nދޭތެރެ ދޭތެރެއިން ކަނު އަނދިރި ކަމަށް: ފުވައްމުލަކުގެ ކަރަންޓްގެ ޚިދުމަތަށް އޮތީ ކޮން އިތުބާރެއް؟\n31 ޖުލައި 2018, 0:30 |\nފުވައްމުލަކުގެ ބޮޑު ބަޔަކުން މިއަދުވެސް ކަރަންޓް ކަޑާލައިފިއެވެ. ފެނަކަ ފުވައްމުލަކު އޮފީހުން ނެރެފައިވާ ބަޔާނެއްގައި ވާގޮތުން މިއަދު ރަށުގެ ބޮޑު ބަޔަކުން ކަރަންޓް ކަޑާލަން ޖެހުނީ އެއިންޖީނުގޭގައި ބޭނުން ކުރަމުން ދާ ނަމްބަރު2އިންޖީނަށް ދިމާވި މައްސަލައަކާއި ގުޅިގެންނެވެ.2ނަމްބަރު އިންޖީނަށް ދިމާވި މައްސަލަ ހައްލުވަންދެން ރަށުގެ ދެބައިކުޅަ އެއްބައިން ކޮންމެ ދެގަޑިއަކުން ދެގަޑިއަކުން ކަރަންޓް ކަނޑާލަމުން ދާނަކަމަށް ބަޔާނުގައި ވެއެވެ.\nއެގޮތުން ކަރަންޓް ކަނޑާލާނެ ގޮތް ކަމަށް އެ އިންޖީނުގެއިން ބުނެފައި ވަނީ:\nރަށުގެ އުތުރު ކޮޅުން: ހެނދުނު 008-ން 10:00 އަށް މެންދުރު 12:00 ން 14:00ށް. މިގޮތަށް ދެގަޑި އިރަށް ކަރަންޓް ދިނުމަށްފަހު އަނެއްދެގަޑީ އިރު ކަރަންޓް ކަނޑާލާ އުސޫލަކުންނެވެ.\nރަށުގެ ދެކުނު ކޮޅުން: ހެނދުނު 6:00 ން 8:00 އަށް، 10:00 ން 12:00 އަށް، މިގޮތަށް ދެގަޑި އިރަށް ކަރަންޓް ދިނުމަށްފަހު އަނެއް ދެގަޑީ އިރު ކަރަންޓް ކަނޑާލާ އުސޫލަކުންނެވެ.\nދެ ނަމްބަރު އިންޖީނަށް ދިމާވި މައްސަލަ ހައްލުވާނެ ކަމަށް ލަފާކުރެވޭ ގަޑިއެއް އަދި މެދު ނުކެޑި ކަރަންޓް ލިބޭނެ ވަކި ގަޑިއެއް އެ އިންޖީނުގެއިން ހާމަކޮށްފައެއް ނުވެއެވެ.\nރާއްޖެ3ވަނަ އަށް އެންމެ ބޮޑު އާބާދީ ހިމެނޭ ފުވައްމުލައް ސިޓީގެ ކަރަންޓްގެ ޙާލަތު ދަށްކަމުގެ ޝަކުވާ ރަށުގެ ގިނަ ރައްޔިތުންތަކެއް އަންނަނީ ކުރަމުންނެވެ.\nނިމުނު ހަފުތާގައި ވެސް ފުވައްމުލަކުގެ ބޮޑު ބަޔަކުން ކުއްލިއަކަށް ކަރަންޓް ކެނޑި ގިނަ އިރުތަކެއްގައި ކަނު އަނދިރީގައި ތިބެން ވަނީ ޖެހިފައިވެއެވެ. (23 ޖުލައި 2018)\nފާއިތުވި ޖޫން މަހު ވެސް މައްސަލަޖެހި، ކަރަންޓް ކަނޑާލަން ޖެހިފައި ވެއެވެ. (7 ޖުން 2018)\nއަހަރު ކުރި ކޮޅު ވެސް ވަނީ ރަށުގެ ބޮޑު ބަޔަކުން ކަރަންޓް ގޮސްފައެވެ. (19 މާރޗް 2018).\nނަމަވެސް ފުވައްމުލަކު އިންޖީނުގެއަށް 1.2 މެގަ ވޮޓްގެ އިންޖީނެއް ގެނެސްފައި ވެއެވެ. އަދި ބާރުގަދަ އައު ޓްރަންސްފޯމަރު ގެނެސްފައި ވެއެވެ. ކަރަންޓް ނެޓްވޯކް އަޕްގްރޭޑް ކުރުމަށް ހައިވޯލްޓެޖް ކޭބަލް އަޅާފައިވާ ކަމަށް ވަނީ ހަމަކޮށފައެވެ.\nކަން މިހެން ހުރިނަމަ ވެސް ރައްޔިތުންނަށް އިތުބާރު ހިފޭ ކަރަންޓްގެ ޚިދުމަތެއް ފޯރުކޮށް ދިނުމަށް ފެނަކަ ފުވައްމުލަކުން މިވަނީ ނުކުޅެދިފައި ކަމަށް ބުނެ ރައްޔިތުންގެ ފާޑު ކިޔުންތައް އަންނަނީ އެފަރާތަށް އަމަޒު ވަމުންނެވެ.\nއިންޖީނުގޭގެ އިންޖީނަކަށް މައްސަލައެއް ދިމާވާތަނުން މި ޖެހެނީ މުޅި ރަށުން ނުވަތަ ރަށުގެ ބޮޑު ބަޔަކުން ކަރަންޓް ކަނޑާލާށެވެ. އިންޖީނަކަށް މައްސަލައެއް ދިމާވާހިނދު ރަށަށް ކަރަންޓް ދެވެނޭ އެކަށީގެންވާ ވަރުގެ ބެކަޕް އިންޖީނެއް ހުރިކަމަކަށް ނުބެލެވެއެވެ.


Dhiraagun Mamen data add-on thakun 50 insahtha discount! - vNews.mv\nދިރާގުން މަމެން ޑޭޓާ އެޑް-އޮންތަކުން 50 އިންސައްތަ ޑިސްކައުންޓް!\nޠާހިރާ އަޒްހާރު 23 February 2021, 16:15\nދިރާގުން މަމެން ޑޭޓާ އެޑް-އޮން ތަކުން 50 އިންސައްތަ ޑިސްކައުންޓް ލިބޭ ޚާއްސަ ޕްރޮމޯޝަނެއް ފަށައިފިއެވެ.\nދިރާގުން ބުނީ މި ޕްރޮމޯޝަން ކުރިއަށްދާނީ އަންނަ މާޗްމަހުގެ3ވަނަ ދުވަހުގެ ނިޔަލަށް ކަމަށެވެ. މި ޚާއްސަ ޕްރޮމޯޝަން ނިމުމާ އެކު ކުރީގެ ޕްރޮމޯޝަނުގައި ވާ ގޮތަށް ކަސްޓަމަރުންނަށް 15 އިންސައްތަ ޑިސްކައުންޓް މަމެން ޑޭޓާ އެޑް-އޮންތަކުން ލިބިގެންދާނެ ކަމަށް ދިރާގުން ވަނީ ބުނެފައެވެ.\nދިރާގުން ބުނީ ޑޭޓާ އެޑް-އޮން ނަގަން ބޭނުންވާ ކަސްޓަމަރުން މަމެން އެޕްލިކޭޝަން މެދުވެރިކޮށް "އެޑް-އޮންސް" ޓެބުން ލިބެން ހުންނަ އެޑް-އޮންތައް ބަލާލެވޭނެ ކަމަށެވެ. ޕެކޭޖްތަކުގެ އަދަދު ދައްކާފައިހުންނާނީ "އާރބީ" އިން ކަމަށާއި، ޕެކޭޖް ގަތުމާއެކު "އާރބީ"ގެ ބެލެންސުން ކެނޑިގެން ދާނެ ކަމަށް ދިރާގުން ބުނެއެވެ. ހުރިހާ ކަސްޓަމަރުންވެސް އެޑްއޮން ގަތުމުގެ ކުރިން އެކައުންޓް ބެލެންސް ނުވަތަ ބާކީ ޗެކް ކުރުމަށް ދިރާގުން ވަނީ އިލްތިމާސް ކޮށްފައެވެ.\nދިރާގުންވަނީ މީގެ އިތުރުންވެސް ޚާއްސަ ޑޭޓާ އެޑްއޮން ޕެކޭޖްތައްކެއްވެސް ތައާރަފްކޮށްފައެވެ. މި އެޑް-އޮން ތަކަކީ ޗެޓް، ސޯޝަލް މީޑިއާ އަދި ސްޓްރީމިންގ ގެ ބޭނުންތަކަށް ޚާއްސަކޮށްގެން ފަރުމާ ކޮށްފައިވާ އެޑްއޮން ތަކެކެވެ. ދިރާގުން ބުނީ7ދުވަހާއި 15 ދުވަހާއި އަދި 30 ދުވަހުގެ މުއްދަތު ހިމެނޭ އެޑް-އޮން ޕެކޭޖުތައް ދިރާގު ކަސްޓަމަރުންނަށް ނެގޭނެއެވެ.\nދިރާގު މަމެން އަކީ ޒުވާނުންނަށް އަމާޒު ކޮށްގެން ތައާރަފުކުރި އެމީހަކު ބޭނުންވާ ގޮތަށް ޑޭޓާ، ވޮއިސް އަދި އެސްއެމްއެސް އަމިއްލައަށް ކަނޑައެޅޭގޮތަށް އުފެއްދި އިންގިލާބީ މޯބައިލް ޕްލޭނެކެވެ. މި މޮބައިލް ޕްލޭންއަކީ ޒުވާނުންގެ މެދުގައި ނުހަނު މަގުބޫލުކަން ހޯދައިފައިވާ އެޕެއްކަން ދިރާގުން ފާހަގަކުރެއެވެ.


Covid-19: Doctore eh ge Note\nކޮވިޑް-19 އިގެ ބަލި އަމިއްލައަށް ތަޖުރިބާކުރެވުނު ޑޮކްޓަރަކު މި ބަލި ޖެހޭ ގޮތާއި ބަލި ޖެހެން މެދުވެރިވާ ސަބަބާއި ބަލި ޖެހުމުން ދެން ވާގޮތްތައް ވަރަށް ރަނގަޅަށް އޭނާގެ ތަޖުރިބާގެ އަލީގައި ވަނީ ހިއްސާކޮށްފަ އެވެ. އޮންލައިންގައި ޑޮކްޓަރު ލިޔުއްވާފައިވާ ރިޕޯޓުގައި މި ބަލި ޖެހޭ މިހުންނަށް އެހާ ގަދަފަދަ ވޭނުގައި އުޅެން ޖެހެނީ ކީއްވެގެންކަން ވެސް އޮޅުން ފިލުވައިދީފައި ވެއެވެ.\nޑރ. ކްލާރޭ ގެރާޑޭ، 60، އަކީ އިނގިރޭސި ވިލާތުގައި މަސައްކަތްކުރާ ޖެނެރަލް ޕްރެކްޓިޝަނާ އެކެވެ. އޭނާގެ ހަށިގަނޑަށް ކޮރޯނާވައިރަސް އަރައިގެން ކުރެވުނު ތަޖުރިބާ ޑޮކްޓަރު ސިފަ ކުރައްވަނީ "ދުވަހަކުވެސް ތަޖުރިބާ ކުރެވިފައި ނެތް ފަދަ ވޭނެއް" ގެ ގޮތުގަ އެވެ. އަދި "ދަރިން ވިހާއިރު އަޅާ ވޭނަށް" ވުރެ ވެސް ގަދަފަދަ ވޭނެއްގެ ގޮތުގަ އެވެ.\nނަސީބަކުން ޑރ. ކްލާރޭ މިހާރު ވަނީ މި ބަލިން މުޅިން ފަސޭހަވެފަ އެވެ. އެހެންވެ އޭނާއަށް ވުރެ ބޮޑަށް މި ބަލީގެ ވާހަކަތައް ކިޔައިދޭން އެނގޭ މީހަކު މަދުވާނެ ކަމަށް ބެލެވެ އެވެ. އޭނާ ވަނީ ވައިރަސް ހަށިގަނޑަށް ހަމަލާ ދޭން ފެށުމުން ކުރެވުނު އިހްސާސް ތަކާއި އެ ބަލި ޖެހުމުން އެހާ ހާލަތު ގޯސްވާ ސަބަބު ވަރަށް ތަފްސީލުކޮށް ކިޔައިދެއްވާފަ އެވެ.\nބަލި ޖެހުމުން އަރިދަފުސް ރޯގާ ޖެހި ހުން އަންނަނީ ކީއްވެ ކަމާއި ކަރުތެރެ ހަލާކުވެ ބޭރަށް ހިންގަނީ ކީއްވެގެން ކަން ވެސް އޭނާ އޮޅުން ފިލުވައިދީފައި ވެއެވެ. މިކަންތައްތައް ރަނގަޅަށް ދެނެގަތުމަށްޓަކައި ވައިރަސް އަހަރެމެންގެ ހަށިގަނޑަށް ވަންނަ ގޮތާއި ހަށިގަނޑުގެ ކޮންޓްރޯލް އަތުލާގޮތް އެނގުން މުހިއްމެވެ.\nކޮވިޑް-19 އަށް ވެސް އެހެނިހެން ވައިރަސް ތަކެކޭ އެއްފަދައިން ހޯސްޓެއް ބޭނުންވެ އެވެ. ނޫންނަމަ ބިސްއަޅާނެ ހާއްޔެއް ބޭނުންވެ އެވެ. މިފަހަރު ހާއްޔަކަށް މިވީ އިންސާނާގެ ހަށިގަނޑެވެ. އިތުރު ވައިރަސްތައް އުފައްދައި އެކި ދިމާދިމާލަށް ފެތުރުމަށެވެ.\nވައިރަހަކީ އަސްލު ޖެނެރަލް މެޓީރިއަލް އެކެވެ. އޭގެ އަމިއްލަ ޒާތުގައި އެއްވެސްކަމެއް ނުކުރެވޭ އެއްޗެކެވެ. މަރުނުވެ ވައިރަހުގެ ދަރިފަސްކޮޅު އިތުރުކުރުމަށްޓަކައި ދިރިހުރި ހަށިގަނޑަށް މި ވައިރަހަށް ބޭނުންވެ އެވެ. ނޫންނަމަ ވަރަށް އަވަހަށް މަރުވާނެ އެވެ.\nވައިރަސް އަކީ ބެކްޓީރިއާ އާ އެއްގޮތް އެއްޗެއް ނޫނެވެ. ވައިރަހަށް ކެއުމެއް، ބުއިމެއް، ބޭނުމެއްނެތް ބައި ބޭރު ކުރުމެއް، ނުވަތަ އަރާމު ކުރުމެއް ބޭނުމެއް ނުވެ އެވެ. ވައިރަހުގެ ހަމައެކަނި ވަޒީފާއަކީ އަމިއްލައަށް ޑުޕްލިކޭޓް ކޮށްގެން އޭގެ ދަރިފަސްކޮޅު އިތުރު ކުރުމެވެ. ނަމަވެސް މިކަން ކުރެވޭނީ އެކަށީގެންވާ ދިރިހުރި ހަށިގަނޑެއް އަތުޖެހިގެންނެވެ.\nކޮވިޑް-19 އަކީ މިހާތަނަށް ފެނުނު ހަމައެކަނި ކޮރޯނާވައިރަހެއް ނޫނެވެ. މީގެން ކުރިން މާސް އާއި ސާސް ފަދަ ކޮރޯނާވައިރަހުގެ ވައްތަރުތައް ފެނިފައި ވެއެވެ. ހުރިހާ ވައްތަރެއްގެ ކޮރޯނާވައިރަހެއް ވެސް އިންސާނުންގެ ގަޔަށް ނަގުލުވަނީ ޖަނަވާރުންގެ ފަރާތުންނެވެ. މިފަހަރުގެ ކޮރޯނާވައިރަހަކީ ވެސް ޗައިނާގެ ވައިޑްލައިފް މާރުކޭޓުގައި ހުރި ޖަނަވާރުން އިންސާނުންގެ ގަޔަށް ނަގުލުވީ އެއްޗެއް ކަމަށް ބެލެވެ އެވެ.\nކޮވިޑް-19 އިންނަނީ ތާޖެއްގެ ސިފައިގަ އެވެ. އަދި ސްޕައިކްތަކެއް ހެން އޭގެ ވަށައިގެން އެއްޗެހިތަކެއް ދިއްވެފައި ހުރެ އެވެ.\nއެހެން ވައިރަސް ފަދައިން ކޮވިޑް-19 ވެސް އިންސާނުންގެ ގަޔަށް ވާސިލުވުމުގެ މައި މަގަކީ ޑްރޮޕްލެޓްސް ނުވަތަ ދިޔަތިއްކެވެ. ހަށިގަނޑަށް ވައިރަސް ވަދެފައިވާ މީހަކު ކެއްސާ، ކިނބިހިއަޅާ ހެދުމުން ބޭރުވާ ދިޔަ ތިކިތަކެވެ. ހަށިގަނޑުން ބޭރުވާ މި ފެންތިކިތަކުގައި ގިނަ އަދަދަކަށް ވައިރަސް ހުރެ އެވެ. އެހެންވެ އެހެން މީހުން ނޭވާލާއިރު އާއިރު މިފަދަ ފެންތިކި ވެއްޓި ޖެހިފައި ހުންނަ ތަނެއްގައި އަތްލެވިފައި ހުރެ އެމީހުންގެ މޫނުގައި އަތް ލެވިއްޖެނަމަ ނޫންނަމަ ނޭވާ ލެވިއްޖެނަމަ އެ މީހެއްގެ ގަޔަށް ވެސް އެ ވައިރަސް ވަންނާނެ އެވެ.\nނޭވާލުމުގެ ތެރޭގައި ނަމަވެސް ކޮރޯނާވައިރަސް ހަށިގަނޑަށް އެތެރެ ވުމާއެކު އޭތި ވަރަށް ހަލުއި ކަމާއެކު އެމީހެއްގެ ކަރުތެރެއާއި ނޭފަތުގެ ތެރެއަށް ދަތުރުކުރެ އެވެ. ނޭފަތާއި ކަރުތެރޭގެ ބޭރު ތުނި ފަށަލައަށް ކިޔަނީ މިއުކޯސާ އެވެ. މި ވައިރަސްތައް ގޮސް ތަތްކޮށްލައިގެން ތިބެނީ އެތަނުގަ އެވެ. އެތާ ތިބެގެން އޭގެ މަސައްކަތްގަނޑު ފަށައިގަންނަނީ އެވެ.\nކޮވިޑް-19 ވައިރަސް ނޭފަތުގެ ތެރެއަށް ވާސިލުވުމާއެކު ނޭވާ ދަތުރުކުރާ ހޮޅީގައި ހުންނަ ސެލްތަކަށް ވެރިވެގަނެ އެވެ. އެ ސެލްތަކުގެ ތެރެއަށް ވަދެ އެ ސެލްތައް އަލުން ޕްރޮގްރާމް ކުރެ އެވެ. އެ ސެލްތައް ކުރާ މަސައްކަތް ހުއްޓުވައި ކޮވިޑް-19ގެ ވައިރަސް އުފެއްދުމަށް އެކަނި ފޯކަސް ކުރުވުމަށެވެ.\nއެއާއެކު ވައިރަސް އުފެއްދުމުގެ މަސައްކަތް ފަށަ އެވެ. ކޮންމެ ސެލްއަކަށް ވެސް އެ ސެލްއަކަށް ހިފެހެއްޓޭ ވަރަށް ވުރެ ގިނަ ވައިރަސް އުފެއްދުމުން ވައިރަސްތައް ގޮއްވާލާ ކައިރީގައިވާ އަވަށްޓެރި ސެލްތަކަށް ފޮނުވާލަ އެވެ. އެއާއެކު އަވަށްޓެރި ސެލްތަކުން ވެސް ހަމަ ކުރީ ސެލްތައް ފަދައިން ސެލް އުފެއްދުމުގެ މަސައްކަތް ފަށަ އެވެ. މި ސައިކަލް މިގޮތަށް ރިޕީޓްވަމުން ހަށިގަނޑު ހިސޯރުކުރަމުން ގެންދެ އެވެ.\nކަރުތެރެ ހަލާކުވެ ހިކި ކެއްސުމެއް ކެއްސަން ފަށަނީ ނޭފަތާއި ކަރުތެރޭގައިވާ ސެލްތައް ހަލާކުވެގެން ދިއުމުގެ ސަބަބުންނެވެ. ކަރުތެރެއަށް އެވާ ތަދަކީ ކަރުގައިވާ ސެލްތައް ވަރަށް ބޮޑަށް ބަލިކަށި ހަލާކުވެފައިވާ ކަމުގެ ނިޝާންތަކެވެ.\nދެން އަންނަން ފަށަނީ ހުމެވެ.\nހަށިގަނޑަށް ބޭރުން ކޮންމެވެސް އެއްޗެއް ވަދެ ހަމަލާ ދެމުންދާކަން އެ މީހާގެ ދިފާއީ ނިޒާމަށް ދެނެގަނެވެނީ މިހިސާބުންނެވެ. މިހާއިރު ވަންދެންވެސް ދިފާއީ ނިޒާމަށް ރޭކާ ނުލާ ހުރި ސަބަބަކީ ފޮރިން ބޮޑީއެއް ހަށިގަނޑަށް ވަނުމުން ދިފާއީ ނިޒާމަށް އެކަން ދެނެގަނެ އެކަމަށް ފިޔަވަޅުއަޅަން ވަގުތު ބޭނުންވާތީ އެވެ. ނަމަވެސް ދިފާއީ ނިޒާމުން ހަށިގަނޑު ސަލާމަތްކުރުމުގެ މަސައްކަތް ފެށުމާއެކު މެމޮރީ ސެލްތަކެއް ވެސް އުފައްދަ އެވެ. މީގެ މާނައަކީ ކުރިމަގުގައި ހަށިގަނޑަށް ވައިރަސްތައް ހަމަލާދީފިނަމަ މާ އަވަހަށް އެކަން އެނގި ދިފާއުގައި ހަމަލަ ދޭނެ އެވެ.\nދިފާއީ ނިޒާމުގެ މަސައްކަތް ފަށައިގަނެ ޕައިރޯޖަންސް ކިޔާ ކެމިކަލެއް އެ ނިޒާމުން ދޫކޮށްލަ އެވެ. ހަށިގަނޑުގެ ހޫނުމިން މަތިކުރުމަށް ސިކުނޑިއަށް އަންގަނީ މި ކެމިކަލުންނެވެ. އެއާއެކު ހުން އަންނަން ފަށަ އެވެ. 37.8 ޑިގްރީ ސެލްސިއަސް އަށް ވުރެ މައްޗަށް ހުން ގަދަވެ އެވެ.\nހުން އަންނަން ފެށުމުން އިންސާނާގެ ހަށިގަނޑުގެ އެހެން ބައިތަކުގައިވާ ދިފާއީ ނިޒާމުގެ ބައިތަކުގެ މަސައްކަތް ފަށަން އެހީތެރިކަން ލިބެ އެވެ. އަދި ވައިރަހަށް ދިރިހުންނަން އުނދަގޫވާ ކަހަލަ މާހައުލެއް ހަށިގަނޑުގެތެރޭގައި އުފައްދަން މަސައްކަތް ފަށަ އެވެ. ހަގީގަތުގައި ހުމަކީ ހަށިގަނޑުގައިވާ އިންފެކްޝަނަކާ ހަނގުރާމަކުރަން އަންނަ އެއްޗެކެވެ. ނަމަވެސް ހުން އައުމުން މާ ބޮޑަށް ބަލިވާކަމުގެ އިހްސާސް ވާތީ ކޮންމެ މީހަކުވެސް ހުން މައިތިރިކުރަން ވަރަށް ބޮޑަށް އުޅޭނެ އެވެ.\nކޮވިޑް-19ގެ ސަބަބުން މާބޮޑަށް ވަރުދެރަވެ ބަލިހާލު ބޮޑުކޮށްލަނީ މި ވައިރަސްތައް ހަށިގަނޑުގައި އިތުރުވަމުންދާލެއް ހަލުވިކަމާއި ސެލްތައް ހަލާކުކޮށް ހަށިގަނޑު ހިސޯރުކޮށްލާލެއް ބާރު ގަދަކަމުންނެވެ.\nނަސީބަކުން ހުން އައިސް ކެއްސާ، ރޯގާ ޖެހި، ކަރުތެރެ ހަލާކުވެ ކަންތައްތައް ވުމަށްފަހު ގިނަ މީހުންނަށް މި ބަލިން ސަލާމަތް ވެވެއެވެ. ސަބަބަކީ ވައިރަސް ހަށިގަނޑަށް ވަންނަތާ ފަސް ދުވަހާއި ހަތް ދުވަހާ ދެމެދުގެ މުއްދަތެއްގެ ތެރޭގައި އެ މީހާގެ ދިފާއީ ނިޒާމަށް ވައިރަސް ތަކާ ހަނގުރާމަކޮށް އެ އެއްޗެތި ފަނާކޮށްލެވޭތީ އެވެ. ހުރިހާ ވައިރަސް ފަނާވުމުން އެ މީހާ ބަލިން ފަސޭހަ ވަނީ އެވެ.\nސީރިއަސް ހާލަތަކަށް މީހާ ދާ ސަބަބު\nބައެއް މީހުންގެ ދިފާއީ ނިޒާމު އެހާ ވަރުގަދައެއް ނޫނެވެ. އެހެންވީމާ ވައިރަހަށް އެކަށީގެންވާ ގޮތަކަށް ހަމަލާދިނުމުގެ ގާބިލުކަން ނުހުންނަ މީހުންނަށް މާ ބޮޑުވަރު ވަނީ އެވެ. ތަފާތު ބޮޑެތި ބަލިތައް ޖެހިފައިވާ މީހުންނާއި އިމިއުން ސިސްޓަމް ބަލިކަށި މީހުންގެ ހަށިގަނޑުގެ އިތުރު ހިސާބުތަކަށް ވައިރަހަށް ދަތުރުކުރެވެނީ ދިފާއީ ނިޒާމުގައި އެ ވައިރަހާ ހަމަލާ ދޭ ވަރުގެ ގާބިލްކަން ނެތުނީމަ އެވެ.\nއެގޮތުން ވައިރަސް ކޮޕީކުރަމުން ހަށިގަނޑުގެ އެހެން ހިސާބުތައް ހިސޯރުކުރަމުން ގޮސް އެމީހާގެ ނޭވާލާ ނިޒާމުގެ ތެރެއިން ފުއްޕާމެޔަށް ވާސިލުވެ އެވެ. އަދި ފުއްޕާމޭގައި ހުރި ސެލްތަކަށް ވަދެ އެވެ. އެކަމުގެ ސަބަބުން ފުއްޕާމެއަށް އޭގެ މަސައްކަތްކުރަން ދަތިވެ އެވެ. އޮކްސިޖަން ހަށިގަނޑުގެ ތެރެއަށް ވެއްދުމާއި ކާބަންޑައިއޮކްސައިޑް ހަށިގަނޑުން ބޭރު ކުރުމުގެ މަސައްކަތެވެ. އެހެންކަމުން ފުއްޕާމޭގެ މަސައްކަތަށް ބާރު ބޮޑުވެ އެމީހާގެ ނޭވާ ކުރުވާގޮތް ވަނީ އެވެ.\nކޮރޯނާވައިރަސްގެ ސަބަބުން ނޭވާލާން އުނދަގޫ ވަނީ މި ސަބަބާ ހުރެ އެވެ. އަހަރެމެން ނޭވާލާން ބޭނުންވާ މުހިއްމު ސެލްތައް ވައިރަސް ވަދެ ހަލާކު ކޮށްލާފައިވާތީ އެވެ.\nމިފަދަ މީހުންނަށް މޭ ފިތޭ ކަހަލަ އިހްސާސެއް ވެއެވެ. އެނދުން ތެދުވާނެ ހަކަތަ ވެސް ނުހުންނަ ވަރަށް ހަށިގަނޑު ބަލިކޮށްލަ އެވެ. ސަބަބަކީ ހަށިގަނޑުގައިވާ ހުރިހާ ހަކަތައެއް އޭރު މަސައްކަތްކުރާ ވައިރަހާ ހަނގުރާމަ ކުރަން ކަމަށް ވާތީ އެވެ.\nފުއްޕާމޭގެ އިތުރު ބައިތަކަށް މި ވައިރަސް ހަމަލަދީ އެ ބައިތައް ހިސޯރު ކުރަން ފެށުމުން ފުއްޕާމޭ ދުޅަވެ، ފެނާއި ދޮހުން ފުރެން ފަށަ އެވެ. އެހިސާބުން އެމީހާއަށް އެ ނިއުމޯނިއާ ޖެހުނީ އެވެ.\nފުއްޕާމޭ އިތުރަށް ދުޅަވާން ފެށުމުން އެއްގޮތަކަށް ވެސް ނޭވާ ނުލެވެން ފެށުމުން ދެން ޖެހެނީ ވެންޓިލޭޓަރަށް ލައިގެން މެޝިންގެ އެހީގައި ނޭވާ ލައްވާށެވެ. މިފަދަ ހާލަތުގައި ފުއްޕާމެއަށް ގޮތް ހުސްވެ އޭގެ މަސައްކަތް ހުއްޓާލުމުން އެ މީހެއްގެ ފުރާނަ ދަނީ އެވެ.\nކޮވިޑް-19 ޖެހޭ ބައެއް މީހުންނަށް ބޭރަށް ހިންގުމުގެ މައްސަލަތައް ދިމާވެ އެވެ. މިހެން ދިމާވަނީ ނޭފަތު ތެރެއިން ލާފައި ވައިރަސް ބައެއް ފަހަރަށް ގޮހޮރަށް ދަތުރުކޮށް ގޮހޮރުގެ ސެލްތަކަށް ހަމަލާދޭތީ އެވެ. އެހެންކަމުން ބޮޑުކަމުދާ ނަޖިހާއެކު ވައިރަސް ހަށިގަނޑުން ބޭރުވުމުގެ ކޮންމެވެސް ވަރެއްގެ ނުރައްކަލެއް އޮތް ކަމަށް ސިއްހީ ތަޖުރިބާކާރުން މިހާރު ގަބޫލު ކުރެ އެވެ.\nމި ވައިރަހާ ގުޅޭގޮތުން ކޮންމެ ދުވަހަކުވެސް ކޮންމެވެސް އާ ކަންތައްތަކެއް ދަސްވެ އެވެ. ކޮންމެއަކަސް މީގައި އޮތް ހަމައެކަނި ހިތްހަމަޖެހުމަކީ ބަލި ޖެހޭ މީހުންގެ ހަށިގަނޑުގައި މި ވައިރަހަށް ހަމަލަދޭނެ ގާބިލްކަން އުފެދުމެވެ.\nލޮކްޑައުންގައި ނަފުސާނީ މައްސަލަތަކަށް ސަމާލުވާންޖެހޭ!


އޮކްޓޯބަރު މަހު ޓުއަރިސްޓު އޮކިއުޕެންސީ ރޭޓު ދަށްވެއްޖެ\nއަހްމަދު އަޒާން2ޑިސެމްބަރު 2019 12:42\nފަތުރުވެރިކަމާއި ބެހޭ ވަޒީރު އަލީ ވަހީދު.\nފާއިތުވި އޮކްޓޯބަރު މަހު ރާއްޖޭގެ ރިސޯޓުތަކާއި ފަތުރުވެރިންނަށް ހިދުމަތްދޭ ހޮޓެލް އަދި ގެސްޓު ހައުސް ތަކުގެ އޮކިއުޕެންސީ ރޭޓުދަށްވެއްޖެއެވެ.\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ނެރެފައިވާ ހިސާބުތަކުން ދައްކާގޮތުން މިއަހަރު އޮކްޓޯބަރު މަހުގެ އޮކިޕެންސީ ރޭޓު ހުރީ 56 އިންސައްތައިގައެވެ. މިދިޔަ އަހަރު ހަމަ އެ މުއްދަތުގައި އޮކިއުޕެންސީ ރޭޓު ހުރީ 62 އިންސައްތައިގައެވެ. އޮކިޕެންސީ ރޭޓު ދަށްވިނަމަވެސް މިއަހަރު ރާއްޖޭގައި ފަތުރުވެރިންނަށް ހިދުމަތްދޭ އެނދުގެ އަދަދު އިތުރުވެފައިވާކަން ފާހަގަކުރެވެއެވެ. މިގޮތުން އެނދުތަކުގެ އަދަދު 16 އިންސައްތަ ވަނީ އިތުރުވެފައެވެ.\nއޮކްޓޯބަރު މަހުގެ އޮކިޕެންސީ ރޭޓް ދަށްވިނަމަވެސް މިއަހަރުގެ ޖެނުއަރީ އިން ފެށިގެން އޮކްޓޯބަރު މަހުގެ ނިޔަލަށް ރާއްޖެއަށް ޒިޔާރަތް ކުރި ފަތުރުވެރިންގެ އަދަދުވަނީ 15 އިންސައްތަ އިތުރުވެފައެވެ. އަދި މި މުއްދަތުގައި އާމްދަނީގެ ގޮތުގައި 2.5 ބިލިއަން ޑޮލަރު ލިބިފައިވެއެވެ. މިއީ މިދިޔަ އަހަރުގެ މި މުއްދަތާއި ބަލާއިރު3އިންސައްތައިގެ އިތުރުވުމެކެވެ.\nއޮކްޓޯބަރު މަހު އެންމެ ގިނަ އަދަދަކަށް ފަތުރުވެރިން ޒިޔާރަތްކޮށްފައިވަނީ ޗައިނާއިންނެވެ. މިގޮތުން ރާއްޖެއަށް ޒިޔާރަތް ކުރި ފަތުރުވެރިންގެ 15.6 އިންސައްތަ އަކީ ޗައިނާ ފަތުރުވެރިންނެވެ. ދެވަނަ އަށް އެންމެ ގިނައިން ޒިޔާރަތް ކުރީ އިންޑިއާ ފަތުރުވެރިންނެވެ. އެއީ ފަތުރުވެރިންގެ މުޅި ޖުމްލައިގެ 11 އިންސައްތައެވެ. ދެން ފަތުރުވެރިން އައި ޤައުމުތަކުގެ ތެރޭގައި ޖަރުމަން ވިލާތް، އިނގިރޭސި ވިލާތް، ރަޝިއާ އަދި އިޓަލީ ހިމެނެއެވެ.\nފަތުރުވެރިން ޗައިނާ އިންޑިއާ\nSeptember 25, 2019 20:44:34\nއޯގަސްޓު މަހު ފަތުރުވެރިން އައި މިންވަރު އިތުރުވެއްޖެ\nFebruary 13, 2020 11:22:17\nދިވެހިރާއްޖެ، އިންޑިއާގެ ދަރަނި ދަންތުރައަކާއި ދިމާލަށް!\nMay 28, 2020 19:50:33\nދިވެހިރާއްޖެއަށް ގަދަބާރުން އަރަން 2018 ވަނަ އަހަރު އިންޑިއާގައި މަޝްވަރާ ކުރެވުނު!\nއިރާދަކުރެއްވިއްޔާ އެއްދުވަހުން އަނެއްދުވަހައްދާނީ ދައްވަމުން.\nއިންޑިއާގެ ޚާރިޖީވުޒާރާގެ2އޮފިޝަލަކަށް ކޮވިޑު-19 ޖެހިއްޖެ\nMay 29, 2020 23:28:34\nލީބިޔާގައި މަރާލެވުނު ބަންގްލަދޭޝް މީހުންނަށް ވަނީ ލާއިންސާނީ އަނިޔާތައް ކޮށްފައި: ބަންގްލަދޭޝް\nMay 29, 2020 22:34:43\nއެމްޑީޕީ އަކީ ސަލާމަތީ ބާރުތަކާއި ދޭތެރޭ ނަފްރަތު އުފެއްދުމުގެ ސަގާފަތެއް ގެންގުޅޭ ބައެއް: ޝިޔާމް\nMay 29, 2020 21:56:02\nރާއްޖެއިން ކޮވިޑު-19 އަށް ޕޮޒިޓިވް ވި މީހުންގެ އަދަދު 1547 އަށް އަރައިފި\nMay 29, 2020 21:41:20\nއިންޑިއާ ސިފައިން ރާއްޖެ ނާރައިގެން ޝާހިދު "ޑިސަޕޮއިންޓު" ވި ހަނދާން އެބަހުރިތަ؟\nMay 29, 2020 21:08:13\nކެޕްޓަން އިހުސާންގެ ވަރުގަދަ ރައްދެއް މާރިޔާއަށް!\nMay 29, 2020 18:52:15\nގަދަބާރުން ރާއްޖެއަށް އަރަން 2018 ވަނަ އަހަރު އިންޑިއާގައި މަޝްވަރާ ކުރެވުނު!\nމަރުވެފައިވާ މަންމަ ހޭލައްވަން ތުއްތުކުއްޖަކު އުޅޭ މަންޒަރުން އިންޑިޔާއަށް ސިހުން ގެނުވައިފި\nMay 28, 2020 13:53:32\nއިތުރުގަޑީގެ ފައިސާ ނުދީގެން ޝަކުވާ ކުރުމުން ޕީއެސްއެމްގެ3މުވައްޒަފަކު ގެއަށް ފޮނުވާލައިފި\nMay 28, 2020 00:15:39\nއަޅުގަނޑުމެންގެ ސަރުކާރެއްގައި ނޫސްވެރިންނަށް މިހެން ނުހެއްދެވުން އެދެން: އިންތި\nMay 28, 2020 13:37:25


ޢާންމު ލިޔުން – Page 19 – DhiSalafiyyah\n22/11/2011 އެހެނިހެން, ޢާންމު ލިޔުންއަލް އުޚްތު އުއްމުފުޟެއިލް\nޙަދީޘްތައް ޖަމާކުރެވިފައިވާ ފޮތްތަކުގެ ތެރެއިން މުހިއްމު، ފައިދާބޮޑު އެއްފޮތަކީ އިމާމް އަބޫ ޢީސާ އައްތިރުމިޛީ ރަޙިމަހުﷲ ލިޔުއްވާފައިވާ ޙަދީޘްފޮތެވެ.\nފޮތުގެ ނަން: އިމާމް އަބޫދާވުދު ރަޙިމަހުﷲ ތަޢާލާ ލިޔުއްވާފައިވާ މަޝްހޫރު ޙަދީޘްފޮތް ޢިލްމުވެރިންގެ މެދުގައި މަޝްހޫރުވެފައިވަނީ “އައްސުނަން” ގެ ނަމުންނެވެ. މިނަން މިފޮތަށް ދެއްވާފައި ވަނީ ޚުދު އިމާމް އަބޫދާވުދެވެ. އެކަލޭގެފާނުގެ މިފޮތާ ބެހޭގޮތުން މައްކާގެ އަހުލުވެރިން ދެންނެވި ސުވާލަށް ޖާވާބުދެއްވުމުގެ ގޮތުން ފޮނުއްވި ސިޓީފުޅުގައި މިފޮތަށް “އައްސުނަން”ގެ ނަން ދެއްވާފައިވެއެވެ. ޙަދީޘް ޢިލްމުވެރިންގެ އަރިހުގައި “ސުނަން” އަކީ ޙުކުމްތަކާ ބެހޭ ޙަދީޘްތައް، ފިޤުހީ ބާބުތަކަށް ތަރުތީބުކުރައްވާފައިވާ ޙަދީޘް ފޮތްތަކެވެ. މިގޮތުން އާއްމުގޮތެއްގައި ކިތާބުތައް ގެންނަވާފައިވާނީ އެންމެ…\nއޭ ލޮބުވެތި އުޚުތާއެވެ!\nމިމަޒުމޫނު ކިޔަމުންދާ ވަގުތާހަމައަށް ތިބާ ހެޔޮޙާލުގައިވާކަމަށް އުއްމީދުކުރަމެވެ. އެހެންކަމަށް ނުވާނަމަ ތިބާއަށް ފުރިހަމަ ޞިއްޙަތާއި ޢާފިޔަތު ދެއްވުމަށް އެދި ﷲ ދަންނަވަމެވެ. އަދި ތިބާއީ ﷲ ސުބުޙާނަހޫ ވަތަޢާލާއާއި އެއިލާހުގެ މާތް ރަސޫލާ މުޙައްމަދު ޞައްލަﷲ ޢަލައިހިވަސައްލަމަ އަންގަވާ ދެއްވާފައިވާ ގޮތަށް ދުނިޔޭގެ ދިރިއުޅުން ބައްޓަންކުރުމަށް މަސައްކަތްކުރާ މީހެއްކަމުގައި އުއްމީދުކުރަމެވެ. އެހެންކަމުގައި ނުވާނަމަ ތިބާއަށް ހިދާޔަތް ދައްކަވައި ދެއްވުމަށް ﷲ އަށް ދަންނަވަމެވެ. އަޅުގަނޑުގެ އެންމެހާ ލޮބުވެތި އުޚުތުންނަށް މިކުރު ބަސްކޮޅުން ފައިދާކޮށްދެއްވުމަށް ﷲ ސުބުޙާނަހޫ ވަތަޢާލާގެ…\n04/11/2011 އުޚްތުންއައްޝައިޚް މުޙައްމަދު ސިނާން\nމުސްލިމު އުޚްތަކަށް ވީތީ ތިބާ އުފަލެއް ނުވޭހެއްޔެވެ؟\nއޭ އުޚްތާއެވެ! ތިބާ އަކީ ތިބާގެ މަންމައާއި ބައްޕަގެ ލޮލުގެ ފިނިކަމެވެ. ތިބާގެ ޢާއިލާގެ އުފާވެރިކަމެވެ. އޭ އުޚްތާއެވެ! ތިބާ މިދުނިޔެއަށް އެންމެ ފުރަތަމަ ނޭވާލި ދުވަހުން ފެށިގެން ތިބާއަކީ ޝަރަފުވެރިއެކެވެ. ޤަދަރުވެރިއެކެވެ. ތިބާ ދުނިޔެގައި ހޭދަކުރާ ކޮންމެ ވަގުތުކޮޅެއްގައިމެ ތިބާ ހިމާޔަތްކޮށްދޭނެ ބަޔަކުވެއެވެ. މީސްތަކުންގެ ވިހަގަދަ ބެލުން ތަކުންނާ ތޫނު ވަކިތަކުން ތިބާ ސަލާމަތް ކޮށްދޭނެ ބަޔަކުވެއެވެ. ކޮންމެ ހާލަތެއްގައިމެ ތިބާއަށް ބެލެހެއްޓުންތެރިއެއްވެއެވެ. އޭ އުޚްތާއެވެ! ތިބާގެ މަންމަ ތިބާއަށްޓަކައި އެތަކެއް އަގުހުރި ވަގުތުތަކާ، ރޭތަކެއް…\n28/10/2011 އުޚްތުންއަލް އުޚްތު ބިންތު ޢަލީޒާހިރު\nޢިލްމުވެރިންގެ މެދުގައި މިފޮތް މަޝްހޫރުވެފައިވަނީ “ޞަޙީޙުލް ބުޚާރީ” ގެ ނަމުންނެވެ. ނަމަވެސް އިމާމް ބުޚާރީ ރަޙިމަހުﷲ ފޮތައް ދެއްވާފައިވާ ނަން ދަންނައެވެ. އިމާމު ނަވަވީ ރަޙިމަހުﷲ ވިދާޅުވެފައިވެއެވެ. “ބުޚާރީ އެފޮތައް ދެއްވާފައިވާ ނަމަކީ…….\n23/10/2011 ޢާންމު ލިޔުންއައްޝައިޚް މުޙައްމަދު ސިނާން\nއިސްލާމްދީނުގައި އަންހެނުންނަކީ ވަރަށް ޤަދަރު ކުރެވިގެންވާ އަދި އެހާމެ އިޚްތިރާމް ލިބިގެންވާ ބައެކެވެ. އަންހެނުންނަކީ ވީހާވެސް ފޮރުވިގެން އުޅެން ޖެހޭ ބައެކެވެ. އަދި ވަކި ޙުދޫދެއްގެ ތެރެއިން މެނުވީ އެކަނބަލުންގެ ޒީނަތްތައް ފާޅުނުކުރުމަށް އެކަނބަލުންނަށް މާތްﷲ ވަނީ ޢަމުރު ކުރައްވާފައެވެ. ކީރިތި ޤުރުއާނުގައި މާތްﷲ ވަޙީ ކުރައްވާފައިވެއެވެ. وَقُل لِّلْمُؤْمِنَاتِ يَغْضُضْنَ مِنْ أَبْصَارِ‌هِنَّ وَيَحْفَظْنَ فُرُ‌وجَهُنَّ وَلَا يُبْدِينَ زِينَتَهُنَّ إِلَّا مَا ظَهَرَ مِنْهَا ۖ وَلْيَضْرِ‌بْنَ بِخُمُرِ‌هِنَّ عَلَىٰ جُيُوبِهِنَّ ۖ وَلَا يُبْدِينَ زِينَتَهُنَّ…\n22/10/2011 އުޚްތުންއަލް އަޚް މުޙައްމަދު ނިހާދު ޖަމާލު


Indian Idol 12 Pawandeep Kaamiyaabu Kohffi އިންޑިއަން އައިޑޮލް 12 ޕަވަންދީޕް ކާމިޔާބު ކޮށްފި – Huvadhoo News Indian Idol 12 Pawandeep Kaamiyaabu Kohffi Huvadhoo News\nއިންޑިއަން އައިޑޮލް 12 ޕަވަންދީޕް ކާމިޔާބު ކޮށްފި\nއިންޑިއަން އައިޑަލް ސީޒަން 12 ކާމިޔާބު ކުރި ޕަވަންދީޕް ރާޖަން\nމިހާރު ކުރިއަށްދާ އިންޑިއަން އައިޑަލް ސީޒަން 12 ޕަވަންދީޕް ރާޖަން ކާމިޔާބު ކޮށްފިއެވެ.\nއިންޑިއަން އައިޑޮލް ކާމިޔާބުކުރާ ފަރާތަކަށް ލިބިގެންދާ ފަޚުރުވެރި އިންޑިއަން އައިޑޮލްގެ ތަށީގެ އިތުރުން، ފައިސާގެ އިނާމެއްގެ ގޮތުގައި 25 ލައްކަ އިންޑިއަން ރުޕީސް ވަނީ މިރޭ ޕަވަންދީޕް އާއި ހަވާލު ކޮށްފައެވެ. މީގެ އިތުރުން ޕަވަންދީޕް އަށް ވަނީ ސްވިޓް ބްރޭންޑުގެ ކާރެއްވެސް ލިބިފައެވެ.\nއިންޑިއަން އައިޑޮލްގައި ބައިވެރިވެފައިވާ ބައިވެރިންގެ ތެރެއިން ޕަވަންދީޕަކީ ފެށުނީއްސުރެ، ބެލުންތެރިންގެ ބޮޑު ސަމާލުކަމެއް ލިބިިފައިވާ ފަރާތެކެވެ. ލަވަކިޔުމުގެ ހުނަރުގެ އިތުރުން، މިޔުޒިކް ކުޅުމަށް ބޭނުންކުރާ ހުރިހާ އިންސްޓްރޫމަންޓެއް ފަސޭހަކަމާއި އެކު ޕަވަންދީޕަކަށް ކުޅެލަން އެނގުމުގެ އިތުރުން، ޕަވަންދީޕުގެ އާދައިގެ ސާދާ ޝަޚުސިއްޔަތު ވަރަށްގިނަ ބަޔަކަށް ކަމުދެއެވެ.\nއިންޑިއަން އައިޑޮލްގެ ޖަޖުންގެ ޕެނަލުގައި އެކުލެވެނީ، ބޮލީވުޑްގެ މަޝްހޫރު ލަވަކިޔުންތެރިންނާއި، މިޔުޒިކް ހަދާ ފަރާތްތަކެވެ. މިގޮތުން މިމުބާރާތުގައި ޖަޖުންގެ ގޮތުގައި ކުރިން ޙަރަކާތްތެރި ވެފައި ވަނީ، .ނިހާ ކައްކަރު، ހިމޭޝް ރޭޝަމިޔާ އަދި ވިޝާލް ދަދްލާނީއެވެ. މުބާރާތުގެ މިހާރު ޖަޖުންގެ ޕެނަލުގައި މަސައްކަތް ކުރަމުން އަންނަނީ، ސޯނޫ ކައްކަރު، އަނޫ މަލިކު އަދި ހިމޭޝް ރޭޝަމިޔާއެވެ. ޝޯވް ހޯސްޓް ކުރަމުން އަންނަނީވެސް ލަވަކިޔުންތެރިޔެއް ކަމުގައިވާ އަދިތްޔާ ނާރާޔަން އެވެ.


Ginaginain Sodhaqai Kuranvee 10 Sababeh ގިނަގިނައިން ޞަދަޤާތްކުރަންވީ 10 ސަބަބެއް – Ilm Ginaginain Sodhaqai Kuranvee 10 Sababeh\nގިނަގިނައިން ޞަދަޤާތްކުރަންވީ 10 ސަބަބެއް\n• ޞަދަޤާތްކުރުމުން ލިބޭ ޘަވާބު މާތްﷲ ގިނަގުނަކުރައްވަވައެވެ.\n((مَثَلُ الَّذِينَ يُنْفِقُونَ أَمْوَالَهُمْ فِي سَبِيلِ اللهِ كَمَثَلِ حَبَّةٍ أَنْبَتَتْ سَبْعَ سَنَابِلَ فِي كُلِّ سُنْبُلَةٍ مِائَةُ حَبَّةٍ وَاللهُ يُضَاعِفُ لِمَنْ يَشَاءُ وَاللهُ وَاسِعٌ عَلِيمٌ)) (البقرة:261) މާނައީ: “ﷲގެ މަގުގައި، އެބައިމީހުންގެ މުދާ ހޭދަކުރާ މީހުން ހޭދަކުރާ ތަކެތީގެ މިސާލަކީ، ކޮންމެ ކުރާގަނޑެއްގައި ސަތޭކަ އޮށް ހުންނަ ހަތް ކުރާގަނޑު އުފައްދާ އޮށެއްގެ މިސާލެވެ. ﷲ އިރާދަކުރައްވާ މީހަކަށް (ޘަވާބު) ގިނަގުނަ ކުރައްވައެވެ. އަދި، ﷲ އީ، ތަނަވަސްވަންތަ، މޮޅަށް ދެނެވޮޑިގެންވާ ރަސްކަލާނގެއެވެ.”\nއަބޫ ހުރައިރާ ރަޟިޔަﷲ ޢަންހު ވިދާޅުވެފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ.\n((مَنْ تَصَدَّقَ بِعَدْلِ تَمْرَةٍ مِنْ كَسْبٍ طَيِّبٍ، وَلَا يَقْبَلُ اللَّهُ إِلَّا الطَّيِّبَ، وَإِنَّ اللَّهَ يَتَقَبَّلُهَا بِيَمِينِهِ ثُمَّ يُرَبِّيهَا لِصَاحِبِهِ كَمَا يُرَبِّي أَحَدُكُمْ فَلُوَّهُ حَتَّى تَكُونَ مِثْلَ الْجَبَلِ))(6) މާނައީ: “ހެޔޮ ރަނގަޅުގޮތުގައި ހޯދާފައިވާ އެއްޗަކުން ކަދުރުއޮށެއްގެ މިންވަރު ޞަދަޤާތްކޮށްފިމީހާ (ދަންނާށެވެ!) ހެޔޮ ރަނގަޅު ތަކެތި މެނުވީ ﷲ ޤަބޫލުނުކުރައްވަތެވެ. އަދި ހަމަކަށަވަރުން ﷲ އެ އެއްޗެއް އެކަލާނގެ ކަނާއަތްޕުޅުން ޤަބޫލުކުރެއްވެވުމަށްފަހު، ތިޔައިގެ ތެރެއިން މީހަކު ކުޑަ އަހެއް ފަރުބަދައެއްހާވަރުވަންދެން ބަލަހައްޓާފަދައިން، އެކަލާނގެ އެމީހަކަށްޓަކައި އެ އެއްޗެއް ބަލަހައްޓަވައި ދެއްވައެވެ.”\n• ޞަދަޤާތުގެ ދޮރުކޮޅުން ޤިޔާމަތްދުވަހުން ﷲގެ މަގުގައި ހޭދަކުރާ މީހާއަށް ގޮވާލެވޭނެއެވެ.\n((وَمَنْ كَانَ مِنْ أَهْلِ الصَّدَقَةِ دُعِيَ مِنْ بَابِ الصَّدَقَةِ)) متفق عليه މާނައީ: “އަދި ޞަދަޤާތުގެ އަހުލުވެރިންނަށް ގޮވާލެވޭނީ ޞަދަޤާތުގެ ދޮރުކޮޅުންނެވެ.”\n• ޤިޔާމަތްދުވަހުގައި ޞަދަޤާތްދޭމީހާ ވާހުށީ ޞަދަޤާތުގެ ހިޔަލުގައެވެ.\nމާނައީ: ” ޢަރްޝީގެ ހިޔާވަހިކަން ފިޔަވައި، އެހެން ހިޔާވަހިކަމެއް ނުވާ ދުވަހު (އެބަހީ: ޤިޔާމަތް ދުވަހު) މާތްﷲ، ޢަރްޝީގެ ހިޔާވަހިކަން ދެއްވާ، ހަތް ބައެއް ވެއެވެ؛ އަދުލުވެރި ވެރިޔާ، އަދި މާތް ﷲ އަށް އަޅުކަންކުރުމުގައި ޒުވާންކަން ހޭދަކުރި ޒުވާނާ، އަދި އޭނާގެ ހިތް މިސްކިތާ ގުޅިލާމެހިފައިވާ މީހާ، އަދި މާތް ﷲ އަށްޓަކައި ލޯބިވެ އެގޮތުގައި ބައްދަލުވެ އަދި އެގޮތުގައި ވަކިވާ ދެމީހުން، މަންސަބާއި ރީތިކަން ލިބިފައިވާ އަންހެނެއް ފާޙިޝް ޢަމަލު ހިނގަން ދަޢުވަތު ދިނުމުން، އަހުރެން ﷲ ދެކެ ބިރުވެތިވަމޭ ބުނެ އެކަމުން އެއްކިބާވި މީހާ، އަދި ޞަދަޤާތްކުރާއިރު އޭނަގެ ކާނަތުން ހޭދަކުރާ އެތި ވައަތަށްވެސް ނޭނގޭހާ ސިއްރުން ހޭދަކުރިމީހާ، އަދި އެކަހެރިކޮށް ހުރެ ﷲ މަތިން ހަނދުމަވުން ލޮލުން ކަރުނަ އޮހޮރިގެންދާ މީހާއެވެ”.\n• ޞަދަޤާތްކުރުމުގެ ސަބަބުން ފާފަތައް ފުހެވިގެންދެއެވެ.\nﷲ ޞުބްހާނަހޫ ވަތަޢާލާ ވަޙީކުރައްވާފައިވެއެވެ.\n(( إِن تُبْدُوا الصَّدَقَاتِ فَنِعِمَّا هِيَ ۖ وَإِن تُخْفُوهَا وَتُؤْتُوهَا الْفُقَرَاءَ فَهُوَ خَيْرٌ لَّكُمْ ۚ وَيُكَفِّرُ عَنكُم مِّن سَيِّئَاتِكُمْ ۗ وَاللَّـهُ بِمَا تَعْمَلُونَ خَبِيرٌ)) [2:271]\nމާނައީ: “ޞަދަޤާތް ތައް، ތިޔަބައިމީހުން ފާޅުގައި ދެނީނަމަ، ފަހެ، އެއީ ނުހަނު މޮޅުކަމެކެވެ. އަދި، ތިޔަބައިމީހުން ވަންހަނާކޮށް، އެ ޞަދަގާތްތައް ފަޤީރުންނަށް ދެނީނަމަ، ތިޔަބައިމީހުންނަށް އެކަމުގެ ހެޔޮކަން ބޮޑެވެ. އަދި އެއީ ތިޔަބައިމީހުންގެ ކުށްތަކުން ބައެއް އެކަލާނގެ ފުއްސަވާނެކަމެކެވެ. ﷲ އީ ތިޔަބައިމީހުން ކުރާ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ.”\nޙަދީޘްގެ މާނަ – މާތް ﷲ ރުއްސުންލެއްވި معاذ بن جبل ވިދާޅުވިއެވެ. ތިމަންކަލޭގެފާނު ރަސޫލާ صلى الله عليه وسلم ދެންނެވީމެވެ. ”އޭ ﷲ ގެ ރަސޫލާއެވެ. ތިމަން ނަރަކައިން ދިންނަވައި، ސުވަރުގެ ވައްދަވާނެ ޢަމަލެއް ދަންނަވައިދެއްވާށެވެ.” ރަސޫލާ صلى الله عليه وسلم ހަދީޘްކުރެއްވިއެވެ. ”ތި ސުވާލުކުރެއްވީ ވަރަށް ބޮޑު ކަމަކާއިބެހޭގޮތުންނެވެ. އެކަން ފަސޭހަކޮށްދެއްވައިފި މީހަކަށް ފަސޭހަވެގެންވެއެވެ. “މާތް ﷲ އާ އެހެންފަރާތެއް ބައިވެރިނުކޮށް އެއިލާހަށް އިޚުލާސްތެރިކަމާއެކު އަޅުކަންކުރާށެވެ. އަދި ނަމާދު ޤާއިމުކުރާށެވެ. އަދި ޒަކާތްދޭށެވެ. އަދި ޙައްޖުވާށެވެ.\nދެން އެކަލޭގެފާނު ވިދާޅުވިއެވެ.\nހެޔޮކަންކަމުގެ ދޮރާށިތައް ކަލޭގެފާނަށް ބުނެދެންހެއްޔެވެ؟ ރޯދަހިފުމަކީ އައްޑަނައެކެވެ. އަދި ފެން ޖެހުމުން އަލިފާން ނިވޭ ފަދައިން، ޞަދަޤާތުގެ ސަބަބުން ކުށް ފާފަތައް ފުހެވިގެންދެއެވެ، އަދި ރޭގަނޑުގެ ތިންބައިން ފަހުބައިގައި ދަމު ނަމާދުކުރުމެވެ. ދެން ނަބިއްޔާ صلى الله عليه وسلم މި އާޔަތްތައް ކިޔަވާ ވިދާޅުވިއެވެ.\nفَلا تَعْلَمُ نَفْسٌ مَا أُخْفِيَ لَهُمْ مِنْ قُرَّةِ أَعْيُنٍ جَزَاءً بِمَا كَانُوا يَعْمَلُونَ (17) [السجدة:19]، ދެން އެކަލޭގެފާނު ވިދާޅުވިއެވެ. ކަލޭގެފާނަށް ޙަބަރުދެންހެއްޔެވެ؟ އެންމެ މުހިއްމު އަދި އެންމެ އިސް ކަމުގެ މަތިން އަދި އޭގެ ތަނބުތަކާއި ބެހޭގޮތުން އަދި އޭގެ ކުރިބޯއްޓާއިބެހޭގޮތުން ދެން ތިމަން ކަލޭގެފާނު ދެންނެވީމެވެ. އާދޭހެވެ. އޭ ﷲ ގެ ރަސޫލާއެވެ. ނަބިއްޔާ صلى الله عليه وسلم ވިދާޅުވިއެވެ. އެންމެ މުހިއްމު އަދި އެންމެ އިސް ކަމަކީ އިސްލާމްދީނެވެ.، އަދި އޭގެ ތަނބުތަކަކީ ނަމާދެވެ. އަދި އޭގެ ކުރިބޯއްޓަކީ ޖިހާދުކުރުމެވެ. ދެން ނަބިއްޔާ صلى الله عليه وسلم ވިދާޅުވިއެވެ. “ހުރިހާ ހެޔޮކަމެއްގެ މައިގަނޑު ބުނެދެއްވަން ހެއްޔެވެ”. މުޢާޛް ދެންނެވިއެވެ. “އާދޭހެވެ”، އެހިނދު ކީރިތި ރަސޫލާ ޞައްލަﷲ އަލައިހިވަސައްލަމަ އެކަލޭގެފާނުގެ ދޫކޮޅުގައި ހިއްޕަވައި ޙަދީޘް ކުރެއްވިއެވެ. “މިއެތި ހިފަހައްޓާށެވެ”، އެހިނދު މުޢާޛް ދެންނެވިއެވެ. “އަހަރުމެން ދައްކާވާހަކައެއްގެ ސަބަބުން ފާފަލިބޭތޯއެވެ؟”، ޙަދީޘް ކުރެއްވިއެވެ. “މީސްތަކުން މޫނުވަތަށް ނަރަކައަށް ވައްޓައިލެވެނީ އެމީހުންގެ ދުލުން ބޭރުކުރި ބަސްތަކެއްގެ ސަބަބުން ނޫން ކޮން ކަމަކުން ހެއްޔެވެ؟!”.\n• ހިނގަހިނގާހުންނަ ޞަދަޤާތެއް ކޮށްފިނަމަ، ތިބާ މަރުވުމަށްފަހުވެސް އޭގެ ޘަވާބު ލިބިލިބި ހުންނާނެއެވެ.\n]إِذَا مَاتَ الإنْسَانُ انْقَطَعَ عنه عَمَلُهُ إِلا مِنْ ثَلاثةٍ إلا من صَدَقَة جَارِيَة أوَعِلْم يُنْتَفَعُ بِهِ أوَوَلَد صَالِح يَدْعُو لَهُ [. رواه مسلم/1631 .\n«إِنَّ مِمَّا يَلْحَقُ الْمُؤْمِنَ مِنْ عَمَلِهِ وَحَسَنَاتِهِ بَعْدَ مَوْتِهِ: عِلْمًا عَلَّمَهُ وَنَشَرَهُ، وَوَلَدًا صَالِحًا تَرَكَهُ، وَمُصْحَفًا وَرَّثَهُ، أَوْ مَسْجِدًا بَنَاهُ، أَوْ بَيْتًا لِابْنِ السَّبِيلِ بَنَاهُ، أَوْ نَهْرًا أَجْرَاهُ، أَوْ صَدَقَةً أَخْرَجَهَا مِنْ مَالِهِ فِي صِحَّتِهِ وَحَيَاتِهِ، يَلْحَقُهُ مِنْ بَعْدِ مَوْتِهِ» [رواه ابن ماجه وحسنه الألباني]\nމާނައީ: “ހެޔޮކަންތައްތަކާއި ޢަމަލުތަކުގެ ތެރެއިން މުއުމިނަކު މަރުވުމަށްފަހު އޭނާއަށް އޭގެ ފައިދާ ޙާޞިލުވާނެ ކަންތައްތަކަކީ، އޭނާ އުނގަންނައިދިން އަދި ފަތުރައިދިން ޢިލްމަކާއި، އޭނާ ދޫކޮށްފައިދާ ޞާލިޙް ދަރިއަކާއި، އޭނާ ވާރުތައިގެ ގޮތުގައި ދޫކޮށްފައިވާ ޤުރުއާން މުޞްހަފެއް ނުވަތަ އޭނާ ބިނާކުރި މިސްކިތެއް ނުވަތަ ދަތުރުވެރިންނަށް އޭނާ ބިނާކޮށްދިން ގެއެއް ނުވަތަ އޭނާ ހަދައިދިން ކޯރެއް ނުވަތަ އޭނާ ދުޅަހެޔޮކަމާއެކީ ދިރިހުރެ އޭނާގެ މުދަލުން ނެރުނު ޞަދަޤާތެކެވެ. (މިހުރިހާ ކަމެއްގެ ދަރުމަ) އޭނާ މަރުވުމުން އޭނާއާއި ހަމައަށް ފޯރާނެއެވެ.”\n• ޞަދަޤާތްކުރުމުން ތިބާއަށް ދުނިޔެމަތީގައިވެސް އޭގެ ބަދަލު ލިބެއެވެ.\nوَمَا أَنفَقْتُم مِّن شَيْءٍ فَهُوَ يُخْلِفُهُ ۖ وَهُوَ خَيْرُ الرَّازِقِينَ ﴿٣٩﴾ އަދި ތިޔަބައިމީހުން (އެކަލާނގެ މަގުގައި) ހޭދަކުރި ކޮންމެ އެއްޗަކަށް، އެކަލާނގެ އޭގެ ބަދަލު ދެއްވަތެވެ. އަދި އެކަލާނގެއީ، رزق ދެއްވާ، އެންމެހެޔޮ ރަސްކަލާނގެއެވެ.\n• ޞަދަޤާތްކުރުމަކީ ތިބާގެ އީމާންކަމަށް ދަލީލުކޮށްދޭ ބުރުހާނެކެވެ.\nޙަދީޘްގެ މާނަ: ސާފުތާހިރުކަމަކީ އީމާންކަމުގެ ދެބައިކުޅަ އެއްބައެވެ. އަދި الحمد لله މި ކަލިމަ މީޒާން ފުރާލައެވެ. سبحان الله والحمد لله މި ދެ ކަލިމަ އުޑާއި ބިމާއިހާތަން ފުރާލައެވެ. ނަމާދަކީ ނޫރެކެވެ. އަދި ޞަދަޤާތްދިނުމަކީ އީމާންކަމުގެ ހެއްކެކެވެ. އަދި ކެތްތެރިކަމަކީ އަލިކަމެކެވެ. އަދި ޤުރުއާން ވާހުށީ ތިބާއަށްވާ ޙުއްޖަތަކަށެވެ. ނުވަތަ ތިބާއާއި ދެކޮޅަށްވާ ޙުއްޖަތަކަށެވެ. އެންމެހައި މީސްތަކުން ހެނދުނު ހެނދުނާއި އެމީހުންގެ މަސައްކަތާއިގެން ނުކުމެގެންދެއެވެ. ފަހެ އެ ނަފުސެއްގެ މައްޗަށް ހެޔޮ ޢަމަލުކުރުމުގެ ވިޔަފާރި ހިންގައިފިމީހާ ކާމިޔާބުވެއްޖެކަން ކަށަވަރެވެ. ނުވަތަ އެނަފުސެއްގެ މައްޗަށް ނުބައި ޢަމަލުކުރުމުގެ ވިޔަފާރިހިންގައިފިމީހާ ފަހެ ހަލާކުވެގެންފިއެވެ.\nعن أبي هريرة رضي الله عنه أن النبي صلى الله عليه وسلم قال : ” ما من يوم يصبح العباد فيه إلا ملكان ينزلان فيقول أحدهما : اللهم أعط منفقا خلفاً ، ويقول الآخر : اللهم أعط ممسكاً تلفاً ”\nކޮންމެ ދުވަހެއްގައިމެ ދެމަލާއިކަތުން ފައިބާވަޑައިގަންނަވައެވެ. އަދި އެއްބޭކަލަކު ވިދާޅުވެއެވެ. “އޭﷲ! ހޭދަކުރާމީހާއަށް އޭގެ ބަދަލުދެއްވާނދޭވެ!” އަދި އަނެއްބޭކަލަކު ވިދާޅުވެއެވެ. “އޭﷲ! ހޭދަނުކޮށް ހިފަހައްޓާމީހާގެ މުދާ ހަލާކުކުރައްވާނދޭވެ!”\n(مَا نَقَصَتْ صَدَقَةٌ مِنْ مَالٍ) أخرجه مسلم. މާނައީ: “ޞަދަޤާތުގެ ސަބަބުން މުދަލުން އެއްވެސް އެއްޗެއް އުނިވެގެން ނުދެއެވެ.”\n• ޞަދަޤާތްކުރުމުން ބަލިތަކަށް ޝިފާލިބެއެވެ.\n(دَاوُوا مَرْضَاكُمْ بِالصَّدَقَةِ) أخرجه البيهقي وحسنه الألباني. މާނައީ: “ޞަދަޤާތުން ތިޔަބައިމީހުންގެ ބަލިމީހުންނަށް ފަރުވާދޭށެވެ.”\n• ޞަދަޤާތްކުރުމަކީ، ﷲ ގެ އިޛުނަފުޅާއެކު މުޞީބާތްތަކާއި ދަތިކަން ފިލުވައިދޭ ކަމެކެވެ.\nއިބްނުލް ޤައްޔިމު ވިދާޅުވިއެވެ.\n“މުޞީބާތްތަކުގެ އެކި ވައްތަރުތައް އެއްކިބާކޮށްދިނުމުގައި ޞަދަޤާތުގެ ވަރަށް އަޖައިބުކުރަނިވި އަސަރެއްވެއެވެ. އެއީ ފާޖިރެއް ނުވަތަ އަނިޔާވެރިއެއްކަމުގައިވިޔަސް މެއެވެ. އަދި ކިއެއް ހެއްޔެވެ. ކާފިރެއްކަމުގައިވިޔަސްމެއެވެ. ފަހެ ހަމަކަށަވަރުން ﷲ ތަޢާލާ އޭނާގެ ކިބައިން އެކި ވައްތަރުގެ މުޞީބާތް އެއްކިބާކޮށްދެއްވައެވެ. މިއީ އެންމެންވެސް ވަރަށް ރަނގަޅަށް ދަންނަކަމެކެވެ. މިކަމަށް މިބިމުގައިވާ އެންމެންވެސް އިޤުރާރުވާނެއެވެ. އެހެނީ މިއީ އެބައިމީހުން ތަޖުރިބާކޮށްފައިވާނޭ ކަމެކެވެ.”\n• ޞަދަޤާތްކުރުމަކީ މުދަލުގައި ބަރަކާތްލެއްވި، ރިޒުޤު އިތުރުވެގެން ދިޔުމުގެ ސަބަބަކެވެ.\nعَنْ أَبِي هُرَيْرَةَ ـ رضى الله عنه ـ أَنَّ رَسُولَ اللَّهِ صلى الله عليه وسلم قَالَ  “ قَالَ اللَّهُ أَنْفِقْ يَا ابْنَ آدَمَ أُنْفِقْ عَلَيْكَ ” صحيح البخاري 5073 / صحيح المسلم – މާނަ: “އޭ އާދަމުގެ ދަރިޔާއެވެ. ތިބާ މުދަލުން ހޭދަކުރާށެވެ. އޭރުން ތިމަންއިލާހު ތިބާއަށް ހޭދަކުރައްވާހުށީމެވެ.


Kameh vaairah ''Breakup'' vumakee adhi hah'leh noon!\nކަމެއް ވާއިރަށް "ބްރޭކްއަޕް" ވުމަކީ ހައްލެއް ނޫން!\n31 ޖުލައި 2020 - 14:47:11\nމައްސަލަ ހައްލު ކުރުމަށް ދެފަރާތުގެ މެދުގައި އެއްވެސް ވާހަކަދެއްކުމެއް ނެތި އެ ރުޅިގަނޑުގެ ތެރޭގައި ވަގުތުން ބްރޭކްއަޕްވާ ފަހަރުތައް އަހަރެމެންގެ މުޖްތަމައުގައި މިހާރުވަނީ އަންނަނީ ވަރަށް އާންމުވަމުންނެވެ. ހާއްސަކޮށް މި ލޮކްޑައުން ތެރޭގައި މި ނަންބަރު ވަނީ އިތުރުވެފައިކަން ސައިކޮލޮޖިސްޓުންގެ ތަފާސްހިސާބުތަން ދައްކައެވެ.\nމިކަމާއި ގުޅޭ ގޮތުން އެމެރިކާގެ ސައުތު ޔުނިވާސިޓީގެ ސައިކޮލޮޖިސްޓުން ނެރިފައިވާ ރީސާޗެއްގައި ބުނެފައިވަނީ ދެ ލޯބިވެރިން ހަގު އުމުރެއްގައި ލޯބީގެގޮތުން ގުޅެ، ކުޑަ ދުވަސްކޮޅެއްގެ ތެރޭގައި ބްރޭކްއަޕް ވަނީ އެކުދިންނަށް ލޯތްބަކީ ކޯޗެއް ކަން ރައްޓެހިވުމުގެ ކުރިން ނޭންގޭތީ ކަމަށެވެ. އަދި ބުނެވޭ ބަސްތަކުން އަނެކާގެ އިހްސާސްތަކާއި ކުޅެވޭއިރު ކުރެވޭ ކަމުގެ ސީރިއެސްކަން ނޭންގޭތީ ކަމަށްވެސް އެ ރީސާޗްގައި ބުނެފައިވެއެެވެ.\nމިހާ ލޯބިން ދުވަސްތައް ގުނުމަށްފަހު ދެލޯބިވެރިންގެ މެދުގައިޖެހޭ ކުދިކުދި މައްސަަލަތައް ހައްލުކުރުމުގެ ބަދަލުގައި ރުޅި އިސްކުރެވޭ ފަހަރުތައް އާދެއެވެ. މައްސަލަ ހައްލު ކުރުމުގެ އެއްވެސް ވިސްނުމެއް މިހާރުއުޅޭ ކުދިން ނުގެން ގުޅޭ ކަމަށްވެސް އެރިސާޗްގައި ބުނެފައިވެ އެވެ. އަދި ފިރިހެން ކުދިންނާއި އަންހެން ކުދިންގެ ވެސް އާންމު އުސޫލަކީ މައްސަލައެއް ޖެހިއްޖެނަމަ ހަޑިހުތުރުބަސް ތަކުން ދެމީހުންގެ މެދުގައި ވާހަކަ ދައްކާ ޒުވާބު ކުރުން ކަމަށާއި މިކަމުގެ ސަބަބުން ދެމީހުންގެ މެދުގައި އޮންނަ ގުޅުން ހީނަރުވެ، ގުޅުން ކެނޑޭ ހިސާބަށް ދިޔުން މިހާރު އާންމު ވެފައިވާކަން ވެސް ފާހަގަކޮށްފައިވެއެވެ. އެޔާއި އެކު "ބްރޭކްއަޕް" އޭ ބުނެ، ލޯބިން ކޮށްފައިވާ ވައުދުތަކާއި އަހުދުތަކަށް އެއްފަހަރުން ނިމުމަކަށް ގެނެވެއެވެ.\nވުމާއި އެކު ޖެހޭ ކުދި ކުދި މައްސަލަތައް ހައްުލު ކުރުމުގެ ބަދަލުގައި "ސިނގު ރުޅި" އިސް ކުރުމަކީ ވަރަށް ބޭ އަދަބީ ކަމެކެވެ. އެންމެންގެ މެދުގައި ވެސް މައްސަލަތައް ޖެހޭނެއެވެ. އެހެން ނަމަވެސް އެކަން ހައްލު ކުރުމަށް ޖެހޭނީ ވާހަކަ ދައްކާށެވެ. ލޯބިވެރިންގެ މެދުގައި މައްސަލައެއް ޖެހިއްޖެ ނަމަ ވަގުތުން "ބްރޭކްއަޕް" ވާކަށް ނުޖެހެއެވެ. އެއީ ތިމާއަށް ކުރެވޭ ވަަރަށް މޮޔަ ކަމެކެވެ. އޭގެ ބަދަލުގައި ތިމާ ހިތްހަމަ ނުޖެހޭ ކަންތައްތަކާއި ހިޔާލާއި ޝުއޫރު ހިތުގައި ނުބާއްވާ ފާޅު ކުރާށެވެ.


Raajje - China Kulhey 2nd Leg June Mahah Faskoh Dhinumah Edhijje - Vaguthu\nކޮވިޑް ފައްސި ހުއްޓުމެއް ނެތި މައްޗަށް، ފިޔަވަޅުތައް އުވާލުމުގެ ނަތީޖާ؟ -3ގަޑިއިރު ކުރިން\n2 މަސް ކުރިން ( ފެބުރުއަރީ 9, 2021 )\nވޯލްޑްކަޕް ކޮލިފައިންގައި ރާއްޖެއާއި ޗައިނާ މާލޭގައި ކުޅުނު ފުރަތަމަ ލެގުގެ ތެރެއިން-- ފޮޓޯ: އޭއެފްސީ\nފީފާ ވޯލްޑްކަޕް ކޮލިފައިންގައި ރަށުން ބޭރުގައި ޗައިނާއާ ދެކޮޅަށް ރާއްޖެ ކުޅެން ހަމަޖެހިފައިވާ މެޗު އަންނަ ޖޫން މަހަށް ފަސްކޮށްދިނުމަށް ޗައިނާއިން އެދިއްޖެއެވެ.\nމި މެޗު ކުޅޭ ގޮތަށް މިހާރު އޮތީ މިއަހަރުގެ މާޗް މަހުގެ 25 ގައެވެ. މެޗު ޖޫން މަހަށް ފަސްކުރުމާއި މެދު އަދި ވަކިގޮތެއް ނިންމާފައެއް ނުވެއެވެ. މެޗު ފަސްކުރާނީ އޭއެފްސީން އެކަމަށް ހާއްސަ ކޮމިޓީއަކުންނެވެ.\nފީފާ ވޯލްޑް ކަޕް އަދި އޭއެފްސީ އޭޝިއަން ކަޕްގެ ޖޮއިންޓް ކޮލިފިކޭޝަނުގައި އަންނަ މާޗު މަހު 25 ވަނަ ދުވަހު ޗައިނާގައި ރާއްޖެ އާއި ޗައިނާ ކުޅެން ހަމަޖެހިފައި އޮތް މެޗު ކުޅުމަށް ހަމަޖެހިފައިވަނީ ތައިލޭންޑުގައެވެ. އެއީ ޗައިނާގައި ކޮވިޑުގެ ނުރައްކާ ބޮޑުވުމާއި ގުޅިގެން މީގެކުރިން އޭއެފްސީން ނިންމި ނިންމުމެކެވެ. ނަމަވެސް ކުރިޔަށް އޮތް ދުވަސްތަކުގައި މި ނިންމުން ބަދަލުވުމަކީ އެކަށީގެންވާ ކަމެކެވެ.\nރާއްޖެޓީވީގެ ކުޅިވަރު ފައިލް ޕްރޮގްރާމްގައި ވާހަކަފުޅު ދައްކަވަމުން އެފްއޭއެމުގެ ރައީސް ބައްސާމް އަދީލް ޖަލީލް ވިދާޅުވީ ދުނިޔޭގެ އެންމެ ބައިބޯ ގައުމު މިގޮތަށް އެދުމުން އެ މެޗު ފަސްވުން ވަރަށް ގާތް ކަމަށާއި ނަމަވެސް ކޮލިފައިންގައި ސީރިއާ އާއި ފިލިޕީންސް އާއެކު ރާއްޖެ ކުޅޭ މެޗުތަކަށް ބަދަލު ނާންނާނެ ކަމަށެވެ.\nބައްސާމް ވިދާޅުވީ މާލޭގައި ފިލިޕީންސާއި ސީރިއާއާއެކު ރާއްޖެ ކުޅޭ ދެ މެޗަކީ މުހިންމު ދެ މެޗު ކަމަށާއި މި ދެ މެޗު ކާމިޔާބުކުރުމަށް ވަރަށް ބޮޑަށް މަސައްކަތް ކުރާނެ ކަމަށެވެ. އެހެންކަމުން މިހާރު އެޗްޕީއޭއިން އަޅާފައިވާ ފިޔަވަޅުތަކަށް ބަދަލު ގެނެސް ކުޅުންތެރިންގެ ފިޓްނަސް ހިފެހެއްޓުމަށްޓަކައި މި ލީގު މެޗުތައް މުހިއްމު ކަންވެސް ބައްސާމް ފާހަގަކުރެއްވިއެވެ. އަދި ރާއްޖޭގެ ލީގު ހުއްޓުވާލީ ލީގުގެ ފުރަތަމަ ބުރު ނިމި ކުޅުންތެރިންގެ ފިޓްނަސް ރަނގަޅުވަމުން އައި ދަނޑިވަޅެއްގައި ކަމަށްވެސް ބައްސާމް ފާހަގަކުރެއްވިއެވެ.\nކޮލިފައިންގައި ރާއްޖެ މިހާތަނަށް ފަސް މެޗު ކުޅެފައިވާއިރު މިހާތަނަށް މޮޅުވީ ދެ މެޗުންނެވެ. ރާއްޖެ މޮޅުވީ ގުއާމް އާއި ދެކޮޅަށް ކުޅުނު ދެ ލެގުގެ މެޗުންނެވެ. އަނެއް ތިން މެޗުން ބަލިވިއިރު މިވަގުތު ރާއްޖެ އޮތީ ޖުމްލަ ހަ ޕޮއިންޓާއެކު ތާވަލުގެ ހަތަރުވަނައިގައެވެ. ރާއްޖެއާއި ޖެހިގެން ތިންވަނައިގައި ފިލިޕީންސް އަދި ދެވަނައިގައި ޗައިނާ އޮތީ ހަތް ޕޮއިންޓާއެކު އެވެ. އެއްވަނައިގައި 15 ޕޮއިންޓާއެކު އޮތީ ސީރިއާއެވެ.\nނޯތު މެސެޑޯނިއާ އަތުން ޖަރުމަނަށް ލަދުވެތި ބައްޔެއް\nޕޯޗުގަލްއާ ބެލްޖިއަމް އެއްވަރު، ނެދަލޭންޑްސްއަށް މޮޅެއް\nޤައުމީ ފުޓުބޯޅަ ޓީމުގެ ކޯޗު ކޫޕްމަންގެ އެއްބަސްވުން އާކޮށްފި\nފެބުރުއަރީ 9, 2021 10:36\nމިމެޗުގައި ޕިންކީން ސަޕޯޓު ކުރަން ނިންމާފައިވަނީ ޗައިނާއަށް ކަމަށް އަދުރޭ އެބަބުނޭ...


Council SG ge magaamah hulhuvaalaifi\nސަރުކާރުގެ ގިނަ އޮފީސްތަކާއި ސިވިލްސާވިސް ކޮމިޝަން ހުންނަ އޮފީސް އެކުވެނި، ވެލާނާގެ: ކައުންސިލްތަކުގެ ސެކްރެޓަރީ ޖެނެރަލް ކަމަށް ކުރިމަތިލާން ވަނީ ފުރުސަތު ހުޅަވާލާފައި -- ފައިލް ފޮޓޯ: އަވަސް\nލާމަރުކަޒީ ގާނޫނުގެ ދަށުން ކައުންސިލްތަކުގެ އިދާރާތަކަށް ސެކްރެޓަރީ ޖެނެރަލުން ނަގަން ޖެހޭތީ އެ މަގާމަށް ކުރިމަތިލާން ސިވިލްސާވިސް ކޮމިޝަން (ސީއެސްސީ) އިން ހުޅަވާލައިފި އެވެ.\nކައުންސިލްތަކުގެ ސެކްރެޓަރީ ޖެނެރަލް ކަމުގެ މަގާމަށް ކުރިމަތިލާން ފުރުސަތު ހުޅުވާލީ ކޮމިޝަނުގެ ބަޔާނެއް މެދުވެރިކޮށް މިއަދު އެވެ. ކައުންސިލްތަކުގެ ސެކްރެޓަރީ ޖެނެރަލްގެ މަގާމަކީ، ކައުންސިލްގެ އިދާރާގެ އިދާރީ އެންމެ އިސް މަގާމެވެ. ކައުންސިލްގެ ލަފާގެ މަތިން އިދާރީ ހުރިހާ ކަމެއް ހިންގާ ފަރާތެވެ. ޒިންމާދާރުވެރިޔާގެ މަސްއޫލިއްޔަތު ވެސް އަދާކުރާނީ އޭނާ އެވެ.\nސީއެސްސީން ބުނާ ގޮތުގައި ސެކްރެޓަރީ ޖެނެރަލްގެ މަސައްކަތާގުޅޭ ތަޖުރިބާގެ ގޮތުގައި، އެޑްމިނިސްޓްރޭޝަން މެނޭޖްމަންޓާ ގުޅޭ މަސައްކަތުގެ އެއްވެސް އިދާރީ މަސައްކަތެއް ކޮށްފައިވާނަމަ އެ ލިޔުން ގަބޫލު ކުރާނެ އެވެ. މަގާމަށް ކުރިމަތިލާއިރު ފުރިހަމަވާން ޖެހޭ ޝަރުތުތަކާއި، މަގާމަށް އައްޔަން ކުރާއިރު އަމަލު ކުރަންޖެހޭ އުސޫލުތަކާއި މިންގަނޑުތައް ސިވިލްސާވިސްގެ ކޮމިޝަނުގެ ވެބްސައިޓް ގައި އާންމުކޮށްފައި ވެއެވެ.\nކައުންސިލްތަކުގެ ސެކްރެޓަރީ ޖެނެރަލްގެ މަގާމަށް ޝަރުތު ހަމަވާ ފަރާތްތައް މިމަހުގެ 28 ވަނަ ދުވަހުގެ 11:59 ގެ ކުރިން އޮންލައިންކޮށް ސީއެސްވިއުގަ އޮންލައިން ޕޯޓަލް މެދުވެރިކޮށްގެން ކުރިމަތިލާން ވަނީ އެދިފަ އެވެ.\nރަށު ކައުންސިލްގެ ސެކްރެޓަރީ ޖެނެރަލް\nބެޗެލާސް ޑިގްރީއެއް އޮތުން\nމަސައްކަތާގުޅޭ ހަތަރު އަހަރުދުވަހުގު ތަޖުރިބާ\nމާސްޓާސް ޑިގްރީއެއް އޮތުމާއެކު ދެ އަހަރުގެ ތަޖުރިބާ\nއަތޮޅު ކައުންސިލްގެ ސެކްރެޓަރީ ޖެނެރަލް\nމމަސައްކަތާގުޅޭ ހަ އަހަރު ދުވަހުގެ ތަޖުރިބާ\nމާސްޓާސް ޑިގްރީއެއް އޮތުމާއެކު ހަތަރު އަހަރުގެ ތަޖުރިބާ\nސިޓީ ކައުންސިލްގެ ސެކްރެޓަރީ ޖެނެރަލް\nމަސައްކަތާގުޅޭ އަށް އަހަރުދުވަހުގެ ތަޖުރިބާ\nމާސްޓާސް ޑިގްރީއެއް އޮތުމާއެކު ހަ އަހަރުގެ ތަޖުރިބާ\nސެކްރެޓަރީ ޖެނެރަލުން ހޯދާއިރު، ސިޓީ ކައުންސިލްގެ ސެކްރެޓަރީ ޖެނެރަލްގެ މުސާރައަކީ 35500 ރުފިޔާ އެވެ. އަތޮޅު ކައުންސިލްގެ ސެކްރެޓަރީ ޖެނެރަލްގެ މުސާރައަކީ 21000 ރުފިޔާ އެވެ. ރަށު ކައުންސިލްގެ ސެކްރެޓަރީ ޖެނެރަލްގެ މުސާރައަކީ 16100 ރުފިޔާ އެވެ.\nސިވިލްސާވިސް ކޮމިޝަން އިލެކްޝަންސް ކޮމިޝަން އެލްޖީއޭ + މާލޭ ސިޓީ ކައުންސިލް\nއިހްތިސާސް މައްސަލައިގެ އަފްޝަންގެ ރައްދު އަމްރަށް\nއެސްޖީންގެ މަގާމަށް 511 މީހަކު ކުރިމަތިލައިފި


Ooredoo ge supernet fixed broadband gadhdhoo ah - One Online\nއުރީދޫގެ ސުޕަނެޓް ފިކްސްޑް ބްރޯޑްބޭންޑް ގައްދޫއަށް\n100 އެމްބީޕީއެސްއާ ހަމައަށް ހަލުވި ސްޕީޑުތަކާއެކު، އުރީދޫގެ ސުޕަނެޓް ފިކްސްޑް ބްރޯޑްބޭންޑުގެ ޚިދުމަތް ގދ. ގައްދުއަށް ތައާރަފްކޮށްފިއެވެ.\nއެކަމުގެ އުފަލުގައި އުރީދޫ އިން ތައާރަފްކޮށްފައިވާ ހާއްސަ އޮފާއެއް މެދުވެރިކޮށް، 25 އޮކްޓޯބަރ 2018ގެ ކުރިން އުރީދޫގެ ސުޕަނެޓްގެ ޚިދުމަތް ޙިޔާރު ކުރައްވާ ބޭފުޅުންނަށް، ބާރަ މަހުގެ ނިޔަލަށް ވަރަށް ހާއްސަ ބޯނަސް ޑޭޓާ ލިބިގެންދާނެއެވެ.\nގައްދޫގެ ރައްޔިތުންނަށް ހަލުވި ސްޕީޑުގެ އިންޓަނެޓް ހޯދުމުގައި އިތުރު ފަސޭހަކަމެއް ގެނެސްދިނުމުގެ ގޮތުން، އުރީދޫ އިން ސުޕަނެޓްގެ ޚިދުމަތް ގުޅައިދިނުމަށް އިތުރު ފީއެއް ނުހިމެނުމަށް ވަނީ ނިންމައިފައެވެ.\n"އިގްތިސާދީ އަދި އިޖްތިމާއީ ކުރިއެރުން ގެނުވައިދޭ އެތަކެއް ބައިނަލްއަގުވާމީ ވަސީލަތްތަކާ އާންމުން ގުޅުވައި ދިނުމުގައި، ހަލުވި ސްޕީޑްގެ އިންޓަނެޓްގެ ހިދުމަތް ވަރަށް މުހިއްމު ކަމަށް އަޅުގަނޑުމެން ގަބޫލުކުރަން. އެހެންކަމުން، ދިވެހިރާއްޖޭގެ ކޮންމެ ރަށެއްގައި ދިރިއުޅޭ ރައްޔިތަކަށްވެސް، ހަލުވި ސްޕީޑުގެ ބްރޯޑްބޭންޑް އިންޓަނެޓްގެ ހިދުމަތް ފޯރުކޮށްދިނުމަށް އަޅުގަނޑުމެން ޚާއްސަ އިސްކަމެއް ދެން. އަދި، މި މަސައްކަތުގެ ތެރެއިން، ގދ. ގައްދުއަށް ސުޕަނެޓް ފިކްސްޑް ބްރޯޑްބޭންޑުގެ ހިދުމަތް ތައާރަފްކޮށް، ހަލުވި ސްޕީޑުގެ ބްރޯޑްބޭންޑް އިންޓަނެޓް ފޯރުކޮށްދީގެން ގައްދޫގެ ރައްޔިތުން ގުޅުވާލަދެވުމަކީ އަޅުގަނޑުމެންނަށް ލިބޭ ވަރަށް ބޮޑު އުފަލެއް،" އުރީދޫގެ ޑިރެކްޓަރ އޮފް ސޭލްސް އެންޑް ބްރޭންޑް، ހުސައިން ނިޔާޒް ވިދާޅުވިއެވެ.\nކަސްޓަމަރުންގެ އެކި ބޭނުންތަކަށް އެކަށޭނެގޮތަށް ފަރުމާކުރެވިފައިވާ ތަފާތު ސުޕަނެޓް ބްރޯޑްބޭންޑް ޕެކޭޖްތަކެއް އުރީދޫ އިން ފޯރުކޮށްދެއެވެ. އަދި އެ ހިދުމަތާއެކު، ގައްދޫގެ ރައްޔިތުންނަށް މާކެޓުގެ އެންމެ ހެޔޮ އަގުތަކުގައި އިންޓަނެޓް ބޭނުންކުރެވޭނެ ކަމަށް އުރީދޫއިން ބުނެއެވެ. ސުޕަނެޓްގެ ޚިދުމަތް ހޯދުމުގައި ކަސްޓަމަރުންނަށް އިތުރަށް ލުއިފަސޭހަކަމެއް ފޯރުކޮށްދިނުމުގެ ގޮތުން، އުރީދޫ އިން ވަނީ 12 މަހުގެ އިންސްޓޯލްމަންޓް ޕްލޭންއަކާއެކު ސުޕަރނެޓްގެ ރައުޓަރު ބައްލަވައިގަތުމުގެ ފުރުސަތު ދީފައެވެ.\nގައްދުއަށް ސުޕަނެޓްގެ ޚިދުމަތް ފުޅާކުރުމުގައި، އުރީދޫގެ އިންފްރާސްޓްރަކްޗާ ޕާޓްނަރަކީ ޝައިން އިންވެސްޓްމެންޓްސްއެވެ.\nސުޕަނެޓްގެ ހިދުމަތް ހޯއްދެވުމަށް، ނުވަތަ ސުޕަނެޓް ޕެކޭޖްތަކާ ބެހޭ އިތުރު މައުލޫމާތު ހޯއްދުމަށް http://ore.do/sn އަށް ޒިޔާރަތްކުރުމަށް އުރީދޫ އިން އެދެއެވެ.\nއެމް-ފައިސާ މެދުވެރިކޮށް މީރާއަށް ފައިސާ ދެއްކޭނެ ގޮތް ހަދައިފި


Alibaba Group ge chairman kamun Jack Ma isthiufaa dhevvaifi - vNews.mv\nއަލީބާބާ ގްރޫޕްގެ ޗެއަރމަން ކަމުގެ މަގާމުން ޖެކް މާ އިސްތިއުފާ ދެއްވައިފި\nސައިފް އަޒްހަރު 10 September 2019, 15:37\nޗައިނާގެ އޮންލައިން ވިޔަފާރިއަށް އިންގިލާބު ގެނައި އަލީބާބާ ގްރޫޕްގެ ބާނީ ޖެކް މާ، އެ ގްރޫޕްގެ ޗެއަމަން ކަމުގެ މަގާމުން އިސްތިއުފާ ދެއްވައިފިއެވެ.\nއަލީބާބާ ގްރޫޕަކީ ދުނިޔޭގެ އެންމެބޮޑު އަދި ފުޅާ އީ-ކޮމާސް ކުންފުންޏެވެ.\nއެ ކުންފުނީގެ ޗެއަރމަން ކަމުން ޖެކް މާ އިސްތިއުފާ މިދެއްވީ، އެމެރިކާއާއި ޗައިނާއާ ދެމެދު ހިނގަމުންދާ ވިޔަފާރީގެ ބޮޑެތި އަރާރުންތަކުގެ ސަބަބުން، އޮންލައިން ވިޔަފާރީގެ ސިނާއަތަށް ބޮޑެތި ގޮންޖެހުންތަކެއް ކުރިމަތިވެފައިވާ ދަނޑިވަޅެއްގައެވެ.\nޖެކް މާއަކީ ޗައިނާގެ އެންމެ ބޮޑެތި މަހުޖަނުންގެ ތެރޭގައި ހިމެނިވަޑައިގަންނަވާ ވިޔަފާރިވެރިއެކެވެ. ޗައިނާގެ މުއްސަނދިންގެ މައުލޫމާތު އެއްކުރާ ގްރޫޕަކުން ބުނެފައިވަނީ، ޖެކް މާގެ އަމިއްލަފުޅު މުއްސަނދިކަން 38 ބިލިއަން އެމެރިކާ ޑޮލަރަށް އަރާ ކަމަށެވެ.\nއަލީބާބާ ގްރޫޕްގެ ޗެއަރމަން ކަމުގެ މަގާމުން ޖެކް މާ އިސްތިއުފާ މިދެއްވީ، އޭނާގެ 55 ވަނަ އުފަންދުވަހުއެވެ. އެއީ، މީގެ އަހަރެއް ކުރިން އޭނާ ވެވަޑައިގެންފައިވާ ވައުދާ އެއްގޮތަށެވެ.\nގްރޫޕްގެ ޗެއަރމަން ކަމުގެ މަގާމުން އިސްތިއުފާ ދެއްވި ނަމަވެސް ޖެކް މާ، އަލީބާބާ ޕާޓްނަރޝިޕް މެމްބަރެއްގޮތުގައި ދެމިހުންނަވާނެ ކަމަށް ވެއެވެ. އަލީބާބާ ޕާޓްނަރޝިޕް އަކީ 36 މެމްބަރުން ހިމެނޭ ގްރޫޕެކެވެ. މިއީ، ކުންފުނީގެ ބޯޑު އޮފް ޑިރެކްޓަރސްއަށް ގިނަ މެމްބަރުން އައްޔަން ކުރުމުގެ ހައްގު އޮންނަ ގްރޫޕެވެ.\nކުރިން އިނގިރޭސި ބަސް ކިޔަވައިދޭ ޓީޗަރެއްގެ ވަޒީފާ އަދާކުރެއްވި ޖެކް މާ، އަލީބާބާ ކުންފުނި އުފެއްދެވީ 1999 ވަނަ އަހަރުއެވެ. ޗައިނާއިން އެކްސްޕޯޓްކުރާ މުދާ އެމެރިކާގެ މާރުކޭޓްތަކާ ގުޅުވައިދެނީ މައިގަނޑު ގޮތެއްގައި އަލީބާބާއެވެ.\nއަލީބާބާ ގްރޫޕްގެ އޮންލައިން ވިޔަފާރީގެ ޕްލެޓްފޯމްތަކުން މިދިޔަ އަހަރު އެކަނިވެސް 853 ބިލިއަން އެމެރިކާ ޑޮލަރުގެ ވިޔަފާރި ކޮށްފައި ވެއެވެ. އެމެރިކާގެ އެންމެބޮޑު އޮންލައިން ވިޔަފާރި ކުންފުނި އެމޭޒަންއަށް މިދިޔަ އަހަރުގެ ތެރޭގައި ކުރެވިފައިވަނީ 277 ބިލިއަން އެމެރިކާ ޑޮލަރުގެ ވިޔަފާރިއެވެ.


13 Ton Ge Boluge Isthashi America Ah Etherekuranikoh Athulaigenfi - Vaguthu\n1 މަސް ކުރިން ( ޖުލައި 3, 2020 )\n13 ޓަނުގެ ބޮލުގެ އިސްތަށި އެމެރިކާ އަށް އެތެރެ ކުރަން އުޅެނިކޮށް، އެމެރިކާގެ ކަސްޓަމްސް އާއި ބޯޑާ ޕްރޮޓެކްޝަން ގުޅިގެން ހިންގި ހާއްސަ އޮޕަރޭޝަނެއްގައި ނިއުޔޯކްގެ ބަނދަރުން އަތުލައިގެންފިއެވެ.\nއެމެރިކާގެ ބޯޑާ ޕްރޮޓެކްޝަން އިން ބުނާ ގޮތުގައި ރީތިވާ ސާމާނުގެ ނަމުގައި އެތެރެ ކުރަން އުޅުނު ޝިޕްމަންޓަކީ ޗައިނާގެ ޒިންޖިއަންގް އިން އެމެރިކާ އަށް އެތެރެ ކުރަން އުޅުނު ތަކެއްޗެވެ. އެމެރިކާ އިން ބުނާ ގޮތުގައި މިއީ ލާއިންސާނީ އަމަލުތެއް ހިންގައިގެން، އިންސާނީ ޙައްޤުތަކަށް އަރައިގަނެގެން ހޯދާފައި ހުރި އިސްތަށިތަކެއް ކަމަށް ލަފާކުރެވޭ ކަމަށެވެ.\nއެމެރިކާ އިން އަތުލައިގަތް އިސްތަށިތަކުގެ އަގު އަށްލައްކަ އެމެރިކާ ޑޮލަރަށް އަރައެވެ. އެއީ ދިވެހި ރުފިޔާ އިން ބަލާނަމަ 12.3 މިލިއަން ރުފިޔާއެވެ.\nޗައިނާގެ ޒިންޖިއަންގް އަކީ ވީގޫރް ދަރިކޮޅުގެ މުސްލިމުން ގިނަ ޕްރޮވިންސެކެވެ. ޗައިނާ ސަރުކާރުން ވީގޫރް ދަރިކޮޅުގެ އެތައް ހާސް ބަޔަކު ޖަލުތަކުގައި ބަންދުކޮށްގެން ގެންގުޅޭ ކަމަށް ތުހުމަތު ކުރެވެއެވެ. އެމެރިކާ އިން އަތުލައިގަތް އިސްތަށިތަކަކީ ގައިދީންގެ ބޯދިގު ކުރުވުމަށްފަހު، އެމީހުންގެ ބޯކޮށައިގެން ހޯދާފައިވާ އިސްތަށިކަމަށް އެމެރިކާ އިން ތުހުމަތު ކުރެއެވެ.\nއިންސާނީ ޙައްޤުތަކަށް އިހްތިރާމް ކުޑަކޮށް މުވައްޒަފުން ގެންގުޅޭ ކުންފުނިތަކާއި ގައުމުތަކުން އެމެރިކާ އާއި ޔޫރަޕަށް މުދާ އެތެރެ ކުރުމުގައި ގިނަ ގޮންޖެހުންތައް ކުރިމަތި ކުރުވައެވެ. މީގެ ކުރިން ވެސް އިންސާނީ ޙައްޤުތަކަށް އިހްތިރާމް ކުޑަކޮށް، ގަދަކަމުން މަސައްކަތް ކުރުވައިގެން އުފައްދާފައިވާ ކަމަށް ތުހުމަތު ކުރެވޭ ތަކެތި އެމެރިކާގެ ބޯޑާ ޕްރޮޓެކްޝަންގެ ބެލުމުގެ ދަށަށް ގެންގޮސްފައި ވެއެވެ.\nގިނަ އަދަދެއްގެ އިސްތަށި އަތުލައިގަތް މައްސަލައިގައި އަދި މިހާތަނަށް ޗައިނާ އިން އެއްވެސް އެއްޗެއް ނުބުނެއެވެ.\nޖުލައި 4, 2020 01:28\nކޮބާޢިންޑިޔާއިންކުރިކމެއްނަ މަ މިދިވެހިން ހީވާނީ މޮޔަވެގެން އުޅޭހެން ޗައިނާއިންކޮށްފިއްޔާކޮން މެ ކަ މެއްވެސް ދިވެހިނަށް އޯކޭވާނެ.


Camp Nou ge nan Messi ah nissbaih kurumuge vaudhu\nކޭމްޕް ނޯގެ ނަން މެސީއަށް ނިސްބަތް ކުރުމުގެ ވައުދު\nބާސެލޯނާގެ ރައީސް ކަމަށް ވާދަ ކުރާ ކުރީގެ ނައިބު ރައީސް އެމީލީ ރައުސޯ\nއެފްސީ ބާސެލޯނާގެ ހޯމް ސްޓޭޑިއަމް "ކޭމްޕް ނޯ" ގެ ނަން، ކެޕްޓަން ލިއޮނެލް މެސީގެ ނަމަށް ބަދަލު ކުރަން ހުށަހަޅާނެ ކަމަށް ބާސާ ރައީސް ކަމަށް ވާދަ ކުރައްވާ ކެނޑިޑޭޓް އެމީލީ ރައުސޯ ވައުދު ވެއްޖެ އެވެ.\nބާސެލޯނާގެ ކުރީގެ ނައިބު ރައީސް، ރައުސޯ ވިދާޅުވީ ޖަނަވަރީ 24 ގައި ބާއްވާ އިންތިހާބު އޭނާއަށް ކާމިޔާބު ވެއްޖެނަމަ ބާސާގެ ސްޓޭޑިއަމްގެ ނަން މެސީގެ ނަމަށް ނިސްބަތް ކުރަން ފެންނަ ނުފެންނަ ވޯޓަކަށް ހުށަހަޅުއްވާނެ ކަމަށެވެ.\n"މެސީގެ ކޮންޓްރެކްޓް މި ސީޒަން ނިމުމަށް ފަހު ހަމަވިއަސް މި ކުލަބާއި ދުނިޔޭގެ ފުޓްބޯޅަައިގެ މިހާރަކީ މެސީ އަދި ފުޓްބޯޅައިގެ ދިރި ތާރީހަކީ ވެސް މެސީ އަދި ބާސާގައި ވެސް އެކަން އޮތީ އެހެން،" ރައުސޯ، 54 ވިދާޅުވި އެވެ. "އެހެން ކަމާއެކު އަހަރެން ހުށަހަޅާނަން އަހަރެމެންގެ މެންބަރުގެ ފެންނަ ނުފެންނަށް ވޯޓަކަށް ބާސާގެ ސްޓޭޑިއަމްގެ ނަން 'ކޭމްޕް ނޯ ލިއޯ މެސީ' ގެ ނަމަށް ބަދަލު ކުރަން."\nމެސީ، 33 ގެ ކޮންޓްރެކްޓް އަންނަ ޖޫން 30 ގައި ހަމަވުމުން ޓްރާންސްފާ އާ ބެހޭ ގޮތުން އޭނާއާ ވާހަކަ ދެއްކުމުގެ ފުރުސަތު އެހެން ކުލަބުތަކަށް ލިބޭނެ އެވެ. މި ސީޒަން ފެށުމުގެ ކުރިން މެސީ ވަނީ އޭނާ ކުލަބު ދޫކޮށްލަން ބޭނުންވާ ކަމަށް ބުނެފަ އެވެ. އެހެން ނަމަވެސް އެކަމަށް ކުލަބުގައި އޭރު ރައީސް ޖޯސެފް މާރިއާ ބާޓޮމެއުގެ ބޯޑުން ދެކޮޅު ހެދި އެވެ. ބާޓޮމެއުގެގެ ބޯޑުން އެކަމަށް ދެކޮޅު ހެދީ މެސީގެ ޓްރާންސްފާގެ އަގު ކަމަށްވާ 700 މިލިއަން ޔޫރޯ ދެއްކުމަށް ޑިމާންޑް ކޮށްފަ އެވެ.\nބާސާގެ ކެޕްޓަން ދާދި ފަހުން ބުނެފައި ވަނީ ބާސާގެ ހުރިހާ މައްސަލަތަކެއް އޭނާ އާ ގުޅުވާތީ ވަރުބަލި ވެފައި ހުރި ކަމަށެވެ.\nބާޓޮމެއުގެ ކުރީގެ ނައިބު ރައީސް ރައުސޯ ވިދާޅުވީ، ބާސެލޯނާ އާ ދެކޮޅަށް ނޭމާ ހުށަހަޅާފައިވާ ދައުވާ އަނބުރާ ގެންދިއުމުން ނޭމާ އަލުން ކުލަބަށް ގެންނާނެ ކަމަށެވެ. ބާސެލޯނާ ދޫކޮށް ނޭމާ 2017 ގައި ޕީއެސްޖީއަށް ބަދަލުވީ 222 މިލިއަން ޔޫރޯ އަށެވެ.\n"އަހަރެމެން މަސައްކަތް މި ކުރަނީ ދުނިޔޭގެ ފެންވަރުގެ ދެ ތަރިން ގެނައުމަށް،" ރައުސޯ ވިދާޅުވި އެވެ. "ބާސާއާ ދެކޮޅަށް އޭނާ [ނާމޭ] ހުށަހަޅާފައިވާ ދައުވާ ނެގުމުން އޭނާ އަލުން މި ކުލަބަށް ގެންނާނަން."


Kulhudhuhfushi hospital gai CT scan aai cardiac centre ge hidhumaiy fashaifi\nކުޅުދުއްފުށީ ހޮސްޕިޓަލްގައި ސީޓީ ސްކޭނާއި ކާޑިއެކްގެ ހިދުމަތް ފަށައިފި\nކުޅުދުއްފުށީ ހޮސްޕިޓަލްގައި ސީޓީ ސްކޭނާއި ކާޑިއެކް ސެންޓަރުގެ ހިދުމަތް ފައްޓަވައިދެއްވަނީ -- ފޮޓޯ: ހެލްތް މިނިސްޓްރީ\nހދ. ކުޅުދުއްފުށީ ރީޖަނަލް ހޮސްޕިޓަލްގައި ސީޓީ ސްކޭނާއި ކާޑިއެކް ސެންޓަރުގެ ހިދުމަތް ރަސްމީކޮށް ފަށައިފި އެވެ.\nކުޅުދުއްފުށީ ތައުލީމީ މަރުކަޒުގައި މިއަދު ބޭއްވި ރަސްމިއްޔާތުގައި އެ ހިދުމަތްތައް ރަސްމީކޮށް ފައްޓަވައިދެއްވީ ހެލްތު މިނިސްޓަރު އަބްދުﷲ އަމީން އެވެ.\nކާޑިއެކް ސެންޓަރުން ހުރިހާ ނަން-އިންވޭސިވް ކާޑިއެކް ޓެސްޓްތައް ކަމަށްވާ އެކޯ ކާޑިއޯގްރާމް ތްރެޑްމިލް ޓެސްޓިން އަދި ހޯލްޑާ މޮނީޓަރިން ހެދޭނެ އެވެ. އަދި ސީޓީ ސްކޭން އަދި ކާޑިއެކް ސެންޓަރުން 64،000 މީހުނަށް ހިދުމަތްތައް ލިބިގެން ދާނެ ކަމަށް ހެލްތް މިނިސްޓްރީން ބުންޏެވެ.\nވޭތުވެދިޔަ އެއް އަހަރު ތެރޭގައި ސީޓީ އާއި ކާޑިއޯ ޓެސްޓް ހަދަން އިމަޖެންސީކޮށް 74 ބަލިމީހުން ރެފާ ކުރެވުނު ކަމަށާއި މިގޮތަށް ރެފާ ކުރާއިރު އެހެން ތަނަކަށް ހިދުމަތް ހޯދަންދާން ވަރަށް ބޮޑު ހަރަދެއް ކުރަންޖެހޭ ކަމަށެވެ. މި ހިދުމަތްތަކުގެ ސަބަބުން ރެފަރަލް ތަކަށް ކުރެވޭ ހަރަދު ވަރަށް ބޮޑުތަން ދަށްވެގެންދާނެ ކަމަށްވެސް މިނިސްޓްރީން ބުންޏެވެ.\nސީޓީ ސްކޭނާއި ކާޑިއެކް ސެންޓަރަކީ ސަރުކާރުން ތަރައްހީ ކުރަން ނިންމާފައިވާ ފަސް ހޮސްޕިޓަލް ގެ މަސްރޫއުގެ ދަށުން ހިމެނޭ ކަމެއް ކަމަށެވެ. އެވްރެޖްކޮށް 305 ބަލިމީހުން ކުޅުދުއްފުށީ ރީޖަނަލް ހޮސްޕިޓަލުން ހިދުމަތް ހޯދަ އެވެ. ކުޅުދުއްފުށީ ރީޖަނަލް ހޮސްޕިޓަލުން ހިދުމަތް ހޯދަން ހދ، ހއ އަދި ށ އަތޮޅުން މީހުން ދެއެވެ.\nކުޅުދުއްފުށި މިނިސްޓްރީ އޮފް ހެލްތު ހެލްތް މިނިސްޓަރު އަބްދުﷲ އަމީން\nއިންޑިއާގެ ޓީމު މިނިސްޓަރާ ބައްދަލުކޮށްފި


Touristun ufulan Jumeirah in haassa ulhandheh!\nޓޫރިސްޓުން އުފުލަން ޖުމެއިރާއިން ހާއްސަ އުޅަނދެއް!\nޖުމެއިރާއިން ޓޫރިސްޓުން އުފުލަން ބޭނުންކުރާ އުޅަނދެއް.--ފޮޓޯ: ރަސް ޓޫރިޒަމް ނިއުސް\nޖުމެއިރާ ވިތަވެލި ރިސޯޓަށް އަންނަ ޓޫރިސްޓުން އުފުލަން ހާއްސަ ލަގްޒަރީ އުޅަނދެއްގެ ހިދުމަތް ފަށައިފި އެވެ.\nޓޫރިޒަމް ހަބަރު ގެނެސްދޭ "ރަސް" ޓޫރިޒަމް ނިއުސްގައި ވާގޮތުން ހާއްސަ ހިދުމަތްތައް ލިބޭ ގޮތަށް ފެށި "އެކްސްކްލޫސިވް ސްޕީޑް ބޯޓް" ހިދުމަތް ދިނުމަށް ބޭނުންކުރާނީ ހާއްސަ ގޮތަކަށް ފަރުމާކޮށްފައިވާ އުޅަނދެކެވެ.\nމި ލޯންޗުގައި ހިލޭ ވައިފައި އާއި ޓީވީ އަދި ތަފާތު ރިފްރެޝްމަންޓްތައް ލިބެން ހުންނާނެ ކަމަށް ވސް ޖުމެއިރާއިން ބުނެ އެވެ. ނަމަވެސް ބޯޓްގެ ޖާގައިގެ އަދަދެއް ނުބުނެ އެވެ.\nޖުމެއިރާ ވިތަވެލި ރިސޯޓުގެ ހިތްގައިމު މޫދު ކޮޓަރިއެއް.--ފޮޓޯ: ޖުމެއިރާ\nއެ ރިސޯޓުން ބުނި ގޮތުގައި ދެ ކަނދުގެ މައްޗަށް ހަދާފައިވާ "އައި ކެޓަމަރާން" ގެ މި އުޅަނދުގެ ބޮޑު މިނުގައި 52 ފޫޓު ހުންނާނެ އެވެ. ދެކުނު އެފްރިކާގައި ބަނދެގެން ރާއްޖެ ގެނެސް ބޭނުންކުރަމުން ގެންދާ މި އުޅަނދުގައި 800 ހޯސްޕަވަރުގެ އިންޖީނެއް ހުންނައިރު، މިއީ މިފަދަ ލަގްޒަރީ ސްޕީޑް ބޯޓެއްގެ ހިދުމަތް ރާއްޖޭގައި ފެށި ފުރަތަމަ ފަހަރު ކަމަށް އެ ރިސޯޓުން ބުނެފައިވެ އެވެ.\nޖުމެއިރާ ވިތަވެލި ރިސޯޓަކީ "ގްރީން ގްލޯބް" އެވޯޑު އެވޯޑު ލިބިފައިވާ ރިސޯޓެކެވެ. މި ރިސޯޓަކީ ދުނިޔޭގެ މަޝްހޫރު ގިނަ ބައެއްގެ މެދުގައި މަގުބޫލު ރިސޯޓެކެވެ. ޖުމެއިރާ އިން ވިތަވެލީގެ އިތުރުން، ދެވަނަފުށީގެ ނަމުގައި ވެސް އިތުރު ރިސޯޓެއް ހިންގަމުންދެ އެވެ.\nޖުމެއިރާ ވިޓަވެލި ރިސޯޓުން ކާލަން 7.7 މިލިއަން ރުފިޔާ!\nކޯނޭ ލިފްޓް: ރައްކާތެރި، އަގު ހެޔޮ